ސިއްރު ސިއްރުން ލޯބިވެވިއްޖޭ….4 – Esfiya – Dhivehi Vaahaka Site\n- by IsHy - 39- May 13, 2019\nއެއީ މީގެ ދެއަހަރު ކުރިއެވެ. އަހރެންގެ ބައްޕަގެ ރައްޓެއްސެއް އަހަރެންގެ ގޭގައި 3ދުވަހު ހުރުމަށް ފޮނުވިއެވެ. އޭރު ބައްޕަމެން އުޅެނީ އިންޑިއާގައެވެ. އެއީ އީމާންއެވެ. ބައްޕަގެ ރައްޓެއްސެއް ކަމަކު އަހަރެންނާ އެއްފުރާ ފިރިހެން ކުއްޖެކެވެ.އެއީ ވަރަށް ރަނގަަަަޅު ފިރިހެނެކެވެ.\nއާއެކެވެ. ފުރަތަމަ ދުވަހު ވަރަށް ރަނގަޅެވެ. އަހަރެން އޭޭަަަަގެ ކޮޓަރިއަށް ވަދީ ރޭގަނޑު ކާން އައުމަށް ބުނާށެވެެ. އެ ވަގުތު އޭނާ އެ ކޮޓަރީ މަޑު ކުރުމަށް އެދުނެވެ. އަހރެން މަޑުކުރީމެވެ. ދެން އިވުނީ ބަސްތަކަކީ ކޮންކަހަލަަ ކޮން ވައްތަރެއްގެ ބަސްތަކެއް ކަމެއް އަހަންނަކަށް ނޭނގުނެވެ. “ސިއްރު ސިއްރުން ލޯބިވެވިއްޖޭ…..” އަހަރެންގެ ކަންފަތުގައި އެ ބަސްތައް ގުގުމަން ފެށިއެވެ. ދެން އޭނާ ގެނަ ހަރަކާތުން އަހަރެން ދެރަ ނޫނީ އުފާ ވާންވީ ކަމެއް ނޭނގެއެވެ. އާއެކެވެ. އޭނާ އަހރެންގެ ތުންފަތަށް ބޮސްދިނީއެވެ.\nއަހަންނަށްވެސް އެކަމުގައި ބައިވެރިވވުނެވެ. އަހަރެމެން ދެ މީހުންނަށް މިކަން ރޭކާލީ ފޯނު ރިންގު ވާން ފެށުމުންނެވެ. އަހރެންގެ ހިތައް ވީ ގޮތެއް ނޭނގެއެވެ.އަހަންނަށް އޭނައަށް ދެވުނު ހާވެސް ޖަަވާާބަަކީ އާއެކެވެ.\n3ދުވަސް ފާއިތުވެ ހިނގައްޖެވެ. އެ ފިރިހެން ކުއްޖަ އެހެން ރަށަކަށް ހިނގައްޖެވެ. އޭގެ ފަހުން އޭނަގެ ހަބރެއް ނުވެއެވެ. ނަމަވެސް އޮފީހުން ދިމާވިއެވެ.\nނައުޝާއެވެ. ވަރަށް ހިތާމަ އާއެކު އެއީ ކާކު ކަން ބުނަންހެއްޔެވެ؟ އެއީ އަހަރެން ދޭތެރެ ޖައްސަން ބުނާ ވާހަކއެއްނޫނެވެ. އެއީ “ޒިދާން”އެވެ.ނައުޝާ ދެރަ ވާނެކަން އިނގެއެވެ. މި ވާހަކަތައް ނައުޝާ ކައިރީ ކިޔަފާނެތީ އަހރެންނަށް ބިރުު ދައްކައިގެން މަރާލީއެވެ.\nނައުޝާއެވެ.ނައުޝާ ދުވަހަކުވެސް މަގުމަތި ވިޔަކަ އަހަރެން ނުދޭނަމެވެ. އަހަރެންގެ ހުރިހާ މުދާތަކެއް ހައްްގު ފާރާތަކީ ތީއެވެ.\nހަމަ ރަަނގަޅަށްވެސް ނައުޝާއަށް ރޮވިއްޖެވެ. ނައުޝާ ބޭނުންވީ ޒިދާން ކައިރިން ވަރިވާށެވެ.\nނައުޝާގެ ހިޔަށް ކެތް ނުވާވަރު ވެއްޖެއެވެ. ކިތަންމެެ ވަރަށް ރުޔަސް ވީކަމެއް ނުވާކަމަކަށް ނުހެދޭނެއެވެ. ވޭތުވެ ދިޔަ ދެ އަހަރު ތެރޭގައި ވެސް ނައުޝާ ދުވަސްތައް ހޭދަ ކުރަމުންް ދިޔައީ ވަރަށް ހިތާމަ އާއެކުއެވެ.\nނައުޝާގެ ހިތައް ކެތް ނުވެގެން އަމިއްލައަށް މަރުވާން ބޭނުންވިއެވެ.ނައުޝާއަކަށް އެއީ ކިހާވާރެއްގެ ފާފައެށް ކަމެއްް ނޭނގުނެވެެ. ދަންވަރު ދެއެށް ޖެހުމާއެކު ނައުޝާ ސުުުުނާމީ ބިނާއާ ދިމާލަށް ދިތައެވެ. އަދި އެތާ ހުރެ އަަމިއްލަ ނަފުސަށް މަލާމަތް ކުރަްނފެށިއެވެ.\n“އަހަރެން މީ މޮޔައެދޯ؟ ހެހެ… އަހަރެންް މީ ދުނިޔޭގެ ހުރިހާ އުފަލަކުން މަހްރޫމް ވެފަވާ މީހެއް ދޯ؟ އެލީޝާ މިދުނިޔެ ދޫކޮށްފަ ދިޔައީ އޭނަގެ މުދާ އަހަންނަށް ދީފަ ނަމަވެސް އެ މުދާ އަހަރެން ބޭނުމެން ނޫން އިނގޭ މިސެސް މަރިޔަމް އެލީޝާ ހެހެ….”އެހެންކިޔާ އެ ތަނަށް ބަލާލުމެއް ނެތި މޫދަށް ފުއްމާލިއެވެ. އެޔާއެކު މޫދުގެ އަނދިރިި ގަނޑަށް ނައުޝާ ގެނބިގެން ދިޔައެވެ. ************ ހޭ އެރިއިރު އޮތީ ހޮސްޕިޓަލުގައެވެެ. މިވީ ކިހިނެއް ހެއްޔެވެ؟ އަހަރެން އަމިއްލައަށް މަރުވާން އުޅެނިކޮން ހިފެއްޓީ ކާކު ހެއްޔެވެ؟ ދެން ފެނުނީ ނަރުސް ކުއްޖަކާއެކު އައި ފިރިހެނެކެވެ.އެ ފިރިހެން ކުއްޖާ ގާތު ޕޭ ކުރުމަށް ބުނުމުަން ކައުންޓާރ ކާރިއަށް އެ ފިރިހެން ކުއްޖަ ދިޔައެވެ.\nދެން އެ ފިރިހެން ކުއްޖާ އައީ އަންހެން ކުއްޖެއްއް ގޮވައިގެންނެވެ.”ނައުޝާ ދޯ؟” އެ ފިރިހެންްްްްްްްވަންތަ އަޑުން އާހަލުމުން އަހަރެން ބޯ ޖަހާލީމެވެ.”މިހިރީ އަހަރެންގެ ކޮއްކޮ މައުރީން….މައު މީ ނައު….” ކުޑަ ތައާރަފެއް އޭނަ ދިނެވެެ. “މާދަމާ ދޫ ކޮށްލާނެ “ނަރުސް ކުއްޖާ ބުނެލިއެވެ.”ދެން އަހަރެން ދަނީ ކޮޮޮޮޮޮޮޮޮޮޮޮންތާކަށް؟..ހަމަ ދެންމެ މިއާ އެޕާރޓު މެންޓު ދޫ ކޮށްލާފަ…. ކީއްވެތަ އަހަރެން މަރުވިޔަ ނުދިނީ..؟ “އަަހަރެން ހިތައް އައި ހާ އެއޗެއް ކީމެވެ.” އަހަރެންގެ ގޭގަ ހުންނާނީ…. ނައުޝާއަށް އިނގޭތަ ަަަަަަަަަަަަމިއްލައަށް މަރުވެއްޖެ ނަމަ ލިބޭނެ އަޒާބު… އަދި ވިސްނަބަލަ މީހެއްގެ ފުާނަ ސަލާމަތް ކުރަން އުޅުމުން ލިބޭނެ ސަވާބު…” އެ ފިރިހެން ކުއްޖާ ބުނެލިއެވެ. ވަގުތުން ނައުޝާ މަޑު މައިތިރި ވިއެވެ.\nހީވަނީ އެބުނި އެތި ވިސް ނުނީހެންނެވެ. އަދި އޭނައަށް ކިޔަނީ “ނާއިޝް” ކަމުގައި ބުއްޔެވެ. އޭގެ ނޫން އަނެއް ދުވަހު ގެއަށް ފޮނުވާލިއެވެ.\nގޭގައި ހުންނަނީ ދެ ކޮޓަރިއެވެ. އެއް ކޮޓަރީގައި ނާއިޝް އުޅޭ އިރު އަެއް ކޮޓަރީގައި އުޅެނީ މައުރީންއެވެ.އެހެންކަމުން އަހަންނަށް އުޅެން ޖެހުނީ މައުރީން ކޮޓަރީގައެވެ.މައުރީންއަކީ އަހަރެންގެ ކޮއްކޮ އެށް ކަހަލައެވެ. ގެއަށް އައިސް ވަނުމާއެކު އަހަންނަށް ޓޮޕަކާއި ޖިންސެއް ދީފައި ފެންވަރަށް ބުންޔެވެ. އަހރެން ފެންވަރައިގެން ނިކުތް އިރު މައުރީން ކޮޓަރިއަކު ނެތެވެ.\nMe first dhw… Rythi mi part vs\nYesss u r…. thank u\nReethi varah kuru\nThanxx.. but it more than five hundred wirds…\nMistakes ebahuri🧡🧡🖤🖤🥀..ekm rangalhu kohlevehjihyaa v rangalhu vaane…good luck\nV reethi.ummeedhu kirn next part digu kohlaane kamah.gd luck\nThanxx.. u insha allah next part dhigu kohlaanan\nSwrry for late… aslu mi dhuvaskolhu exam ohnaanthy filaavalhu dhasuran jeheynehnu… alhuganduves beynun vaane dhw rangalhu natheejaa eh… and next part insha allah… vv avahah….\nSorry for late… aslu mi dhuvaskolhu mi iy alhugandah exam ohna dhuvas varu… ehen kamun next part kuda kon las vedhaane namaves next mondayge kurin up kohdheveytha vvvvvvvvvvvvv maskai kuraanana…. ❤💚💚💚❤❤\nSon-heung-min 🙂….Assu sis thy kon grade eh ge kuhjeh thr?beynun nethihyaa nubungnas ok inge..just ahaaly🖤\nUr in same grade as mine… im also 9😊😊\nIt means sis ah 15 vaaneyey dhw mi ?🤔aharu..nw 14 right\nmi aharu januaryga vehje 15 😄😄\nreally 15 tha. we r same age dhw vaahaka varah nice keep it up let’s be friends dhw. im alsoawriter.\nOf cause… thanxx alot layaaly\nOk vaane someone nukiyas u can call me ishy\nMy name is ishy..


ބޮޑު ތިލަދުންމަތީ ވައުދުގެ ދަތުރު ނިންމުމަށްފަހު މާލެ އަންނައިރު އެ ފްލީޓާ އިތުރު 10 އުޅަނދު ގުޅޭނޭ ކަމަށް ޝިފާޒް ވިދާޅުވެއްޖެ – Maldivian Democratic Party\n06 ޑިސެމްބަރު 2012\nބޮޑު ތިލަދުންމަތީ ވައުދުގެ ދަތުރު ނިންމުމަށްފަހު މާލެ އަންނައިރު އެ ފްލީޓާ އިތުރު 10 އުޅަނދު ގުޅޭނޭ ކަމަށް ޝިފާޒް ވިދާޅުވެއްޖެ\nލިޔެ އަޕްޑޭޓްކުރީ: ރާމިޒް\nއެމްޑީޕީން މިހާރު އެންމެ އުތުރުގެ3އަތޮޅަށް ކުރަމުންދާ ބޮޑު ތލަދުންމަތީ ވައުދުގެ ދަތުރު ނިންމުމަށްފަހު އެ ފްލީޓް މާލެ އަންނަ އިރު އިތުރު 10 އުޅަނދު އެ ފްލީޓާ ގުޅޭނޭ ކަމަށް އެމްޑީޕީ ޕާލަމެންޓްރީ ގްރޫޕްގެ ވިޕް އަދި ރައްޔިތުންގެ މަޖިލީހުގެ ބާރަށު ދާއިރާގެ މެންބަރު މުހައްމަދު ޝިފާޒް ވިދާޅުވެއްޖެއެވެ.\nބާރަށު ސްކޫލްގައި ރޭ ބޭއްވި ވައުދުގެ ދަތުރުގެ ޖަލްސާ ގައި ޝިފާޒް ވިދާޅުވީ ބޮޑު ތިލަދުންމަތީ ވައުދުގެ ދަތުރު ކުޅުދުއްފުށިން ނިންމުމަށްފަހު މާލެ ދާއިރު،5އުޅަނދު ހިމެނޭ އެ ފްލީޓާ އިތުރު 10 އުޅަނދު ގުޅޭނޭ ކަމަށެވެ. މީގެ އިތުރުން ހއ، ހދ އަދި ށ އަތޮޅު ހިމެނޭ މަތި އުތުރުގެ ރައްޔިތުންނަކީ ކެރޭ ބައެއް ކަމަށާއި، އެ ސަރަހައްދުން މީހުން މާލެ ގޮސް މިހާރު ވެރިކަމާ ހަވާލުވެވަޑައިގެން ހުންނެވި ޑރ.ވަހީދު ހަސަން މަނިކުގެ ވެރިކަން ފެބްރުއަރީގެ ކުރިން ނިމުމަކަށް ގެންނާނޭ ކަމަށް ވެސް ޝިފާޒް ވިދާޅުވިއެވެ.\nރޭގެ ޖަލްސާ ގައި ޝިފާޒް ވަނީ ހުޅުމާލެ ކޯޓު ކަމަށް ބުނާ ތަނަކީ ސައްހަ ކޯޓެއް ކަމަށް ސްޕްރީމް ކޯޓުން ނިންމާފައިވާތީ އެކަމަށް ވެސް ވަރަށް ބޮޑަށް ފާޑުވިދާޅުވެ ވާހަކަދައްކަވާފައެވެ. އެ ގޮތުން އޭނާ ވިދާޅުވީ ދުނިޔޭގެ އެއްވެސް ގައުމެއްގެ ސްޕްރީމް ކޯޓުގެ ބެންޗު މިފަދަ ބޮޑު މައްސަލައެއްގައި ދެކަފިވެފައިވާ ތަން ދެކިވަޑައިނުގަންނަވާ ކަމަށެވެ. އަދި އުއްތަމަ ފަނޑިޔާރަކީ ޗީފް ޖަސްޓިސް ކަމަށް ވާއިރު، އޭނާގެ ރައުޔާ ސްޕްރީމް ކޯޓުގެ ބެންޗުގެ ބައެއް ފަނޑިޔާރުން ޚިލާފްވުމުން އެ ހިސާބުން އުއްތަމަ ފަނޑިޔާރު އިސްތިއުފާ ދޭން ޖެހޭނޭ ކަމަށް ވެސް ޝިފާޒް ވިދާޅުވިއެވެ.\nބާރަށުގެ ތާރީޚުގައި އެރަށުގައި ތަރައްގީގެ މަސައްކަތް އެކަށީގެންވާ މިންވަރަށް ކުރިޔަށް ގޮސްފައި ވަނީ ޚިޔާލުތަފާތުވުން ބޮޑު ވުމުގެ ސަބަބުން ކަމަށާއި، ރަށެއް ތަރައްގީ ވާނީ އެރަށެއްގެ ރައްޔިތުންނަކީ އެއްބަނޑު އެއްބަފާ އެއްބައެއްވަންތަ ބަޔަކަށް ވެގެން ކަމަށް ވެސް ޝިފާޒް ވިދާޅުވިއެވެ. އެހެން ނަމަވެސް ބާރަށުން މިހާރު ފެންނަ މަންޒަރު ވަރަށް “އުޖާލާ” ކަމަށް ވެސް ޝިފާޒް ވިދާޅުވިއެވެ. އެގޮތުން ރަށުގެ ރައްޔިތުން މިހާރު ފެންނަނީ ވަރަށް އެއްބައިވަންތަ ބައެއްގެ ގޮތުގައި ކަމަށް ޝިފާޒް ވިދާޅުވިއެވެ.\nޝިފާޒް އިތުރަށް ވިދާޅުވީ އޭނާގެ މެންބަރުކަމުގެ5އަހަރުގެ ދައުރު ނިމޭ އިރު، އަލުން އަނބުރާ އެމްޑީޕީ ވެރިކަމަށް ގެނެސް ހއ.ބާރަށް ތަރައްގީ ކުރުމަށް އެމްޑީޕީ ސަރުކާރުން ރާވާފައިވާ ޔޮޓް މެރީނާ އާއި، ގެސްޓް ހައުސް ޕްރޮގްރާމް ފައްޓަވައިދެއްވާނޭ ކަމަށެވެ.\n” އެމްޑީޕީ ސަރުކާރުން ބާރަށުގައި ހިންގަން ހަމަޖައްސާފައި އޮތީ ވަރަށް ބޮޑު މަޝްރޫއެއް. އެއީ 25 ގެ އެޅުން. އެއީ 25 ގެސްޓް ހައުސް. އެ މަޝްރޫއުގެ ތެރެއިން ބާރަށު ނަރުދަމާ ގާއިމްކޮށް، ޔޮޓްމެރީނާއެއް ހަދައި، ފާލަމެއް އެޅުމަށް އޮތީ ހަމަޖެހިފައި.” ޝިފާޒް ވިދާޅުވިއެވެ.


Dhaulathah hoadhan edhunu MVR 29 million ge therein libunee emme MVR 11,000 | Mihaaru\nއޭސީސީގެ ރައީސް ޝިއުނާ އާއި މެމްބަރުން މަޖިލީހުގެ ކޮމިޓީއެއްގައި ވާހަކަ ދައްކަވަނީ. --ފައިލް ފޮޓޯ: މިހާރު\n22 ސެޕްޓެމްބަރ 2021 - 15:46\nދައުލަތަށް އަނބުރާ ހޯދުމަށް މިދިޔަ އަހަރު އެދުނު 29 މިލިއަން ރުފިޔާގެ ތެރެއިން މިހާތަނަށް ލިބުނީ 11،000ރ. ކަމަށް އެންޓި ކޮރަޕްޝަން ކޮމިޝަން (އޭސީސީ) ގެ އަހަރީ ރިޕޯޓުން ދައްކައިފި އެވެ.\nއެ ކޮމިޝަނުން މިއަދު އާއްމުކުރި މިދިޔަ އަހަރުގެ އަހަރީ ރިޕޯޓު ދައްކާގޮތުން، އަށް މައްސަލައެއްގައި ދައުލަތަށް 29،158،155ރ. ލިބެންޖެހެ އެވެ. އެކަމަކު އޭގެ ތެރެއިން އަނބުރާ ހޯދިފައިވަނީ 11،000ރ. އެވެ.\nއޭގެ އިތުރުން، ފައިސާގެ މުއާމަލާތް ހިމެނޭ ހަތް މައްސަލައެއްގައި ދައުވާކުރަން ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވި އެވެ. އެ މައްސަލަތަކުގައި ހިމެނެނީ 197،527،046ރ. އެވެ. އޭގެ ތެރެއިން ދައުލަތަށް އަނބުރާ ލިބެންޖެހޭ ފައިސާގެ އަދަދަކީ 485،193ރ. އަށް ވިޔަސް ޝަރީއަތް މެދުވެރިކޮށް ދައުލަތަށް އެއްވެސް ފައިސާއެއް ހޯދިފައިނުވާ ކަމަށް ރިޕޯޓުގައިވެ އެވެ.\nރިޕޯޓުގައި ބުނީ މިދިޔަ އަހަރު 938 މައްސަލައެއް އޭސީސީގައި ރަޖިސްޓްރީކުރި ކަމަށެވެ. އޭގެ ތެރެއިން ޕީޖީ އޮފީހަށް ފޮނުވަން ނިންމީ އެންމެ 10 މައްސަލަ އެވެ. އެކަމަކު، 15 މައްސަލައެއްގައި ދައުވާކުރަން ޕީޖީ އޮފީހަށް ފޮނުވިއިރު، 15 މައްސަލައެއް ވަނީ އަނބުރާ އޭސީސީއަށް ފޮނުވާލައިފަ އެވެ.\nއެ މައްސަަތަކުގެ ތެރެއިން އެންމެ ގިނަ މައްސަލަ ރައްދުވަނީ ރަށްރަށުގެ ކައުންސިލްތަކަށެވެ. އެ ކައުންސިލްތަކާ ގުޅޭ 243 މައްސަލައެއް ހުށަހެޅިއިރު، ދެ ވަނައަށް އެންމެ ގިނައީ ސަރުކާރު ކުންފުނިތަކާ ދެކޮޅަށް ހުށަހެޅި މައްސަލަތަކެވެ. އެފަދަ 204 މައްސަލައެއް ހުށަހަޅާފައިވެ އެވެ. ތިން ވަނަ އަށް އެންމެ ގިނައިން ރިޕޯޓުކުރީ ހެލްތު މިނިސްޓްރީއަށް ރައްދުވާ މައްސަލަތަކެވެ.\nފާއިތުވި ފަސް އަހަރަށް ބަލާއިރު، އޭސީސީއަށް އެންމެ ގިނަ މައްސަލަ ހުށަހެޅީ 2019 އަހަރެވެ. އެ އަހަރު 1،397 މައްސަލަ ރަޖިސްޓްރީކުރިއިރު 710 މައްސަލައެއް ވަނީ ތަހުގީގުކޮށް ނިންމައިފަ އެވެ. ދެ ވަނައަށް އެންމެ ގިނަ މައްސަލަ ހުށަހެޅި 2016 ވަނަ އަހަރު 958 މައްސަލަ ހުށަހެޅި އެވެ. އޭގެ ކުރީ އަހަރުތަކުގައި ހުށަހެޅި މައްސަލަތަކާ އެކު އެ އަހަރު 2،278 މައްސަލައެއް ނިންމާފައިވެ އެވެ.\nއެހެން އިދާރާތަކާ ގުޅިގެން އޭސީސީން 106 މައްސަލައެއްގެ ޖޮއިންޓު ތަހުގީގުކުރާއިރު އޭގެ ތެރެއިން ހަތަރު މައްސަލައެއް ވަނީ ތަހުގީގުކޮށް ޕީޖީ އޮފީހަށް ފޮނުވައިފަ އެވެ.\nޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ކޮރަޕްޝަން\nމިގައުމަށް އިންވެސްޓާ ކޮންފިޑެންސްވެސް ނޯންނަނީ އަބުރާ ފައިސާހޯދަން އުދަގޫކަމުން. ކޯޓްތަކުން މިކަންތަން ތަންފީޒް ކުރަން ތަންކޮޅެއް ހަރުދަނާވާންވެއްޖެ.\nސިޓިޒަން އޮފް މާލެ\nނަތީޖާ ނުނެރެވޭ މުއައްސަސާއެއް!\nރައްޔިތުންގެއަތުން ޓެކުސްނަގައިގެން ދަޢުލަތައްހޯދާ ފައިސާ ދިހަބާރަމީހަކައް ކާލައިގެންހިރުވާތަން ކަހާަވެސްނުލާ ހުރެވެންޏާ މީއަޖައިބެއްނޫންތޯއެވެ.ސަރީއަތެއްނުހިގާ,އަބުރާދައްކާކައްނުޖެހޭ,ލިބޭ އަދަބެއްނޯވޭ ތަޙުގީގެއްކޮއްފިނަމަ ދަޢުވާކުރާކައް ޕުރޮސެކިއުޓަރ އަކައްދަޢުވާކުރާކައްނުފެނޭ ދަޢުވާކޮއްފިނަމަ ޙުކުމެއްކުުރާކައް ފަޑިޔާރުންނަކައްނުފެނޭ.މިއިންކޮންމެތާކުންވެސްްބަލަނީ ކުއްވެރިޔާއައް ދެމިގަނެވޭނެލޫޕުހޯލެއްހޯދާފަ އެތަނުންކުއްވެރިޔާބޭރުކޮއްލާފައޭނާގެމައްޗައް ދަޢުވާކުރެވޭނެތަނެއްނެއްކަމައްޙުކުމްކުރީމަނިމުނީ.ކުރާމީހާކުރުމައްފަހު,ދެންހިގާހުރިހާކަމެއްހިގަނީ ބައިއެޅިގެންނެވެ.ނޫންނަމަކޮންމެސްއެއްދިމާލަކުން ފިޔަވަޅުއަޅާނެ!\nގައުމީ މިއެކުވެރި ވަގުންނައް ނަސްރު ލިބޭނެ\nކަރަންޓު މަސައްކަތް ކުރާމީހާ ބަލާނީ ކަރަންޓުގެ ކަންކަން ރަގަޅު ކުރަން. އެގޮތުން ގައުމެއްގެ ސިޔާސީ މީހުންގެ މަސައްކަތަކީ ގައުމު ކުރިމަގު ރަގަޅައް ފަރުމާކޮއް އެކަންކަން ތަމްފީޒް ކުރުން. އެހެނަސް މިގައުމުގަ ސިޔާސީ ވަޒީފާ އައް ވަންނަންވެގެން މީހުން ހޭބޯނާރާ އެއުޅޭ ސަބަބަކީ، އެކަމުން ގައުމު ފެލާލާފަ ބެޗޭނެ ހުރިހާގޮތެއް ތަނަވަސް ކޮއްދީ އަދި އެކަމައް ބާރު އަޅާ، މަކަރުވެރިން ގިނަ ވީމަ! ކުޑަކުދިންނައްވެސް ދަސްވަނީ ވައްކަންކޮއްފަ ފިލާނެ ހުރިހާ ގޮތެއް!\nކޮބާ ވެންޓިލޭޓަރު މައްސަލަ. ޢޭރުވެސް އެނގޭ މިކަންވާނީ ޖަމަލު ފޮޑިއަށްކަން. މިހާރު މީ ނުދައްކާވާހަކައެއް.0ޓޮލަރެންސް. މިކަން ކުރިމީހުން ބޮޑުން ރާއްޖޭން ބޭރުން ވަޒީފާ. 1000 ރުފިޔާގެ ބޭންކް ލޯނެއް ނަގާ ނިކަމެތި މީހާ ފަހަތުންދުވެ ލޯނު ފެލައިލާނެ. ޜިހާކުރި ފުޅި ނެގިމީހާ5އަހަރު ކުޑަގޮޅީގައި. ދަރިންނަށް ކިޔަވައިދޭން 150 ޕަސެންޓް އަގުހުރި މުދަލެއް ދޭންޖެހޭ. ޜާއްޖޭގެ ކޮންމެ ނިކަމެއްޗެއްގެ އަތުގައި 10 ބުރީގެ ގެއެއް އެބަހުރި. ޙުރިހާކުދިންމިހާރުކިޔަވަނީ.\nޜަނގަޅަށް ތަހްގީގު ނުހިންގަންޏާ އަނބުރައި ފައިސާ ނުހޯދޭނެ. ތިޔަ ތަން ސިއުނާ އަސްރަފް އަނޫލާ ސަކީލް އަކައް ނުހިންގޭ\nއޭސީސީގެ މެމްބަރުންގެ ލިވިންގ އެލަވަންސްއަށްވެސް މަހަކަށް 15000 ޚަރަދުކުރޭ.\nވީމާ، އެކޮމިޝަނުން އެކުރާ ފޫނެއްފަޔަށް ފެންފުރުމުގެ މަސައްކަތް ހުއްޓާލާފައި ކޮމިޝަން އުވާލީމާ ދައުލަތަށް ވާނެ ފައިދާ މާބޮޑުތާ.\nރައްޔިތުންނާއި ސިޔާސީ މީހުންނަށް އިގެންޖެހޭކަމަކީ ފައިސާ ހޯދުމަކީ އޭ.ސީ.ސީގެ ޒިންމާއެއް ނޫންކަން. އޭ.ސީ.ސީއިން އެންގުމުން ފައިސާ ހޯދުމަކީ އެހެން އިދާރާތަކުގެ ޒިންމާއެއް\nކޮމެޓީގެ މެންބަރުން މަދުވުމުން ދިމާވިގޮތް...މެންބަރުންނަށް ހާޑްކޯ ޕާޓީކުދިންކޮޅެއް އިރުރުކޯށްލާ އަދި މުސާރަވެސް ބޮޑުކޮށް ލަނިކޮށް ހަބޭސް ވެދާނެ.


SunOnline: Youth Championship: UV aai Thinadhoo ge kurimathilunves evvaru\nޔޫވީއާއި ތިނަދޫގެ ކުރިމަތިލުންވެސް އެއްވަރު\nއަލީ ރިފްޝާން 26 Dec 2017, 01:46\nޔޫތު ޗެމްޕިއަންޝިޕްގައި ގދ. ތިނަދުއާއި ޔުނައިޓެޑް ވިކްޓަރީ ބައްދަލުކުރި މެޗުގެ ތެރެއިން: އެ މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެން --- ސަން ފޮޓޯ/ މުހައްމަދު އަފްރާހް\nއެކާވީސް އަހަރުންދަށުގެ ކުޅުންތެރިންނަށް އަމާޒުކޮށްގެން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބާއްވާ ޔޫތު ޗެމްޕިއަންޝިޕްގައި މިރޭ ޔުނައިޓެޑް ވިކްޓަރީ (ޔޫވީ)އާއި ގދ. ތިނަދޫ ބައްދަލުކުރި މެޗުވެސް އެއްވަރުވެގެން ނިމިއްޖެއެވެ.\nގައުމީ ފުޓްބޯޅަ ދަނޑުގައި މިރޭ ޔޫވީއާއި ތިނަދޫ ބައްދަލުކުރި މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެންނެވެ. އެ މެޗުގެ ކުރިން މިއަދު ހަވީރު ކްލަބު އީގަލްސްއާއި މާޒިޔާ ސްޕޯޓްސް އެންޑް ރެކްރިއޭޝަން ކްލަބު ބައްދަލުކުރި މެޗުވެސް ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެންނެވެ.\nމިރޭ ކުޅުނު މެޗުގައި ޔޫވީ އަދި ތިނަދޫގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ. ދެ ޓީމަށް ވެސް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ ނަމަވެސް، އެ ފުރުސަތުތަކުގެ ބޭނުން އެންމެ އެދެވޭ ގޮތުގައި ހިފިފައެއް ނުވެއެވެ.\nމިއަދު ކުޅުނު މެޗުތަކުގެ ކުރިން މުބާރާތުގައި ދެ މެޗެއް ކުޅުނެވެ. މުބާރާތުގެ ފުރަތަމަ މެޗުގައި ތިނަދޫ އަތުން 1-0 ގެ ނަތީޖާއަކުން އީގަލްސް މޮޅުވި އިރު، ޔޫވީ އަތުން މާޒިޔާ މޮޅުވީ 3-0 ގެ ނަތީޖާއަކުންނެވެ.\nޔޫތު ޗެމްޕިއަންޝިޕްގެ މެޗެއް ދެން ކުޅުމަށް ހަމަޖެހިފައިވަނީ އަންނަ ބުދަ ދުވަހުއެވެ. ބުދަ ދުވަހުގެ 15:50ގައި ކުޅޭ މެޗުގައި ތިނަދުއާއި މާޒިޔާ ބައްދަލުކުރާ އިރު، އެ ދުވަހުގެ 20:00ގައި ކުޅޭ މެޗުގައި ބައްދަލުކުރާނީ އީގަލްސްއާއި ޔޫވީއެވެ.


1440 ވަނަ އަހަރުގެ ރަޟާންމަހަށް ދިވެހިރާއްޖޭގެ ރައްޔިތުންނަށް ޢަރަބި ޤައުމުތަކުން ހަދިޔާކުރެއްވި ކަދުރު ބެހުމާބެހޭ؛\n1440 ވަނަ އަހަރުގެ ރަޟާންމަހު ދިވެހިރާއްޖޭގެ ރައްޔިތުންނަށް ބެއްސެވުމަށް ޢަރަބި ޤައުމުތަކުން ހަދިޔާކުރެއްވި ކަދުރުގެ ތެރެއިން މިނިސްޓްރީ އޮފް އިސްލާމިކް އެފެއަރޒް އިން މިކައުންސިލަށް ދޫކުރި ކަދުރުތައް، ތިރީގައިވާ ގޮތުގެމަތިން ބެހުމަށްވަނީ ހަމަޖެހިފައެވެ.\nކަދުރު ބެހުމަށް ހަމަޖެހިފައިވަނީ މިނިސްޓްރީ އޮފް އިސްލާމިކް އެފެއަރޒް އިން ހަމަޖައްސާފައިވާ އުޞޫލާއި އެއްގޮތަށް، 2018 (1439) ވަނައަހަރު ފަޤީރުންގެ ދަފްތަރުގައި ރަޖިސްޓްރީ ވެފައިވާ ކޮންމެ ގޭބިސީއަކަށް 1 ޕަކެޓް ދޭ އުޞޫލުންނެވެ. އަދި ފަޤީރުންގެ ގޭބިސީތަކަށް ކަދުރު ބެހުމަށްފަހު ބާކީ ކަދުރު ބަހާނީ އެންމެ ފުރަތަމަ އަންނަ ފަރާތްތަކަށް ފުރަތަމަ އިސްކަންދޭ އުޞޫލުންނެވެ.\n2019 (1440) ވަނަ އަހަރު ކަދުރު ބެހުމަށް ހަމަޖެހިފައިވަނީ 2019 މެއި 26 ވަނަ ދުވަހުން ފެށިގެން ރަސްމީ ބަންދު ނޫން ކޮންމެ ދުވަހެއްގެ 09:30 އިން 12:00 އަށް މިއިދާރާއިންނެވެ.\nވީމާ، 2018 (1439) ވަނައަހަރު ފަޤީރުންގެ ދަފްތަރުގައި ރަޖިސްޓްރީ ވެފައިވާ ގޭބިސީތަކުން މިއިދާރާއަށް ދުރުވެ ކަދުރު ގެންދެވުން އެދެމެވެ.


Covid-19: Addu in alah7case, Active case 32 gai | Mihaaru\nކޮވިޑް-19: އައްޑޫން އަލަށް7ކޭސް، އެކްޓިވް ކޭސް 32 ގައި\nއައްޑޫގައި އެޑްމިޓްކޮށް މިހާރު ފަރުވާ ދެނީ ދެ މީހަކަށް\n24 ފެބުރުއަރީ 2021 - 10:11\nއައްޑޫން މިހާތަނަށް ކޮވިޑް ޖެހުނު މީހުންގެ އަދަދު 76 އަށް އެރި ނަމަވެސް މިހާރު އެކްޓިވް ކޭސްތަކުގެ އަދަދަކީ 32 ކަމަށް އައްޑޫ އިމަޖެންސީ އޮޕަރޭޝަން ސެންޓަރު (އީއޯސީ) އިން ބުނެފި އެވެ.\nޕޮޒިވް ކޭސްތަކުގެ އަދަދު 32 އަށް ދަށްވި ނަމަވެސް އިއްޔެ ވަނީ ޕޮޒިޓިވް ހަތް ކޭސް އަލަށް ފެނިފަ އެވެ.\nއައްޑޫގައި މިހާރު ކޮވިޑްގެ ތިން ކްލަސްޓާއެއް ހިމެނެ އެވެ. އެއީ ވަކިން އޮންނަ ހުޅޫމީދޫ އެމްޓީސީސީ ސައިޓުން ބިދޭސީންތަކެއް ޕޮޒިޓިވްް ކްލަސްޓާ އާއި މިދިޔަ ހަފުތާގެ ތެރޭގައި ހުޅުމީދޫގެ ކޮމިއުނިޓީ ތެރެއިން ޕޮޒިޓިވް ބަޔަކު ފެނުނު ކްލަސްޓާގެ އިތުރުން ގުޅިފައިވާ އަވަށްތަކުގެ ކްލަސްޓާ އެވެ.\nބިދޭސީ ކްލަސްޓާ އިން 26 މީހަކު ޕޮޒިޓިވްވި ނަމަވެސް އޭގެ ތެރެއިން 24 މީހަކު މިދިޔަ ހަފުތާގައި ބަލިން ރަނގަޅުވެފައިވެ އެވެ. މީދޫ ކޮމިއުނިޓީ ކްލަސްޓާގައި މިހާރު ޕޮޒިޓިވް 8 ކޭސް ހިމެނެ އެވެ. އެއީ މުޅިން ވެސް ދިވެހިންނެވެ. އޭގެ ތެރެއިން އެކަކު ރޭ ވަނީ ހިތަދޫ ކޮވިޑް ހޮސްޕިޓަލްގައި އެޑްމިޓްކޮށް ފަރުވާދޭން ފަށައިފަ އެވެ.\nCase Update (Addu City) as of 23 February 2021, 1800hrs pic.twitter.com/5khm0PTH0S\n— Addu Emergency Operations Center (@EOCaddu) February 23, 2021\nމިހާތަނަށް އައްޑޫން އެންމެ ގިނަ ބަޔަކު ޕޮޒިޓިވްވީ ގުޅިފައިވާ އަވަށްތަކުގެ ކްލަސްޓާއިންނެވެ. އޭގެ ޖުމްލަ އަދަދަކީ 42 އެވެ. އެއީ ހިތަދޫން 21، ފޭދޫން 17 އަދި މަރަދޫފޭދޫން4ކޭސް އެވެ. މިހާތަނަށް މަރަދޫން ކޮވިޑްގެ އެއްވެސް ކޭހެއް ފެނިފައެއް ނުވެ އެވެ.\nއައްޑޫން ބަލި ޖެހުނު 76 މީހުންގެ ތެރެއިން 44 ރަނގަޅުވެ، ޕޮޒިޓިވް ކޭސްތަކުގެ އަދަދު 32 އަށް އަށް ތިރިވި އިރު މިހާރު ވެސް އެޑްމިޓްކޮށްގެން ފަރުވާ ދޭ މީހުންގެ އަދަދަކީ މިހާރު2އެވެ. މިހާތަނަށް އައްޑޫން ހަ މީހަކު އެޑްމިޓްކުރި އެވެ. އެޑްމިޓްކޮށް ފަރުވާދޭ މީހުންގެ ހާލަތު ގޯސް ނޫން ކަމަށް ހޮސްޕިޓަލުން ބުންޏެވެ.\nCovid19 Vaccine update 22.02.2021 pic.twitter.com/rIAMwDKFJD\nއައްޑޫގައި މި މަހުގެ 1 އިން ފެށިގެން ކޮވިޑް ވެކްސިން ދެމުން އަންނަ އިރު މިހާތަނަށް 4،700 އަށް ވުރެ ގިނަ މީހުން ވެކްސިން ޖަހާފައިވެ އެވެ. އަދި މިއަދު އުމުރުން 18 އަހަރުން މަތީގެ މީހުންނަށް ވެކްސިން ޖަހަން ވަނީ ފުރުސަތު ހުޅުވާލައިފަ އެވެ.\nއައްޑޫ ސިޓީ ގެ ހުޅުދޫ މީދޫ ފިޔަވައި އެހެން އަވަށްތަކަށް އެޗް.ޕީ.އޭ އިން އަޅާފައިވާ ޚާއްޞަ ފިޔަވަޅުތައް އުވާލާފައިވީނަމަވެސް އަދިވެސް އައްޑޫ ސިޓީ އޮތީ މޮނިޓަރިންގެ ޙާލަތުގައި ކަމުގައި ދަންނަވަމެވެ. #COVID19\nކޮވިޑް ޖެހުނު މީހުންތަކެއް އައްޑޫން ފެނުމާ ގުޅިގެން އަދިވެސް އައްޑޫ އޮތީ މޮނިޓަރިންގެ ހާލަތުގަ އެވެ. ނަމަވެސް މި މަހުގެ9އިން ފެށިގެން އިއުލާންކޮށްފައި އޮތް ރޭގަނޑުގެ ކާފިއު ވަނީ މި ރެއިން ފެށިގެން ގުޅިފައިވާ އަވަށްތަކުގައި އުވާލަން ނިންމައިފަ އެވެ.\nސ. ފޭދޫ ސ. ހިތަދޫ އައްޑޫ ސ. ހުޅުމީދޫ އައްޑޫ ސިޓީ ކައުންސިލް ސ. ހުޅުދޫ ސ. މީދޫ ސ. މަރަދޫ ފޭދޫ އައްޑޫ އިކުއެޓޯރިއަލް ހޮސްޕިޓަލް (އޭއީއެޗް)\nކީއްވެގެންތޯ ވެކްސިން ޖަހާން ބޭނުން އައްޑޫސިޓީގެ މީހުނަށް ވެކްސިން ޖެހޭނެގޮތް ހަދާނުދެނީ. # އެޗްޕީއޭއިން ރަސްމީކޮށް އިއުލާން ކޮށްފައިވަނީ އުމުރުން 25 އަހަރުން މަތީގެ ކޮންމެ މީހަކަށްވެސް މިހާރު ވެކްސިން ޖެހޭނެކަމަށް. އެކަމަކު އޭއީއެޗް ހޮސްޕިޓަލުން އެގޮތަށް އެކަން ނުކުރަނީ އެތަނަށް "މާލެއިން ފޮނުވާފައިވާ ވެކްސިންގެ އަދަދަު މަދުކަމުން ފުރަތަމަ ހައިރިސްކް މީހުނަށްދޭންވެގެން" ކަމަށް ބުނި؟! މީ ކިހިނެއް ވާކަމެއްތޯ އެންމެނަށް ވާވަރަށް ވެކްސިން ނެތީތޯ؟\nއައްޑޫގައި ބަލިފެތުރޭވާހަކަ ދެއްކުން ނޫން އިތުރުކަމެއް ސަރުކާރުން ކުރާތަނެއް ނުފެނޭ. # މިހާރުވެސް ކޮވިޝީލްޑް ވެކްސިން އައްޑުއަށް ފޮނުވާފައިވަނީ ވަރަށް މަދު އަދަދަކަށް ކަމުގައިވާތީ މިއަދު ވެކުސިން ޖަހާން ދިޔަ 50 އަހަރުގެ މީހުނަށްވެސް އިކްއިޓޯރިއަލް ހޮސްޕިޓަލް އިން ވެކްސިން ޖަހާދޭން ވަނީ ދެކޮޅު ހަދާފަ.


SunOnline: COLUMN: Ghaazy Radhunge Hayaaippulhuge Machchah Kulhey Filmu\nއަޙުމަދު މާޖިދު 11 Oct 2021, 10:06\nދިވެހި ޤައުމުގެ މަތިވެރި ބަޠަލް އުތީމު ޣާޒީ ރަދުންގެ ޙަޔާތްޕުޅު ދައްކުވައިދޭ ފިލްމެއް ހެދުމުގެ މަސައްކަތް ވަރަށް އަވަހަށް ފަށްޓަވާނޭ ވާހަކަ އާއި، ކުރިޔަށް އޮތް ޤައުމީ ދުވަހުގެ މުނާސަބަތާ ދިމާ ކޮށް އެ ފިލްމު ނެރުމަށް ގަސްދު ކުރައްވާ ވާހަކަ ދާދި ފަހުން ދާޚިލީ ވުޒާރާއިން ވަނީ ހާމަ ކުރައްވައިފައެވެ. އެންމެ ފުރަތަމަ ވެސް އަޅުގަނޑު ދަންނަވައިލާން ބޭނުން ވާ އެއްޗަކީ، މި ކަމަކީ އޭގެ ޒާތުގައި ވަރަށް މުހިއްމު އަދި ވަރަށް ރަނގަޅު ކަމެއް ކަމަށް ފެންނަ ވާހަކައެވެ. އޮޅުމެއް ނެތް ގޮތުގައި، ކޮންމެ ޤައުމެއްގެ ވެސް ތާރީޚުގެ މުހިއްމު ޙާދިޘާތަކާއި، އެ ޤައުމެއްގެ މަތިވެރި އަބްޠާލުންގެ ވާހަކަތައް، ޤައުމުގެ ޖީލުތަކަށް އެކި ގޮތްގޮތުން ކިޔައިދޭން ވާނެއެވެ. މި ޒަމާނުގައި، އެ ކަން ކުރުމަށް އޮތް އެންމެ މުހިއްމު އެއް ވަސީލަތަކީ ފިލްމާއި ތަމްސީލުގެ ވަސީލަތެވެ.\nނަމަވެސް އަޅުގަނޑުމެން ހަނދާން ނައްތައިލައިގެން ނުވާނޭ ޙަޤީޤަތަކީ، ރަނގަޅު ކަމެއް ވެސް، ނުރަނގަޅު ވަގުތުގައި، ނުރަނގަޅު ގޮތުގައި ކޮށްފިއްޔާ، އެ ކަމަކުން ބަޔަކަށް ފައިދާއެއް ނުލިބި، ވާ ހަމައެކަނި ކަމަކީ ގެއްލުން ކަމަށް ވެދާނޭ ކަމެވެ. މިއީ ޣާޒީ ރަދުންގެ ޙަޔާތްޕުޅުގެ މައްޗަށް ފިލްމެއް ހެދުމުގެ މަސައްކަތް ކުރުމުގެ ވަގުތު ބާވައެވެ! މިއީ ރަނގަޅު ވަގުތު ހެއްޔޭ މި ސުވާލު ކުރަނީ، މިއީ 2021 ވަނަ އަހަރަށް ވެގެން، މި މަހަކީ އޮކްޓޯބަރު މަހަށް ވެގެނެއް ނޫނެވެ. ދަންނަވާން މި އުޅެނީ، އެ ރަދުންގެ ޙަޔާތްޕުޅުގެ މައްޗަށް ފިލްމެއް އުފެއްދުމަށް ބޭނުން ވާ ފަންނީ ޤާބިލިއްޔަތާއި ވަސީލަތްތަކާއި ކުޅަދާނަކަން ދިވެހީންނަށް އަދި ނުލިބޭ ވާހަކައެވެ. މަސައްކަތެއް ކުރުމަށް ބޭނުން ވާ ޤާބިލިއްޔަތު މީހަކު ނުވަތަ ބަޔަކުގެ ކިބައިގައި ނެތިއްޔާ، އޮތް ކަމަކީ އެ ޤާބިލިއްޔަތު ހޯދުމެވެ. އެ ޤާބިލިއްޔަތު ލިބުމުގެ ކުރީން އެ ކަމެއް ކުރާން އުޅުމަކީ، ވަގުތު ނާންނަނީސް އެކަން ކުރާން އުޅުމެވެ. އެއިރުން ނުކުންނާނީ ރަނގަޅު ނަތީޖާއެއް ނޫނެވެ. ދުވާން ނޭނގެނީސް، ރޭހެއް ނުޖެހޭނެއެވެ.\nޣާޒީ ރަދުންގެ ޙަޔާތްޕުޅުގެ މައްޗަށް އެކަށީގެންވާ ފަދަ ފަންނީ ފެންވަރެއްގެ ފިލްމެއް ހެދުމަކީ ކުޑަ މަސައްކަތަކަށެއް ނުވާނެއެވެ. އެއީ މިހާރު ދިވެހިރާއްޖޭގައި ފިލްމު އުފައްދާ އުޞޫލުން، މަޖާގަނޑެއް ނެގުން ކަހަލަ ގޮތަކަށް، ކުރެވޭނޭ ކަމެއް ނޫނެވެ.\nމަސައްކަތް ފަށައިގަންނާން ޖެހޭނީ، ތާރީޚީ ގޮތުން ކީރިތި މަހާރަދުންގެ ޙަޔާތްޕުޅުގެ މައްޗަށް ފުރިހަމަ ދިރާސާތަކެއް ކުރުމާ ހަމައިންނެވެ. މި ވަގުތު އަޅުގަނޑުމެންގެ އަތުގައި ހުރި ތަކެއްޗަކީ، ރަނގަޅު ފިލްމެއްގެ ވާހަކަ އާއި "ސްކްރީންޕްލޭ" ތައްޔާރު ކުރުމަށް ބޭނުން ކުރެވޭ ވަރުގެ ފުރިހަމަ މަސައްކަތްތަކެއް ކަމަކަށް ނުފެނެއެވެ. އަޅުގަނޑުމެންގެ އަތުގައި މިހާރު އޮތީ ބުރާރަ މުޙައްމަދުފުޅު ކިޔައިއުޅޭ ފުލޯކު ވާހަކައަކާއި، އެ ވާހަކައަކީ މަޞްދަރެއް ކަމަށް ބައްލަވައިގެން ފަޟީލަތުއް ޝައިޚް ޙުސައިން ޞަލާޙުއްދީން ލިޔުއްވި ބޮޑު ތަކުރުފާނުގެ ސިޔަރަތެވެ. މިއިން އެއްވެސް ފޮތަކީ، ޣާޒީ ރަދުންގެ ޙަޔާތްޕުޅުގެ މައްޗަށް ރަނގަޅު އަދި ފުރިހަމަ ފިލްމެއް ތައްޔާރު ކުރުމަށް ބޭނުން ވާހައި ތަފްޞީލު މަޢުލޫމާތު ހުރި ފޮތެއް ނޫނެވެ. ބުރާރު މުޙައްމަދުފުޅުގެ ވާހަކައިގެ މަދު ނޫން މިންވަރަކީ އަސާސެއް ނެތް ވާހަކަތަކެވެ. ހަމަ އެއާއެކު، އެ ދުވަސްވަރުގެ ދިވެހިރާއްޖޭގެ ދިރިއުޅުމާއި، ރަށްރަށުގެ ވެށި އޮންނަ ގޮތާއި، ކެއިންބުއިމާއި، ހެދުން އެޅުމާއި، ދަތުރުފަތުރާއި، ވާހަކަ ދެއްކުމުގެ ވައްޓަފާޅި އާއި ބަހުރުވަ އާއި ބަސްކޮށާރު ފަދަ އެތައް ކަމެއްގެ މައްޗަށް އިތުރު އެތައް ދިރާސާއެއް ކޮށްގެން މެނުވީ، އެ ދުވަސްވަރުގެ ދިރިއުޅުން ޙަޤީޤަތާ އެއްގޮތަށް ދައްކައިދޭ ފިލްމެއް ނުހެދޭނެއެވެ. މި ކަންކަން ކުރެވޭނީ ތާރީޚީ އަދި ޢިލްމީ ބޮޑެތި ދިރާސާތަކެއް ކޮށްގެންނެވެ. އެކަން ކުރާނޭ ދިވެހި މުއައްރިޚުންނަކީ ކޮބައިތޯއެވެ؟ ފާއިތު ވި އެއްވެސް ސަރުކާރަކުން، ޢިލްމީ މަންހަޖާ އެއްގޮތަށް ދިވެހި ތާރީޚު ދިރާސާ ކޮށްގެން އެ ތާރީޚު ލިޔާނޭ މުއައްރިޚުން އުފައްދައި، އެފަދަ މުއައްރިޚުންގެ މަސައްކަތްތައް އެ ތަނެއްގައި ހިނގާނޭ ތާރީޚީ ޢިލްމުގެ މަރުކަޒުތަކެއް އަޅުގަނޑުމެންގެ ޤައުމުގައި ޤާއިމު ކޮށްފައެއް ނެތެވެ. ދެން، ޢާއްމުކޮށް އަޅުގަނޑުމެން ކަން ކުރާ އުޞޫލުން، މިނިސްޓްރީގެ ޑިވިޜަންތަކުގެ ވެރީންނާއި، ތާރީޚުގެ މައްޗަށް އެކި ފޮތްފޮތުން މަޢުލޫމާތު އެއް ކުރައްވައިގެން މަޒުމޫނު ލިޔުއްވާ ބެއިފުޅުންގެ ދެތިން ބެއިފުޅަކު ހިމެނޭ ކޮމިޓީއެއް ހަދައިލައިގެން، އެ ކޮމިޓީން ހަފުތާއަކު ތިން ހަތަރު ރޭ އޮފީހުގެ "މީޓިންގ ރޫމުގައި" ކޮފީ ބިސްކޯދު ބައްދަލުވުންތަކެއް ބާއްވައިގެން މަސައްކަތް ނިންމައިލާން ވީތޯއެވެ؟\nޣާޒީ ރަދުންގެ ޙަޔާތްޕުޅުގެ މައްޗަށް އަޅުގަނޑުމެން ފިލްމެއް ހަދަންޏާ، އެ ފިލްމު ވާން ޖެހޭނީ އެމަނިކުފާނާއި އެމަނިކުފާނުގެ ބައިވެރީން އުފުއްލެވި ބުރަތަކާއި، ކުރެއްވި މަތިވެރި ޖިހާދު ހުރިހައި މާނައެއްގައި ވެސް އިސްކިރީނަށް ގެނެސްދޭ ފިލްމަކަށެވެ. އެކަމަށް ޓަކައި ފުރިހަމަ ސްކްރީންޕްލޭއެއް ބޭނުން ވާނެއެވެ. އެ ސްކްރީންޕްލޭގެ މައްޗަށް، ރަނގަޅު ފެންވަރެއްގައި ފިލްމު ޑައިރެކްޓް ކޮށް، އެޑިޓް ކޮށް، ފިލްމަށް ފަސްމަންޒަރީ މިޔުޒިކު ހަދާނޭ ފަންނާނުން ބޭނުން ވާނެއެވެ. ފިލްމު ވާން ޖެހޭނީ ތުއްޕުޅު އިރުއްސުރެ ޣާޒީ ރަދުންގެ ޝަޚްޞިއްޔަތާއި، މިޒާޖާއި، އުޅުއްވުމުގެ ގޮތްކޮޅުތައް ހުރީ ކިހިނެއްކަން އިސްކިރީނަށް ގެނެސްދޭ ފިލްމަކަށެވެ. އެމަނިކުފާނުގެ މިޒާޖުފުޅާއި ވިސްނުންފުޅާއި އަޚްލާޤުގެ ތަރަހައިން، އެމަނިކުފާނުގެ ދީނީ އަދި ޤައުމީ ޖިހާދުގެ މަސައްކަތްޕުޅު އުފަން ވެގެން ދިޔަ ގޮތް ރަނގަޅަށް ދައްކުވައިދޭ ފިލްމަކަށެވެ. މި ކަންކަން ފުރިހަމަ ވާ ގޮތަށް ފިލްމެއް ހެދުމުގެ މަސައްކަތް ކުރެވޭނީ ޣާޒީ ރަދުންގެ ޝަޚްޞިއްޔަތާއި، އެމަނިކުފާނުގެ ޙަޔާތްޕުޅުގެ އެކިއެކި ޙާދިޘާތަކާއި އެ ޙާދިޘާތަކުގެ ސިޔާސީ އަދި އިޖުތިމާޢީ ސިޔާގާއި ފަސްމަންޒަރާ ބެހޭ މަޢުލޫމާތު ފިސާރި ރަނގަޅަށް އެނގުމުގެ އިތުރުން، އިންސާނީ ނަފްސިއްޔާތުގެ ޢިލްމުތަކުގެ ތެރެޔަށް ވެސް ފުން ގޮތެއްގައި ވިސްނުން ހިންގާން އެނގޭ ބަޔަކަށެވެ. އެމަނިކުފާނުގެ މަތިވެރި ޖިހާދުގެ ތާރީޚީ، ފިކުރީ، އަދި ނަފްސިއްޔާތީ "ޑައިމެންޝަންތަކުގެ" މައްޗަށް ހަރުދަނާ ގޮތެއްގައި ވިސްނުން ހިންގާން އެނގޭ ބަޔަކަށެވެ. "ޒުލޭޚާ" އާއި "ނިޢުމާ" ކަހަލަ އެއްވެސް ފަންނީ އަދި ފިކުރީ އޮށްޓަރެއް ނެތް، ތާކުންތާކު ނުޖެހޭ، ފިލްމުތަކަށް ވާހަކަ އާއި ސްކްރީންޕްލޭ ލިޔުމަކުން، އަދި ބޮޑު ތަކުރުފާނުގެ ޙަޔާތްޕުޅުގެ މައްޗަށް ފިލްމު ހަދާކަށް ބަޔަކު ޤާބިލު ވީއެއް ނޫނެވެ. ދިވެހިރާއްޖޭގައި، ޣާޒީ ރަދުންގެ ޙަޔާތްޕުޅުގެ މައްޗަށް ފިލްމެއް އުފެއްދުމަށް ބޭނުން ވާނޭ ފަންނީ މީހުން ނެތް ކަމާ މެދު އެއްވެސް ބަޙުޘެއް ކުރާކަށް ޖާގަ އޮތް ކަމަކަށް އަޅުގަނޑު ނުދެކެމެވެ.\nދެން އޮތީ، މި ފިލްމު އުފެއްދުމުގެ މަސައްކަތުގެ ބުރަ ވާހަކައެވެ. ބައެއް ކަންކަން ފާހަގަ ކުރަމާ ހިންގަވާށެވެ!\nއެނގިވަޑައިގަންނަވާނޭ ފަދައިން، ޣާޒީ ރަދުންގެ ޖިހާދުގެ ބޮޑު ބައެއް ހިނގައިދިޔައީ ކަނޑުމަތީގައެވެ. ރެއިގަނޑާއި ދުވާލުގެ ވަގުތުތަކުގައި، ބައެއް ފަހަރުފަހަރު ކެކިއަރާ ގަދަ ކަނޑުތަކުގައި، ކަޅުއޮށްފުންމީގައި ކުރެއްވި ބިރުވެރި ދަތުރުތަކުގެ ސިލްސިލާއެއްގެ ގޮތުގައެވެ. މީގެ އިތުރުން، އުތީމު ތިން ބެއިން މާލެއަށް ގެންނާން އަނދިރިއަނދިރީން އަންގައިގެން ކުރި ދަތުރުގައި، ކަޅުއޮށްފުންމީގައި ވަރުގަދަ "ހަނގުރާމައެއް" ވެސް ހިނގައިފައި ވެއެވެ. ކަނޑުމަތީގެ މި ޙާދިޘާތައް އިސްކިރީނަށް ގެނައުމަކީ ފަސޭހަ ކަމެއް ނޫނޭ ދެންނެވުމަކުން، އެ މަސައްކަތުގެ ބުރަކަމާއި، އެކަމަށް ބޭނުން ވާނޭ ފަންނީ އަދި އެހެނިހެން ވަސީލަތްތަކާއި މަސައްކަތުގެ ބޮޑުކަން ތަޞައްވުރު ވެސް ކޮށެއްނުލެވޭނެއެވެ.\nއެހެން މިސާލުތަކެއް ދަންނަވަންޏާ، ޣާޒީ ރަދުންގެ މަސައްކަތްޕުޅަކީ އެއް ރަށެއްގައި ނުވަތަ އެއް ތަނެއްގައި ހިނގައިދިޔަ ކަމެއް ނޫނެވެ. ރާއްޖޭގެ އެކި ކަންކޮޅުތަކުގެ އިތުރުން، މަލިކާއި، އިންޑިއާގައި ވެސް އެ ރަދުންގެ ޙަޔާތްޕުޅުގެ އެކިއެކި ދައުރުތައް ވަނީ ހޭދަ ކުރައްވައިފައެވެ. އެ ރަދުންގެ ޙަޔާތްޕުޅުގެ މުހިއްމު އެތައް ޙާދިޘާތަކެއް ހިނގީ މި ތަންތަނުގެ އެކިއެކި ރަށްރަށާއި ޝަހަރުތަކުގައެވެ. އެހެންކަމުން މި ހުރިހައި ތަންތަނެއްގައި ވެސް ސޯޅަވަނަ ޤަރުނުގެ ތެރޭގައި ޙާލަތު އޮތް ގޮތް ފިލްމުގައި ދައްކައިދޭން ވާނެއެވެ. މިސާލެއްގެ ގޮތުން، ކީރިތި މަހާރަދުންގެ ޅަޒުވާން ޢުމުރުފުޅުގައި ބޭދާޅީގައި އުޅުއްވި ދުވަސްވަރު ފިލްމުގައި ދައްކާ އިރު، ބޭދާޅީ އާއި އެތަނުގެ ދިރިއުޅުމާއި ކަންކަން އޮތް ގޮތް ދައްކައިދޭން ޖެހޭނެއެވެ. ގޯވާގައި ސޯޅަވަނަ ޤަރުނުގައި އޮތް ފުރެތިކާލުންގެ ވެރިކަމުގެ ދަރުބާރު ދައްކައިދޭން ވާނެއެވެ. އެ ދުވަސްވަރުގެ ގޯވާ ފިލްމުގައި ދައްކައިދޭން ވާނެއެވެ. ގޯއާގެ ބަނދަރާއި، އެ ބަނދަރުގައި ފުރެތިކާލުންގެ ނައުޒޯނގުފަހަރު ހުންނަ މަންޒަރާއި، ބަނދަރުގެ ކަންކަން ހިނގާގޮތް ދައްކައިދޭން ޖެހޭނެއެވެ. ފުރެތިކާލުން ރާއްޖެއަށް ދަތުރު ކުރި ގުރާބު ދައްކައިދޭން ވާނެއެވެ. އެ ގުރާބުގެ ދަތުރާއި ގުރާބުގެ ފަޅުވެރީންނާއި އޭގެ ދަތުރުގެ ކަންކަން އިންތިޒާމު ކުރެވިފައި އޮންނަ ގޮތް ދައްކައިދޭން ވާނެއެވެ. ފުރެތިކާލުން ޢަލީ ރަސްގެފާނާ ދެކޮޅަށް ކުރި ހަނގުރާމަ ދައްކައިދޭން ވާނެއެވެ. އެ ދުވަސްވަރުގެ މާލެ އޮތް ގޮތް ރީތިކޮށް އަދި ފުރިހަމަޔަށް ދައްކައިދޭން ވާނެއެވެ. މި ކަހަލަ އެތައް އެތައް ކަމެއްގެ ވާހަކަ ދެއްކިދާނެއެވެ. މި ކަންކަމަށް ވިސްނައިލުމުން، މިއީ ކިހައި ވަރެއްގެ ބުރަ އަދި ބޮޑު މަސައްކަތެއްކަން ކޮންމެވެސް ވަރަކަށް ތަޞައްވުރު ކޮށްލެވެއެވެ. އަޅުގަނޑު ދެކޭ ގޮތުގައި، މިއީ "ހޮލީވުޑާ ނުބައްދަލު ނޫން" ވަރުގެ މަސައްކަތަކަށް މެނުވީ ނުވާނެއެވެ. މި ވަރުގެ މަސައްކަތެއް ދިވެހި ފިލްމީ ދާއިރާއަށް ކުރެވިދާނޭ ބާވައެވެ! އަޅުގަނޑަކަށް ހިއެއް ނުވެއެވެ. މިހައިތަނަށް މި ވަރުގެ މަސައްކަތަކާ އަޅައިބަލައިލެވޭ ވަރުގެ މަސައްކަތެއް ވެސް ދިވެހި ފިލްމީ ދާއިރާގައި ކުރެވިފައެއް ނުވެއެވެ.\nފިލްމުގައި އެކިއެކި ރޯލުތައް ކުޅޭނޭ މުމައްސިލުންނާއި މުމައްސިލާއިންގެ މައްސަލަ އަކީ ވެސް ކުޑަ މައްސަލައެއް ނޫނެވެ. މި ނުކުތާގައި ވާހަކަ ދައްކަންޏާ، އަޅުގަނޑު ހަތަރު ކަމެއް ފާހަގަ ކޮށްލާނަމެވެ.\nފުރަތަމަ ކަމަކީ ފިލްމަށް ބޭނުން ވާނޭ މުމައްސިލުންނާއި މުމައްސިލާއިންގެ ޢަދަދެވެ. ޣާޒީ ރަދުންގެ ޙަޔާތްޕުޅުގެ ވާހަކަ އެއްވެސް ވަރަކަށް ދަންނަ މީހަކަށް އެނގޭނޭ ފަދައިން، އެ ވާހަކަ އަކީ އެތައް ޝަޚްޞިއްޔަތުތަކަކާއި، އެތައް ބަޔަކު ޝާމިލު ވާ ޙާދިޘާތަކެއް ހިނގައިދިޔަ ވާހަކައެކެވެ. އެ ޙާދިޘާތައް ދައްކައިދޭ ފިލްމަކަށް ބޭނުން ވާނީ ވިއްސަކަށް ތިރީހަކަށް މުމައްސިލުންނެއް ނޫނެވެ. ސާޅީހަކަށް ފަންސާހަކަށް މުމައްސިލުންނެއް ވެސް ނޫނެވެ. އެ ޢަދަދު ގުނޭނީ ސަތޭކައިންނެވެ. މި ޢަދަދަށް މުމައްސިލުންނާއި މުމައްސިލާއިން އަޅުގަނޑުމެންގެ ތެރޭގައި އެބަތިބިތޯއެވެ؟\nދެވަނަ ކަމަކީ، އަޅުގަނޑުމެންގެ މުމައްސިލުން މުމައްސިލާއިންގެ ފެންވަރެވެ. ދިވެހިރާއްޖޭގައި ޙަޤީޤި މާނައިގައި "އެކްޓިންގ" ދަންނަ، އެ ދާއިރާއިން ޢިލްމާއި ތަމްރީނު ލިބިގެން ތިބި މީހުންނެއް ނެތެވެ. ހަމައެކަނި ޣާޒީ ރަދުންނާއި އެ ރަދުންގެ ބޭބޭފުޅު ޢަލީ ތަކުރުފާނާއި، ކޮއްކޯފުޅު ޙަސަން ތަކުރުފާނާއި، ސިއްތި މާވާ ރަނި ކިލެގެފާނުގެ ޝަޚްޞިއްޔަތުތަކަށް ބެލިޔަސް، މިއިން ކޮންމެ ބެއިފުޅެއްގެ ޢުމުރުފުޅުގެ އެތައް ދައުރެއް ފިލްމުގައި ދައްކައިދޭން ޖެހޭނެއެވެ. އެ ރޯލުތައް ކުޅޭނޭ އެކި ޢުމުރުގެ ކުޅަދާނަ މުމައްސިލުންނާއި މުމައްސިލާއިން އަޅުގަނޑުމެންގެ ތެރޭގައި އެބަތިބިތޯއެވެ؟ އަޅުގަނޑު ވެސް އެއްބަހެވެ. މަދަރުސާއެއްގެ "ޓެލެންޓް ޝޯވ" ގެ އިސްޓޭޖުގެ ފެންވަރުގައި އެކަން ކުރެވިދާނެއެވެ. އެކަމަކު ފިލްމު ހަދާން މި އުޅެނީ އެ ފެންވަރުގައިތޯއެވެ؟ އެ ފެންވަރުގައި ދައުލަތުގެ ބަޖެޓުން ޚަރަދު ކޮށްގެން ފިލްމެއް ހެދުމަކީ ހަމަ ޟަރޫރަތެއްތޯއެވެ؟\nތިންވަނަ ކަމަކީ، ޣާޒީ ރަދުންގެ ޙަޔާތްޕުޅުގެ މައްޗަށް ކުޅެވޭ ފިލްމެއްގައި، ޣާޒީ ރަދުންނާއި، ޢަލީ ތަކުރުފާނާއި، ޙަސަން ތަކުރުފާނާއި، ދަންޑެހެލާއި، ދެ ޙާޖީންނާއި، ކަނބާ ޢާއިޝާ ރަނި ކިލެގެފާނާއި، ސިއްތި މާވާ ރަނި ކިލެގެފާނު ފަދަ، ދިވެހި ޤައުމުގެ އެންމެ މަތިވެރި އަދި އެންމެ ލޮބުވެތި ބަޠަލުންނާއި ބަޠަލާއިންގެ ޝަޚްޞިއްޔަތުތައް އިސްކިރީނުގައި ތަމްސީލު ކުރުމަށް ކުފޫ ހަމަ ވާ ވަރުގެ އަޚްލާޤު ރަނގަޅު އަދި ނަޒާހަތްތެރި މުމައްސިލުންނާއި މުމައްސިލާއިން އަޅުގަނޑުމެންގެ ތެރޭގައި އެބަތިބިތޯ، މި ސުވާލެވެ. އެއްވެސް މީހަކަށް ދެރަ ބަހެއް ރައްދު ކުރުމުގެ ނިޔަތެއް އަޅުގަނޑުގެ ކިބަޔަކު ނެތެވެ. ނަމަވެސް ކަމަކާ ބެހޭގޮތުން ވާހަކަ ދައްކަންޏާ، ވާހަކަ ދެއްކޭނީ ޙަޤީޤަތުގެ މައްޗަށެވެ. ޤައުމަށް ޓަކައި ވާހަކަ ދައްކާ އިރު، ބައެއް ފަހަރު އުނދަގޫ ބަސްބަސް ވެސް ބުނާން ޖެހެއެވެ. އެހެންވެ، ރުޅި އަންނާނޭ ބައެއްގެ ރުޅިއަކަށް އަދި އެއްޗެތި ގޮވާނޭ ބައެއްގެ އެއްޗެތި ގޮވުމަކަށް ނުބަލައި ދަންނަވާނަމެވެ. ޣާޒީ ރަދުންގެ ގޮތުގައި ޢަލީ ސީޒަން، ޙަސަން ތަކުރުފާނުގެ ގޮތުގައި ޖުމައްޔިލް ނިމާލު، ކަނބާ ޢާއިޝާ ރަނި ކިލެގެފާނުގެ ގޮތުގައި މަރިޔަމް ނިޝާ ނުވަތަ ނިޢުމާ، ސިއްތި މާވާ ރަނި ކިލެގެފާނުގެ ގޮތުގައި ޢައްޒާ ނުވަތަ ރިޝްފާ އިސްކިރީނަށް ގެނައުން، ދިވެހި މުވާޠިނެއްގެ ޙައިޘިއްޔަތުން އަޅުގަނޑު ބަލާނީ ބަޔަކު އަޅުގަނޑުގެ ޤައުމީވަންތަކަމާއި ޤައުމީ ލޯތްބަށް ކުރާ ބޮޑު ފުރައްސާރައެއްގެ ގޮތުގައެވެ. މަޢާފު ނުކުރެވޭ ވަރުގެ އަޚްލާޤީ ކުށެއްގެ ގޮތުގައެވެ.\nހަތަރުވަނަ ކަމަކީ، ފިލްމުގައި ބައިވެރި ކުރާން ޖެހޭ ބޭރުގެ ފަންނާނުންގެ މައްސަލައެވެ. ޣާޒީ ރަދުންގެ ޙަޔާތްޕުޅުގެ ޙާދިޘާތަކުގައި ބޭރުގެ އެތައް ބަޔަކު ޝާމިލު ވެފައި ވެއެވެ. އޭގެ ތެރެއިން ބައެއް މީހުންނަކީ ފުރެތިކާލު ދަރިކޮޅުގެ މީހުންނެވެ. ފުރެތިކާލުން ދިވެހިރާއްޖޭގައި ތިބި އިރު، ތިލަދުންމައްޗާ ޙަވާލު ވެގެން އިސް ވެރިޔަކުގެ ގޮތުގައި ހުރި ވިޔަޒޯރާއި، ނުވަވަނަ ޙަސަން ރަސްގެފާނު ކައިވަނި ބައްލަވައިގަންނަވައިގެން އުޅުއްވި ފުރެތިކާލުންގެ އަމީރާ ފަދަ ޝަޚްޞިއްޔަތުތަކެވެ. މި ޝަޚްޞިއްޔަތުތައް ފިލްމުގައި ތަމްސީލު ކޮށްދޭން ޖެހޭނީ ޔޫރަޕުގެ ފަންނާނުންނެވެ. އެމީހުން ބައިވެރި ވާ މަންޒަރުތައް އިންޑިއާގެ ގޯވާގެ ސެޓިންގތަކާއި، ދިވެހިރާއްޖޭގެ ސެޓިންގތަކުގައި ނަގާން ޖެހޭނެއެވެ. ބޭދާޅީގައި މުޙައްމަދު ތަކުރުފާނު ކިޔަވައިވިދާޅުވާން އުޅުއްވި ދުވަސްވަރުގެ މަންޒަރުތަކުގައި ފެންނާން ޖެހޭނީ އިންޑިއާގެ ވަކި ދަރިކޮޅެއްގެ މީހުން، ނުވަތަ ސޫރީ ގޮތުން އެމީހުން ތިބޭ ގޮތަށް ތިބޭ ބައެކެވެ. ދިވެހިރާއްޖެއިން ފަންނާނުން ނުލިބުނަސް، ޔޫރަޕުންނާއި އިންޑިއާއިން ފަންނާނުން ހޯދިދާނެއެވެ. ނަމަވެސް އެއީ ކުޑަ އަގެއްގައި ކުރެވޭނޭ ކަމެއް ނޫނެވެ. ހަމަ އެހެންމެ، ބޭރުގެ ފަންނާނުން ގޮވައިގެން އައިސް ފިލްމެއް ހެދުމުގައި ދިމާ ވާ އެތައް ޗެލެންޖުތަކެއް ހުންނާނެއެވެ. ބަހުގެ މައްސަލަ އާއި، ބޭރުގެ ތަމްރީނު ލިބިގެން ތިބި ފަންނާނުން ޑައިރެކްޓް ކުރުމަށް ޤާބިލު ދިވެހި ޑައިރެކްޓަރުން ނެތުން ފަދަ އެތައް ޗެލެންޖުތަކެކެވެ.\nމި ހުރިހައި ކަމެއް މިހެން ހުރި އިރު، އަދި މީގެ އިތުރުން ވެސް އެތައް މަސައްކަތްތަކެއް އަދި އެތައް ޗެލެންޖުތަކެއް މި މަސައްކަތުގައި ދިމާ ވާނޭކަން އެނގޭ އިރު، ޣާޒީ ރަދުންގެ ޙަޔާތްޕުޅުގެ މައްޗަށް ފިލްމެއް ތައްޔާރު ކުރުމަށް ޓަކައި ވާން ޖެހޭ ތައްޔާރީތައް ވެ، ތާރީޚީ މަޢުލޫމާތުތައް އެއް ކޮށް އެ މަޢުލޫމާތުތަކުގެ ޞައްޙަކަން ކަނޑައަޅައި، ވާހަކަ އާއި ސްކްރީންޕްލޭ އާއި ޑައިލޮގުތައް ލިޔެ، "ސްޓޯރީބޯރޑިންގ" ގެ މަސައްކަތްތައް ނިންމައި، ފަންނާނުން ހޯދައި، އެމީހުން ފިލްމަށް ތައްޔާރު ކޮށް، ފިލްމުގެ ސެޓިންގތައް ހަދައި، ކެމެރާ ކޮށް، މިޔުޒިކާއި ޑަބިންގގެ މަސައްކަތްތައް ނިންމައި، ފިލްމު އެޑިޓު ކޮށް، ތާރީޚީ ޢިލްމުވެރީންގެ މަޝްވަރާގެ މައްޗަށް ފިލްމުގެ ތާރީޚީ ޞައްޙަކަން ކަށަވަރު ކޮށް، ދެންވެސް ކުރާން ޖެހޭ އެންމެހައި ކަންކަން ކުރިޔަށް އޮތް އެއް އަހަރަށް ވުރެ ކުރު މުއްދަތުގެ ތެރޭގައި ނިންމައި، އަންނަ އަހަރުގެ ޤައުމީ ދުވަހުގެ މުނާސަބަތުގައި ފިލްމު ނެރޭ ވާހަކަ ދާޚިލީ ވުޒާރާއިން ވިދާޅުވީމާ، އަޅުގަނޑުގެ ހިތަށް އެރީ އެ ބެއިފުޅުންނަށް މި ކިޔުއްވެނީ ކީކޭކަން ދޭހަ ވެވަޑައިނުގަންނަވަނީއޭއެވެ. ނުވަތަ، އަޅުގަނޑަށް މި ކަންކަން ނޭނގެނީ ކަމަށް ވެސް ވެދާނެއެވެ. އެހެންވިއްޔާ، ދީލަތި މަޢާފަކަށް އެދިހުރީމެވެ. ކޮންމެއަކަސް، މިފަދަ ފިލްމެއް ހެދުމަށް ޓަކައި އެތައް މިލިއަން ރުފިޔާއެއް ދައުލަތުގެ ބަޖެޓުން ޚަރަދު ވެގެން ދާނޭކަން ކަށަވަރެވެ. އެއީ އިސްރާފަކަށް ވެގެން ނިމުމަކީ އަޅުގަނޑުމެންގެ ތެރެއިން އެކަކު ވެސް އެދޭނޭ ގޮތެއް ނޫނެވެ.\nދަރުމަވަންތަ ރަސްގެފާނާއި، ޣާޒީ ރަދުންނާއި، ދޮން ބަންޑާރައިންނާއި، ޝަހީދު ޙުސައިން އާދަމާއި، އަދިވެސް ދިވެހި ޤައުމުގެ މަތިވެރި އަދި ލޮބުވެތި ބަޠަލުންގެ ޙަޔާތްޕުޅުތަކުގެ މައްޗަށް ފިލްމުތަކާއި ތަމްސީލުތައް ތައްޔާރު ކުރާން ޖެހެއެވެ. ނަމަވެސް އެ ހިސާބަށް ދިޔުމަށް ޓަކައި މި ވަގުތު އަޅުގަނޑުމެން ކުރާން ވީ ކަމަކީ، އެކަންތައް ކުރެވޭ ވަރުގެ ފަންނީ ޤާބިލިއްޔަތު ދިވެހި ޤައުމުގައި ތަރައްޤީ ކުރުމެވެ. "މޯޝަން ޕިކްޗަރ އާރޓްސް" ގެ ދާއިރާގައި މަސައްކަތް ކުރާނޭ ހުނަރުވެރި، ތަމްރީނު ލިބި ތިބި، އަދި ރިވެތި އަޚްލާޤާއި ހަރުދަނާކަމުގެ ތަރަހައިގައި މަސައްކަތް ކުރާ ދިވެހި ފަންނާނުންތަކެއް އުފެއްދުމުގެ މަސައްކަތް ކުރުމެވެ. އެފަދަ މަސައްކަތްތަކެއް ކުރެވިއްޖެއްޔާ، މާދަމާ ދިވެހިރާއްޖޭގައި ވެސް، ތުރުކީ ވިލާތުގައި މިއަދު އުފައްދަމުން އެ ގެންދާ "ދިރިލިސް: އެރްތުޣްރުލް" އާއި "ޕާޔިތަހްތު ޢަބްދުލްޙަމީދް" އާއި "ކުރުލުސް ޢުޘްމާން" އާއި "ފާތިޙް 1453" ކަހަލަ ފިލްމުތަކާއި ތަމްސީލުތައް ތައްޔާރު ކުރުމުގެ މަސައްކަތް ކުރެވިދާނެއެވެ. މި ވަގުތު އަޅުގަނޑުމެންގެ ޙާލަތު ހުރި ގޮތުން، "ޒުލޭޚާ" އާއި "ނިޢުމާ" ކަހަލަ ތާކުންތާކު ނުޖެހޭ އެއްޗެތި އުފެއްދުމަށް ވުރެ މަތީ ދަރަޖައެއްގެ މަސައްކަތެއް ދިވެހި ފިލްމީ ދާއިރާއިން ކުރެވިދާނޭ ކަމަކަށް ޤަބޫލެއް ނުކުރެވެއެވެ. ހަމައެހެންމެ، ދިވެހި ތާރީޚު ހެޔޮ ގޮތުގައި ދިރާސާ ކޮށް ލިޔާނޭ މުއައްރިޚުންނާއި، އެމީހުންގެ މަސައްކަތް އެ ތަންތަނުގައި ކުރެވޭނޭ ހަރުދަނާ ޤައުމީ މުއައްސަސާތައް އުފައްދައި ތަރައްޤީ ކުރުމަކީ ވެސް މިއަދުގެ މަސައްކަތެވެ. ފިލްމު އުފެއްދުމަށް ޓަކައި ޚަރަދު ކުރާން ހުރި ފައިސާ، މި ދެންނެވި ކަންކަމަށް ޚަރަދު ކުރެއްވުން މާ ރަނގަޅު ވާނޭ ކަމަށް ޤަބޫލު ކުރެވެއެވެ. މިއަދު މި ގޮތަށް ހަރުދަނާ ބިންގަލެއް އަޅައިފިއްޔާ، މާދަމާ ޣާޒީ ރަދުންނާއި، ދޮން ބަންޑާރައިންނާއި، ދެންވެސް ޤައުމީ އެކިއެކި ބަޠަލުންގެ ޙަޔާތްޕުޅުގެ މައްޗަށް ފިލްމަކަށް ފަހު ފިލްމެއް ހަދާން ވީއެވެ.


Mi Sarahaddhu Gai Ufedhifaivaa Kolhigandu Ge Baaru Kuri Ah Oiy 48 Gadi Iru Therey Gadhavaane - Vaguthu\nމި ސަރަޙައްދުގައި އުފެދިފައިވާ ކޮޅިގަނޑުގެ ބާރު ކުރިއަށްއޮތް 48 ގަޑިއިރު ތެރޭގައި ގަދަވާނެ\n1 އަހަރު ކުރިން ( މާޗް 11, 2018 )\nއިންޑިއާގެ ދެކުނުން އަދި ރާއްޖޭގެ އިރުން މިހާރު އިންޑިއާ ކަނޑު ހިމެނޭ ސަރަޙައްދުގައި އުފެދިފައިވާ ކޮޅިގަނޑުގެ ބާރު، ކުރިއަށްއޮތް 48 ގަޑިއިރު ތެރޭގައި އިތުރަށް ގަދަވާނެ ކަމަށް ކެރެލާގެ ސްޓޭޓް ޑިޒާސްޓަރ މެނޭޖްމަންޓް އޮތޯރިޓީ (އެސްޑީއެމްއޭ) އިން ބުނެފިއެވެ.\nމިކަން ހާމަކޮށް އެ އިދާރާއިން ބުނެފައި ވަނީ، މި ސަރަޙައްދުގައި ދައުރުވާ ލޯޕްރެޝަރ ޓްރަފެއްގެ ސަބަބުން، ކުރިއަށްއޮތް ވަގުތުތަކުގައި ކޮޅިގަނޑުގެ ބާރު އިތުރަށް ގަދަވެ މޫސުން ވަރަށް ބޮޑަށް ގޯސްވާނެ ކަމަށް ބެލެވޭ ކަމަށެވެ.\nއެގޮތުން މި ކޮޅިގަނޑުގެ އަސަރު އެންމެ ބޮޑަށް ކުރާނީ އިންޑިއާގެ ޓެމިލްނާޑޫ އާއި އަވައްޓެރި ލަންކާގެ އައްސޭރީގެ ހިސާބުތަކަށް ކަމަށާއި، މި ސަރަޙައްދުތަކަށް އާދަޔާއި ޚިލާފަށް ވައިގަދަވެ، ކަނޑު ގަދަވާނެ ކަމަށެވެ.\nމިކަމާއި ގުޅިގެން އިންޑިއާގެ މީޓިއޮލޮޖިކަލް ޑިޕާޓްމަންޓް (އައިއެމްޑީ) އިން ބުނެފައި ވަނީ، ކުރިއަށް އޮތް ތިން ދުވަހުގައި ޓެމިލްނާޑޫގެ ދެކުނުންނާއި ކޮމޮރިން އަދި ރާއްޖޭގެ ބައެއް ސަރަޙައްދުތަކަށްވެސް ވައި ބާރުވާނެ ކަމަށެވެ. އަދި މި ވަގުތުތަކުގައި މި ސަރަޙައްދުގައި އުފެދިފައިވަ ލޯ ޕްރެޝަރގެ ބާރު އިތުރުވެ، ކޮޅިގަނޑު ހުޅަނގަށް މިސްރާބު ޖަހާނެ ކަމަށާއި ބައެއް ސަރަޙައްދުތަކަށް ގަޑިއަކު 50 ކިލޯމީޓަރަށް ވައިގަދަވާނެ ކަމަށް ލަފާކުރެވޭ ކަމަށް އައިއެމްޑީން ބުނެއެވެ.\nކެރެލާގެ ސްޓޭޓް ޑިޒާސްޓަރ މެނޭޖްމަންޓް އޮތޯރިޓީން ވަނީ، މޫސުން އާދަޔާއި ޚިލާފަށް ގޯސްވާނެ ކަމަށްޓަކައި ކުރިއަށް އޮތް 36 ގަޑިއިރު މި ސަރަޙައްދުގެ ކަނޑުތަކަށް މަސްވެރިކަމަށް ނުނިކުތުމަށްވެސް އިލްތިމާސްކޮށްފައެވެ.\nއިންޑިއާ ކަނޑުގެ ސަރަޙައްދުގައި ކޮޅިގަނޑެއް އުފެދެމުންދާއިރު، ރާއްޖޭގެ ބައެއް ސަރަޙައްދުތަކަށްވެސް މޫސުން ވަނީ ގޯސްވެފައެވެ. އަދި ބައެއް ސަރަޙައްދުތަކަށް ވައިޓް އެލާޓްވެސް ވަނީ ނެރެފައެވެ.\nރާއްޖޭގެ މޫސުމާއި ބެހޭ އިދާރާ އިން މިއަދު ނެރުނު ބަޔާނެއްގައި މިކަމާއި ގުޅިގެން ވިދާޅުވެފައި ވަނީ، ކުރިއަށް އޮތް 48 ގަޑިއިރު ތެރޭގައި ރާއްޖޭގެ ބޮޑު ބަޔަކަށް ވިއްސާރަކޮށް ބައެއް އަތޮޅުތަކަށް ގުގުރުމާއި އެކު ބޯކޮށް ވާރޭ ވެހޭނެ ކަމަށް ލަފާކުރެވޭ ކަމަށެވެ. އަދި ވައި ގަދަވެ ކަނޑުތައް ގަދަވާނެ ކަމަށް ލަފާކުރެވޭ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nމި ސަބަބަށްޓަކައި އާއްމުކޮށް ހުރިހާ ފަރާތްތަކުން މޫސުމަށް ސަމާލުވުމަށް އެ އިދާރާއިން ވަނީ އިލްތިމާސްކޮށްފައެވެ.\nރާއްޖެ ހިމެނޭ ސަރަޙައްދުގައި ދާދިފަހުންވެސް މިފަދަ ކޮޅިގަނޑެއް އުފެދި ތޫފާނަކަށް ބަދަލުވެފައިވެއެވެ. "އޯޗީ"ގެ ނަމުން ނަން ދެވުނު އެ ތޫފާނުގައި އިންޑިއާ އާއި ލަންކާގެ އިތުރުން ރާއްޖޭގެ އެކި ސަރަޙައްދުތަކަށް ވެސް ބޮޑެތި ގެއްލުން ލިބިފައި ވެއެވެ.\nމިއަދު ވެސް ދެކުނުގެ އަތޮޅުތަކަށް ގުގުރުމާއި އެކު ވާރޭ ވެހޭނެ\nދެކުނުގެ އަތޮޅުތަކަށް އަނެއްކާވެސް އެލާޓް ނެރެފި\nބޯކޮށް ވާރޭ ވެހޭނެ ކަމަށް ލަފާކޮށް ރީނދޫ އެލާޓް ނެރެފި


Maafinolhu ga alhan ninmmi airport hoarafuhttah badhalu kuranee\nރާއްޖެ - ހޯރަފުށި އެއާޕޯޓް\nމާފިނޮޅުގައި އަޅަން ނިންމި އެއާޕޯޓު ހޯރަފުއްޓަށް ބަދަލުކުރަނީ\nތަރައްގީ ގެންނާނީ ގުދުރަތީ ރީތިކަމާއި، ރަށްތައް ހަލާކު ނުކޮށް\nމިއަންނަ ހަފްތާ ތެރޭގައި ސޮއިކުރެވޭނެ\nކ. މާލެ 14 މާރޗް 2019 | ބުރާސްފަތި 18:14 3,144\nމަހާ ޖައްރާފު މާފިނޮޅު ސަރަހައްދު ހިއްކަނީ -- ފޭސްބުކް - ރާއްޖެއެމްވީ\nކުރީގެ ރައީސް ޔާމީންގެ ސަރުކާރުން ހއ. މާފިނޮޅުގައި އަޅަން ނިންމި އެއާޕޯޓު ހޯރަފުއްޓަށް ބަދަލުކުރަން ނިންމާފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ން ބުނެފިއެވެ.\nބުރާސްފަތި ދުވަހު އެމްޓީސީސީން ބޭއްވި ނޫސްވެރިންގެ ބައްދަލުވުމުގައި މެނޭޖިން ޑިރެކްޓަރު ހަސަން ޝާހު ވިދާޅުވީ މިސަރުކާރުން ތަރައްގީ ގެންނާނީ ގުދުރަތީ ރީތިކަމާއި، ރަށްތައް ހަލާކު ނުކޮށް ޖަޒީރާވަންތަކޮށް ކަމަށެވެ.\nހޯރަފުށި ކައިރީގައި މާފިނޮޅުގެ ބަދަލުގައި ހޯރަފުށި ހިއްކައިގެން އެއާޕޯޓް އެޅުމަށް ނިންމާފައިވާ ކަމަށް އޭނާ ވިދާޅުވިއެވެ.\nމިދިޔަ ރިޔާސީ އިންތިޚާބާ ދިމާކޮށް، މާފިނޮޅު އެއާޕޯޓު ތަރައްގީ ކުރާނަމުގައި ކޮންނަ ބޯޓާއި އެހެނިހެން ސާމާނު ގެންގޮސްފައި އޮތް ކަމަށާއި، އެސަރަހައްދުގެ ވަކި ހިސާބެއް ކޮނެފައިވާ ކަމަށެވެ. ނަމަވެސް އެއާޕޯޓު އެޅުމަށް އަމަލީ އެއްވެސް މަސައްކަތެއް ކޮށްފައިނުވާ ކަމަށް ޝާހު ވިދާޅުވިއެވެ.\nއެމްޓީސީސީގެ ކޮންސްޓްރަކްޝަން އެންޑް ޕްރޮޖެކްޓްސްގެ ހެޑް އަހުމަދު ލަތީފު ވިދާޅުވީ، ހޯރަފުށީގެ އެއާޕޯޓުގެ މަސައްކަތް އެކުންފުންޏަށް ލިބޭނެ ކަމަށާއި، މިއަންނަ ހަފްތާގެ ތެރޭގައި މިމަޝްރޫއުގައި ރަސްމީކޮށް ސޮއި ކުރެވޭނެ ކަމަށް އުންމީދު ކުރާ ކަމަށެވެ.\nހޯރަފުށި ކައިރީގައި އޮންނަ މާފިނޮޅު ހިއްކައި އެއާޕޯޓް އެޅުމަށް ޓުއަރިޒަމް މިނިސްޓްރީން އެމްޓީސީސީއާ ހަވާލުކުރީ 2018 ވަނަ އަހަރުގެ މެއި މަހުގެ 28 ވަނަ ދުވަހުއެވެ. އަދި އޮގަސްޓު މަހުގެ6ވަނަ ދުވަހު ބިން ހިއްކުމުގެ އަމަލީ މަސައްކަތްފެށި ކަމަށް އެމްޓީސީސީން އޭރު އިއުލާން ވެސް ކުރިއެވެ. ނަމަވެސް ރިޔާސީ އިންތިޚާބުގެ ފަހުން މިމަޝްރޫއުގެ އެއްވެސް މަސައްކަތެއް ކޮށްފައިނުވެއެވެ.\nމިޝްރޫއަށް 64 މިލިއަން ރުފިޔާ ހަރަދު ކުރުމަށް ނިންމާފައިވާއިރު މާފިނޮޅާއި ހޯރަފުށި ގުޅާލުންވެސް މަޝްރޫއުގެ ތެރޭގައި ހިމެނެއެވެ. އެގޮތުން 16 ހެކްޓަރުގެ ބިން ހިއްކާ 1.2 ކިލޯ މީޓަރުގެ ރަންވޭގެ މަސައްކަތް އެމްޓީސީސީއާއި ހަވާލުކުރެވުނެވެ.


Dharivarunnah haassakoh "Facebook Campus" | Mihaaru\nދަރިވަރުންނަށް ހާއްސަކޮށް "ފޭސްބުކް ކޭމްޕަސް" ލޯންޗްކޮށްފި\n12 ސެޕްޓެމްބަރ 2020 - 07:13\nއެފްބީގެ ޕްރޮފައިލްގެ ވާތް ފަރާތުގައި ހުންނަ ކެޓަގަރީތަކުގެ ތެރޭގައި "ކެމްޕަސް" މިހާރު އިންނާނެ އެވެ. އެއަށް ކްލިކްކޮށްލައިގެން މައި ޕްރޮފައިލާ ވަކިން ކެމްޕަސް ޕްރޮފައިލެއް ހެދޭނެ އެވެ. އެއަށް ބޭނުންވާނީ ކިޔަވާ ތަނުގެ މެއިލާއި ގްރެޖްއޭޝަން އަހަރެވެ.\nފޭސްބުކުން ނެރުނު ބަޔާނެއްގައި ބުނީ "ކޭމްޕަސް" ގެ މައިގަނޑު މަގުސަދަކީ ކޮވިޑް-19 ގެ ބަލިމަޑުކަމާ ހެދި މިހާރު ކުލާސްތަކަށް ހާޒިރުވެގެން ކިޔެވުމުގެ ފުރުސަތު ކުޑަވެފައިވާތީ ދަރިވަރުންނާ ބައްދަލުވެވޭ ގޮތަށް ޕްލެޓްފޯމެއް ގާއިމުކޮށް ދިނުން ކަމަށެވެ. "ކޭމްޕަސް" މެދުވެރިކޮށް ދަރިވަރުން އެކަކު އަނެކަކާ ވީޑިއޯ ކޯލް ހަދައި ޗެޓް ވެސް ކުރެވޭނެ އެވެ. ޗެޓިން ވެސް އާ ޕްލެޓްފޯމްގައި އިންނަނީ މެސެންޖާއާ ވަކިންނެވެ.\n"ކޭމްޕަސް" ގައި ދަރިވަރުންނަށް އެ މީހުންނާ ބެހޭ އިތުރު މައުލޫމާތު ވެސް ބޭނުން ނަމަ ޕްރޮފައިލްގައި ހިއްސާކުރެވޭނެ އެވެ. އަދި "ކޭމްޕަސް" ފަރުމާކޮށްފައި ވަނި ކިޔަވާ އިންސްޓިޓިއުޝަނަކާ ދަރިވަރުންގެ މެދުގައި ގްރޫޕް ވެސް ހަދާލައި އެތަނެއްގެ ހަރަކާތްތައް އަޕްޑޭޓްކުރެވޭ ގޮތަށެވެ. އެކަމަކު ގްރޫޕްތާއި ކެމްޕަސް އިވެންޓްތައް ޕަބްލިކެއް ނުކުރެވޭނެ އެވެ.\nފޭސްބުކުން ބުނީ އެ ޕްލެޓްފޯމުން ބްލޮކްކޮށްފި ނަމަ "ކޭމްޕަސް" އިން ވެސް އެ މީހަކު ބްލޮކްވާނެ ކަމަށެވެ.\n"ފޭސްބުކް ކޭމްޕްސް" ހުޅުވައިލީ އެމެރިކާގެ 30 ޔުނިވަސިޓީއަކާ އެކީގަ އެވެ. އޭގެ ތެރޭގައި ބްރައުން،. ޖޯޖިއާ ސްޓޭޓް، ލިންކަން އަދި ފްލޮރިޑާ އިންޓަނެޝަނަލް ފަދަ ތަންތަން ހިމެނެ އެވެ.\nއިތުރު ލިޔުންތައް ފޭސްބުކް ތައުލީމް ކިޔަވާކުދިން ޔުނިވާސިޓީ ސޯޝަލް މީޑިއާ މާކް ޒުކަބާގް އެމެރިކާ\nރޭ ބެންއާ ގުޅިގެން ފޭސްބުކުން ސްމާޓް އައިނު ނެރެނީ


Iskandharu Maizaan Kairin Najis Leak Vaan Fashaifi - Vaguthu\nއިސްކަންދަރު މައިޒާން ކައިރިން ނަޖިސް ލީކްވާން ފަށައިފި\nއިސްކަންދަރު މައިޒާން ކައިރިން ނަޖިސް ލީކް ވެފައި\nއިސްކަންދަރު މައިޒާން ކައިރިން ނަޖިސް ލީކްވާން ފަށައިފިއެވެ.\nއިސްކަންދަރު މައިޒާނުގެ ކައިރީ ރިންގް ރޯޑާއި ވަރަށް ކައިރީގައި ހުރި ޖަންގްޝަނަކުން އެސަރަހައްދަށް ނަޖިލިސް ލީކްވެ މުޅި ސަރަހައްދުގައި ވަނީ ނުބައި ވަސް ހިފާފައެވެ.\n"ވަގުތު" އަށް މައުލޫމާތު ދިން އާއްމު ފަރާތަކުން ބުނީ މިރޭ އިރު އޮއްސުނު އިރުން ފެށިގެން އެސަރަހައްދުން ނަޖިސް ބޭރުވަމުންދާ ކަމަށެވެ. އެކަން ކަމާބެހޭ ފަރާތްތަކުގެ ސަމާލުކަމަށް ވެސް ގެނެސްފައިވާ ކަމަށާއި ނަމަވެސް އަދި މައްސަލަ ހައްލު ކުރަން މަސައްކަތް ކުރާ މަންޒަރު ނުފެންނަ ކަމަށް އޭނާ ބުންޏެވެ.\n"ކަމާބެހޭ ފަރާތްތަކަށް މިހާރު އެތައް ފަހަރަކު ގުޅިއްޖެ. އަދި އެއްވެސް ބަޔަކު ނޫޅޭ މައްސަލަ ހައްލު ކުރާކަށް. މިހާރު ނުބައިވަސް ދުވާވަރުން މިސަރަހައްދުން ހިނގާ މީހުންނަށް ވެސް އުނދަގޫ އެބަވޭ." މައުލޫމާތު ދިން މީހާ ބުންޏެވެ.\nނަޖިސް ބޭރުވަމުންދާ މައްސަލައިގައި ސަރުކާރުގެ އިދާރާއެއްގެ ބަހެއް އަދި ނުލިބެއެވެ.\nމިމަހު ކުރީކޮޅު މަޖީދީ މަގުން ވެސް މަގުމައްޗަށް ނަޖިސް ބޭރުވެ އާއްމު ފަރާތްތަކަށް ދަތިތައް ކުރިމަތިވިއެވެ.\nޖެނުއަރީ 21, 2019 23:41\nނަޖިސް މާލެ. ކުނި މާލެ.. ވަސް ގަދަ މާލެ. ރާއްޖޭގެ އެންމެން ބޮގު ޖަހާ މާލެ.. ރައްޔިތުންގެ ހުރިހާ ޓެކްސް ފައިސާ އަކުން ހަމައެކަނި ތަރައްގީ ކުރާ މާލެ.. އަމިއްލަ ގައުމުގައި ރައްޔިތުން މުއްސަނދިންނަށް ޖިޒީ ދައްކައިގެން އުޅެން ޖެހޭ މާލެ.. ދިވެހި ބިމުގައި ދިވެހިން ކުއްޔަށް އުޅޭ މާލެ... މާލެ އެ ލަފުޒު ކިޔުމުން ނިކަމެތި ރައްޔިތެއްގެ ހިތަށް އަރާ އުދާސްތައް.\nޖެނުއަރީ 22, 2019 01:21\nތި މީހުނ މާލެ އައީ ދޯ. އަހަރެމެން ނުގެންނަން. އަމިއްލަ އަށް އައިސް ތޮރުފިގަތީ\nޖެނުއަރީ 22, 2019 00:21\nބޮގު ސަރުކާރު.... ރައީސް ޔާމީން ރަގަޅު ފެންވަރަށް ތަންތަން ހަދާދިނީމަވެސް މި އިބުރާސޯލިހުއަކަށް އެންމެ ކުޑަމިނުން އެތަންތަނުގެ މެއިންޓެނަންސް މަސައްކަތެއްވެސް ނުކުރެވޭ.. އަޅެ ކީއްކުރާ މީހެއް ކަލޭތީ ؟؟؟ އައްޗީޗީޗީ ބޮގު ސަރުކާރު\nޖެނުއަރީ 22, 2019 06:23\nއެކަހަލަ ކަންތައްވާނޭ މިހާ މީހުން ގިނައިން ފާޚާނާކުރަންޏާ ގޭސް އުފެދިގެން. ހަދާދޭނޭ ކެތްތެރިވޭ. ތިގޭތެރޭގައި ދުވަހަކުވެސް ތަނެއް ހަލާކެއް ނުވޭތަ. ހަމަ ވަގުތުން ހަދަންތަ އެތަނެއް. ބަލަ ބޮންދުން އައީމައޭ ތިޔަކަން ވާނީ!!!!!!!!!!!!!!\nޖެނުއަރީ 22, 2019 10:57\nއިސްކަންދަރު މައިޒާން ކައިރިގޭތަކުގަ ދިރިއުލޭ މީހުންގެ ނަން ތައް ހާމަ ކޮށް އެމީހުން ޖޫރިމަނާ ކުރީމަ ހައްލުވެދާނެ


ވެޓެރަންސް ފުޓްސަލް މުބާރާތުގެ ގުރުލުން މިރޭ ސިޓީ ކައުންސިލް އިދާރާގައި ބާއްވައިފިމިކަލް ނޫސް\nމިރޭ ސިޓީ ކައުނސިލް އިދާރާގާިއ ބޭއްވުނު ގުރުލުމުގެ ރަސްމިއްޔާތު. ފޮޓޯ:ފވމ ސިޓީ ކައުންސިލް\nވެޓެރަންސް ފުޓްސަލް މުބާރާތުގެ ގުރުލުން މިރޭ ސިޓީ ކައުންސިލް އިދާރާގައި ބާއްވައިފި\n29 އޭޕްރީލް 2018, 22:41 |\nފުވައްމުލަކު ސިޓީ ކައުންސިލުން އިންތިޒާމުކޮށްގެން ބާއްވާ ވެޓެރަންސް ފުޓްސަލް މުބާރާތުގެ ގުރުލުން މިރޭ ސިޓީ ކައުންސިލް އިދާރާގައި ބާއްވައިފިއެވެ. މުބާރާތުގައި ބައިވެރިވި7ޓީމު ވަނީ ދެގްރޫޕަކަށް ބަހާލާފައެވެ. މި ފެށޭ މެއި މަހު 1 ން6ށް ކުޅުން ކުރިޔަށް ގެންދިއުމަށް ހަމަޖެހިފައިވާ މިމުބާރާތުގައި ކުޅެވޭނީ ގުރޫޕް މެދުގައި ލީގު އުސޫލުން ނެވެ.\nކޮންމެ ގްރޫޕަކުން ވެސ ްދެޓީމު ސެމީފައިނަލަށް ދާގޮތަށް ރޭވިފައިވާއިރު، ސެމީ ފައިނަލުގަިއ ވާދަކުރާނީ ކްރޮސްކޮށް ދެގްރޫޕްގެ ޓީމުތަކެވެ. ސެމީފައންލުގެ ދެމެޗުން މޮޅުވާ ޓީމުތައް ފައިނަލުގަިއ ކުޅޭނީ މެއި6ވަނަދުވަހުގެ ރޭގަޑު 8:30 ގައެވެ. ވަނަ ދުވަހުން ފެށިގެންނެވެ.\nމުބާރޓާތުގެ ޣްރޫޕްތަކަށ ްޓީމުތައް ގްރުއަތުން ހޮވިފައި ވަނީ:\nA ދަޑިމަގު ނެރަގަނޑު\nB އެމްއެންޑީއެފް ފުވައްމުލައް ޕޯސްޓްގެ ޓީމް\nC އައިޑިއަލް ސްކޫލް ޓީމް\nD އެފްސީ ދިގުވާނޑު\nE ފުވައްމުލައް ސިޓީ ޕޮލިސް ޓީމް\nF ޓީމް ފެނަކަ\nG މާލެގަން ޔޫތު ފައުންޑޭޝަންގެ ޓީމެކވެ.\nމުބާރާތް ހުޅުވާ މެޗުގައި ދަޑިމަގު ނެރަގަނޑު AB އެމްއެންޑީއެފް ފުވައްމުލައް ޕޯސްޓްގެ ޓީމް ބައްދަލުކުރާނީ 1 މެއި ދުވަހުގެ ހަވީރު 4:30ގައިއެވެ. ދެވަނަ މެޗުގައި އެދުވަހުގެ ރޭ 8:30 ގައި ބައްދަލު ކުރާނީ E ފުވައްމުލައް ސިޓީ ޕޮލިސް ޓީމް EF ޓީމް ފެނަކަ އެވެ. ތިންވަނަ މެޗުގައި އެރޭ 9:30ގައި ބައްދަލުކުރާނީ އައިޑިއަލް ސްކޫލް ޓީމް CD އެފްސީ ދިގުވާނޑު ޓީމެވެ.\nމިއީ ފުވައްމުލައް ސިޓީ ކައުންސިލުން ބާއްވާ ދެވަނަ ވެޓަރަންސް ފުޓްސަލް މުބާރާތެވެ.


މި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން7ވަނަ ލިޔުމެވެ.\nއެހެން މީހުންނަށް ހެޔޮކޮށް ހިތުމަކީ ހިތަށް ހަމަޖެހުން ގެނެސްދޭ ކަމެކެވެ.\nޞަދަޤާތަކުން އެންމެ ފުރަތަމަ ފައިދާ އެއް ކުރާނީ އެ ޞަދަޤާތް ދިން މީހާއަށެވެ. އެއީ އޭނާ ގެ އަމިއްލަ ނަފްސަށާއި އޭނާގެ ޢަމަލުތަކަށް އަންނަ ބަދަލުތައް ފެނި އޭނާ އަށް ލިބޭ ހަމަޖެހުމުގެ ސަބަބުންނެވެ. އަދި އަނެކާގެ މޫނުމައްޗަށް ވެރިވާ ހިނިތުންވުން ފެނި، ލިބޭ ހިތް ހަމަޖެހުމުގެ ސަބަބުންނެވެ.\nތިބާ އަށް އުނދަގުލެއް ނުވަތަ މުޞީބާތެއް ކުރިމަތިވެއްޖެނަމަ، އެހެން މީހުންނަށް ހެޔޮކޮށް ހިތާށެވެ. އޭރުން ހިތްހަމަ ޖެހުމާއި އުފާވެރިކަން އެންމެ ފުރަތަމަ ލިބޭ މީހާ ކަމުގައި ތިބާ ވާނެއެވެ. ބޭނުންޖެހިފައިވާ މީހުންނަށް އެހީވެދޭށެވެ. އަނިޔާ ލިބިފައިވާ މީހާ ހިމާޔަތް ކޮށްދޭށެވެ. ހިތާމާގައިވާ މީހުންނަށް އެހީވެދޭށެވެ. ބަލިމީހުންނަށް ޒިޔާރަތް ކުރާށެވެ. އޭރުން ހުރިހާ ފަރާތަކުން އުފާވެރިކަން ތިބާ ވަށައިލާތަން ފެންނާނެއެވެ.\nޞަދަޤާތުގެ ގޮތުގައި ކުރެވޭ ޢަމަލަކީ މީރުވަސްދުވާ އަތަރު ފަދަ އެއްޗެކެވެ. އޭގެއިން، އެ ބޭނުން ކުރާ މީހާއަށާއި، އެ ވިއްކާ މީހާއަށާއި އަދި ގަންނަ މީހާއަށް ފައިދާ ކުރެއެވެ. މީގެ އިތުރުން، ޞަދަޤާތްކުރުމުގެ ސަބަބުން، ލިބޭ ނަފްސާނީ ފައިދާތައް ވަރަށް ގިނަގުނައެވެ.\nތިބާ ޑިޕްރެޝަން ތަޙައްމަލް ކުރަމުން ދާނަމަ، ޞަދަޤާތުގެ ގޮތުގައި ކުރެވޭ ޢަމަލުތަކުގެ ސަބަބުން، ޑޮކްޓަރީ ބޭހަށްވުރެ މާބޮޑަށް ތިބާގެ ބައްޔަށް ހެޔޮ އަސަރު ކުރުވައެވެ.\nއެހެން މީހުންނާއި ބައްދަލުވާ ހިނދު ހިނިތުންވެލުމަކީވެސް ޞަދަޤާތެކެވެ.\nރަސޫލުއްﷲ ޞައްލައްﷲ އަލައިހި ވަސައްލަމް ޙަދީޘްކުރައްވާފައިވެއެވެ:\n “ لا تحقرن من المعروف شيئاً ولو أن تلقى أخاك بوجهٍ طليق” ((رواه مسلم)).\nމާނައީ: ހެޔޮކަމުގެ ތެރެއިން އެއްވެސް ކަމެއް އެއީ ކުޑަކަމެއްގެ ގޮތުގައި ނުދެކޭށެވެ. އެއީ ހިނިތުންވެފައިވާ މޫނަކާއިގެން ތިބާގެ އަޚާއާއި ބައްދަލުކުރުން ކަމުގައި ވިޔަސްމެއެވެ.\nތިބާ މީހުންނާއި ބައްދަލު ވާހިނދު މޫނު ހަނދާފައި ހުންނަނަމަ، ތިޔަ ދެއްކެނީ ނަފްރަތްތެރިކަމުގެ އަލާމާތެކެވެ. މިއީ އަޚުވަންތަކަމަށް ނުރައްކާހުރި އޭގެ ނުބައިކަމުގެ މިންވަރުގެ ބޮޑުކަން ހަމައެކަނި ﷲ ދެނެވޮޑިގެންވާ ކަމެކެވެ.\nރަސޫލުއްﷲ ޞައްލައްﷲ އަލައިހި ވަސައްލަމް އަހަރެމެންނަށް ޚަބަރު ދެއްވާފައިވާ ގޮތުގައި، ކުއްތާއަކަށް މުށެއްގެ ފެން ދިން، ހަށިވިއްކާ މީހަކަށް އޭނާ އެކުރި ޢަމަލު ގެ ޖަޒާ އެއްގެ ގޮތުން އުޑުތަކާއި ބިމުގެ ތަނަވަސްކަންވާ ސުވަރުގެ ދެއްވިއެވެ. އެހެނީ، ޖަޒާ ދެއްވާ ރަސްކަލާނގެ އަކީ އެންމެހައި ހަމްދު ޘަނާ ލިބިވޮޑިގެންވާ ޢަފޫކުރައްވާ ރަސްކަލާނގެއެވެ.\nހިތްދަތިކަމާއި، ބިރުވެރިކަމާއި، ހިތާމަތައް ކުރިމަތިވެދާނެކަމުގެ ބިރު ހީވެފައިވާ މީހާއެވެ. އެހެން މީހުންނަށް ހެޔޮ ފޯރުވުމުގައި ތިބާގެ ނަފްސު މަޝްޢޫލު ކުރާށެވެ. އެކި ގޮތްގޮތުން މީހުންނަށް އެހީތެރިވާށެވެ. ޞަދަޤާކޮށްގެންނެވެ. މެހެމާންދާރީ އަދާ ކޮށްދީގެންނެވެ. ހަމްދަރުދީވުމުންނެވެ. ހިތްވަރުދީގެންނެވެ. އަދި އެގޮތަށް ކަންކުރުމުން، ތިބާ ހިތްއެދޭ ހުރިހާ އުފަލެއް ލިބިގެންދާތަން ފެންނާނެއެވެ.\nالذِي يُؤْتِي مَالَهُ يَتَزَكَّىٰ ﴿١٨﴾ وَمَا لِأَحَدٍ عِندَهُ مِن نِّعْمَةٍ تُجْزَىٰ ﴿١٩﴾ إِلَّا ابْتِغَاءَ وَجْهِ رَبِّهِ الْأَعْلَىٰ ﴿٢٠﴾(سورة الليل)\nމާނައީ: އެމީހާއީ، އެމީހާ ޠާހިރުވެގަތުމަށްޓަކައި، އޭނާގެ މުދާ ހޭދަކުރާ މީހާއެވެ. އެހެންމީހެއްގެ ފަރާތުން އޭނާޔަށް ލިބޭނެ ހެޔޮކަމެއްގެ ބަދަލުގައެއް ނޫނެވެ. އެހެނެއްކަމަކު އޭނާ ހޭދަކުރަނީ އޭނާގެ ވެރި، މަތިވެރިވަންތަ ރަސްކަލާނގެ ވަޖުޙުފުޅު އަދައިގެންނެވެ.


Digne Aston Villa ah, Burnley ge Wood Newcastle ah | Mihaaru\nކުޅިވަރު / އެސްޓަން ވިލާ\nޑީނޭ އެސްޓަން ވިލާއަށް، ބާންލީގެ ވުޑް ނިއުކާސަލް އަށް\nޑީނޭ އެސްޓަން ވިލާގެ ޖޯޒީގައި.--\n13 ޖެނުއަރީ 2022 - 16:11\nބާމިންހަމް (ޖެނުއަރީ 13) - އެވަޓަންގެ ލޫކާ ޑީނޭ އެސްޓަން ވިލާއަށް ބަދަލުވުމާ އެކު ނިއުކާސަލް ޔުނައިޓެޑުން، ބާންލީ އަށް ކުޅޭ ނިއުޒިލެންޑުގެ ފޯވާޑް ކްރިސް ވުޑުގެ ސޮއި ހޯދައިފި އެވެ.\nޑީނޭ އެސްޓަން ވިލާ އަށް ބަދަލުވީ 25 މިލިއަން ޕައުންޑުގެ ޓްރާންސްފާ ފީއަކަށެވެ. އޭނާ ވަނީ އެވަޓަންގައި ކުޅުމުގެ ފުރުސަތު ނުލިބޭތީ އެކަމާ ހިތްހަމަ ނުޖެހުން ފާޅުކޮށް، ޓީމުގައި މަޑުކުރަން ބޭނުން ނުވާ ކަމަށް ބުނެފަ އެވެ. މިދިޔަ ޑިސެމްބަރު މަހު ލީގުގައި އެވަޓަން އިން ލިވަޕޫލާ ދެކޮޅަށް ކުޅުނު މެޗަށް ފަހު އެޓީމުގެ ކޯޗު ރަފައެލް ބެނިޓޭޒް އޭނާއަށް ކުޅުމުގެ ފުރުސަތު ދީފައެއް ނުވެ އެވެ.\nLoan usool in Coutinho Gerrard ge Aston Villa ah\nއެސްޓަން ވިލާއިން ވަނީ ބާސެލޯނާގެ ފިލިޕޭ ކުޓީނިއޯ ވެސް މި ސީޒަނުގެ ނިޔަލަށް ލޯނު އުސޫލުން އެޓީމަށް ގެނެސްފަ އެވެ. ވިލާއިން ބޭނުން ނަމަ މި ސީޒަނަށް ފަހު 33 މިލިއަން ޕައުންޑް (40 މިލިއަން ޔޫރޯ) އަށް ކުޓީނިއޯގެ ޑީލް ދާއިމީ ކުރެވޭނެ އެވެ.\nއެވަޓަން އިން ވަނީ އެސްޓަން ވިލާގެ ނެދަލެންޑްސް މިޑްފީލްޑަރު އަންވަރު އަލްގާޒީ، 26، ލޯނު އުސޫލުން ގެނެސްފަ އެވެ. ސްޓީވަން ޖެރާޑް އެސްޓަން ވިލާއާ ހަވާލުވި ފަހުން އޭނާ ގިނައިން ފެނިފައި ވަނީ ބަދަލު ކުޅުންތެރިއެއް ގޮތުގަ އެވެ.\nފްރާންސްގެ ޕީއެސްޖީ އާއި ސްޕެއިންގެ ބާސެލޯނާއާ އެކު ވެސް ކުރިން ކުޅުނު ލޫކަސް ޑީނޭ، 28، އަށް ނިއުކާސަލް އިން ވެސް ޝައުގުވެރިކަން ފާޅުކުރި އެވެ. ނަމަވެސް އޭނާ ވަނީ ނިއުކާސަލް އަށް ބަދަލުވާން ބޭނުން ނުވާކަން މީގެ ކުރިން ހާމަކޮށްފަ އެވެ.\nކްރިސް ވުޑް ނިއުކާސަލް އަށް ސޮއިކުރަނީ.--\nބާންލީއާ އެކު ވުޑްގެ ކޮންޓްރެކްޓުގައި ބާކީ ދޮޅު އަހަރު އޮއްވައި ނިއުކާސަލް އިން އޭނާ ގެނައީ، ބާންލީ އިން އޭނާގެ ކޮންޓްރެކްޓުގައި ހިމަނައިފައިވާ ރިލީޒް ކްލޯސްގައިވާ 25 މިލިއަން ޕައުންޑް ދައްކައިފަ އެވެ. އޭނާ ނިއުކާސަލް އަށް ބަދަލުވީ 2024/2023 ސީޒަނުގެ ނިޔަލަށެވެ.\nނިއުކާސަލް އިން އުމުރުން 30 އަހަރުގެ ވުޑް ގެނައި މައިގަނޑު ސަބަބަކީ އެ ޓީމުގެ އެންމެ މުހިއްމު ފޯވާޑް ކެލަމް ވިލްސަން އަށް އަނިޔާވެ ދެ މަސްދުވަހަށް ކުޅުމާ ދުރުގައި ހުންނަން ޖެހުމުން އޭނާ ނެތް ތަން ފޫބައްދާށެވެ. އެ ކުލަބުގެ ކޯޗު އެޑީ ހޯވް ބުނީ ވުޑް އަކީ މި ދަނޑިވަޅުގައި ޓީމަށް މުހިއްމު ކުޅުންތެރިއެއް ކަމަށާއި، އޭނާއަކީ ފިޒިކަލީ ވަރުގަދަ އަދި އެޓޭކްތަކުގައި އިދިކޮޅު ޓީމަށް ނުރައްކާ ކުރާ ކުޅުންތެރިއެއް ކަމަށެވެ.\nމިދިޔަ އޮކްޓޯބަރު މަހު ސައުދީ އަރަބިޔާގެ ވަލީ އަހުދު މުހައްމަދު ބިން ސަލްމާންގެ ހިއްސާއާ އެކު ސައުދީގެ ޕަބްލިކް އިންވެސްޓްމަންޓް ފަންޑް (ޕީއައިއެފް) އިން ނިއުކާސަލްގެ 80 ޕަސެންޓު ހިއްސާ ވަނީ ގަނެފަ އެވެ. އެ ކުލަބުން މި ޖެނުއަރީގައި އެންމެ ފުރަތަމަ ގެނައީ ސްޕެއިންގެ އެތުލެޓިކޯ މެޑްރިޑަށް ކުޅެމުން އައި އިނގިރޭސި ގައުމީ ޓީމުގެ ފުލްބެކް ކީރެން ޓްރިޕިއާ އެވެ. ޓްރިޕިއާގެ ސޮއި ހޯދީ އެންމެ 12 މިލިއަން ޕައުންޑަށެވެ.\nSaudi ownership gai genai furathama kulhuntheiyakee Trippier\nމީގެ ކުރިން ވެސްޓް ބްރޮމް އާއި ލެސްޓާ ސިޓީ އަދި ލީޑްސް ޔުނައިޓެޑަށް ވެސް ކުޅުނު ނިއުޒިލެންޑުގެ ފޯވާޑް ބާންލީ އަށް ބަދަލުވީ 2017 ވަނަ އަހަރު، ކުލަބުގެ ރެކޯޑް ފީއެއް ކަމަށްވާ 15 މިލިއަން ޕައުންޑަށެވެ. ބާންލީއާ އެކު މި ސީޒަނުގައި މިހާތަނަށް ކުޅުނު 17 މެޗުން ތިން ގޯލު ޖަހައިފައިވާ ވުޑް ވަނީ އެޓީމާ އެކު ވޭތުވެދިޔަ ހަތަރު ސީޒަނުގައި ވެސް 10 ލަނޑަށް ވުރެ ގިނަ ގޯލު ޖަހައިދީފަ އެވެ.\nބޮޑު އަގަކަށް ނިއުކާސަލް އަށް ވުޑް ގެންދިއުމުން އެ ކުލަބަށް އަންނަނީ ފުޓުބޯޅައިގެ ގިނަ ފަރާތްތަކަކުން ފާޑު ކިޔަމުންނެވެ. ނަމަވެސް ބާންލީގެ ޓެކްނިކަލް ޑިރެކްޓަރު މައިކް ރިގް ބުނީ، އެއްވެސް ޓީމަކުން އެޓީމެއްގެ އެންމެ މޮޅު ކުޅުންތެރިޔާ ރަނގަޅު އަގަކަށް ނޫނީ ވިއްކާލަން އެއްބަސް ނުވާނެ ކަމަށެވެ. އަދި ވުޑް އާ އެކު ނިއުކާސަލް މި ސީޒަނުގައި ރެލިގޭޝަނުން ސަލާމަތް ވެއްޖެ ނަމަ އެއީ ރަނގަޅު ޓްރާންސްފާއެއް ކަމަށް ނިންމިދާނެ ކަމަށް ވެސް އޭނާ ބުނެފައިވެ އެވެ.\nނިއުކާސަލް މި ވަގުތު އޮތީ ޕްރިމިއާ ލީގުގައި ކުޅުނު 19 މެޗުން ހޯދި 11 ޕޮއިންޓާ އެކު ތާވަލުގެ 19 ވަނައިގަ އެވެ. ދެ މެޗު މަދުން ކުޅެގެން ހަމަ އެ އަދަދަށް ޕޮއިންޓް ހޯދައިގެން ބާންލީ އޮތީ 18 ވަނައިގަ އެވެ. އެންމެ ފުލުގައި އޮތީ ރޭ ވެސްޓް ހޭމް ޔުނައިޓެޑް އަތުން ބަލިވި ނޯރިޗް ސިޓީ އެވެ. މިހާތަނަށް ކުޅުނު 20 މެޗުން އެޓީމަށް ލިބިފައި ވަނީ 10 ޕޮއިންޓެވެ.\nޑީނޭ (ކ) އެވަޓަން ޖޯޒީގައި، އަދި ވުޑް (ވ) ބާންލީގައި ކުޅެނީ.--\nކުރިން މެންޗެސްޓާ ސިޓީގައި ވެސް ޓެކްނިކަލް ޑިރެކްޓަރުގެ މަގާމު ފުރި ރިގް އިތުރަށް ބުނީ، ކުލަބުތަކުންނާއި ފުޓުބޯޅަ އެޖެންޓުން ވެސް ކުޅުންތެރިންގެ އަގު މަތިކުރަން މި ދުވަސްވަރު އެކިއެކި ކުޅުންތެރިން ނިއުކާސަލްއާ ގުޅުވައިގެން ފައިދާ ނަގަން މަސައްކަތް ކުރާނެ ކަމަށެވެ. އަދި ނިއުކާސަލް އަށް ބޭނުންވަނީ އެ ޓީމަށް ކުޅޭ ހިތުން ކުޅެދޭނެ ވަރުގެ ކުޅުންތެރިން ކަމަށް ވެސް އޭނާ ބުންޏެވެ.\nޓްރިޕިއާ އާއި ވުޑްގެ އިތުރުން ނިއުކާސަލް އިން އަންނަނީ، އެޓީމުގެ ކޯޗު އެޑީ ހޯވްއާ އެކު ކުރިން ބޯންމައުތުގައި ކުޅުނު ޑޮމިނިކް ސޮލަންކޭ އާއި، ބެޔާ ލެވަކޫސަން އަށް ކުޅޭ ޗެކް ރިޕަބްލިކްގެ ޕެޓްރިކް ޝިކް ވެސް ހޯދަން މަސައްކަތް ކުރަމުންނެވެ. އަދި ނޯރިޗް ސިޓީގެ ޓޮޑް ކެންޓްވެލް އާއި ޓޮޓެންހަމްގެ ޓަންގީ އެންޑޮމްބެލޭ ވެސް އެޓީމަށް ގެންނަން އުޅޭ ކަމަށް މީޑިއާ ރިޕޯޓްތައް ބުނެ އެވެ.\nނިއުކާސަލް އިން އަންނަނީ ފްރާންސްގެ ރެއިމްސް އަށް ކުޅެމުން އަންނަ އެ ގައުމުގެ 19 އަހަރުގެ ފޯވާޑް ހޫގޯ އެކިޓިކޭ ގެންނަން މަޝްވަރާ ކުރަމުންނެވެ.\nއެވަޓަން ނިއުކާސްލް އެސްޓަން ވިލާ


Euro 2020: Faseyha Molhakaaeku England Aai France In Qualifying Nimmaalaifi - Vaguthu\nޔޫރޯ 2020: ފަސޭހަ މޮޅަކާއެކު އިންގްލަންޑާއި ފްރާންސް އިން ކޮލިފައިން ނިންމާލައިފި\nއަންނަ އަހަރު އޮންނަ ޔޫރޯ ފުޓްބޯޅަ މުބާރާތުގެ ކޮލިފައިންގައި ރޭ ކުޅުނު މެޗުތަކުން އިންގްލަންޑާއި ފްރާންސް މޮޅުވެއްޖެ އެވެ.\nކޮލިފައިންގެ ގްރޫޕް އޭގައި އިންގްލަންޑް މޮޅުވީ ކޮސޯވޯ އަތުން 4-0 އިންނެވެ. ކޮލިފައިންގައި އިންގްލަންޑުން ކުޅުނު އަށް މެޗުގައި އެޓީމުން ވަނީ 21 ޕޮއިންޓް ހަމަކޮށްފަ އެވެ. ކޮލިފައިންގައި މުޅިއެކު 37 ލަނޑު އެޓީމުން ޖެހިއިރު ބައިކޮޅަށް ވަދެފައިވަނީ އެންމެ6ލަނޑެވެ. މިއަހަރުގެ މިހާތަނަށް އިންގްލަންޑުން ވަނީ ކޮލިފައިން މެޗުތަކާއި ރަހުމަތްތެެރިކަމުގެ މެޗުތައް އެއްކޮށްގެން މުޅިއެކު 38 ލަނޑު ޖަހައިފައެވެ. މިއަހަރަކީ 1908 ވަނަ އަހަރު 39 ލަނޑު ޖެހުމަށްފަހު އެގައުމުން އެއް އަހަރު ތެރޭ މިހާ ގިނައިން ލަނޑު ޖެހި ފުރަތަމަ ފަހަރެވެ.\nކޮލިފައިންގައި އިންގްލަންޑް ހިމެނޭ ގްރޫޕް އޭގެ ދެވަނައިގައި އޮތީ 15 ޕޮއިންޓާއެކު ޗެކް ރިޕަބްލިކް އެވެ. ތިންވަނައިގައި 11 ޕޮއިންޓާއެކު ކޮސޯވޯ އޮތްއިރު ހަތަރު ވަނައިގައި އޮތީ6ޕޮއިންޓް ލިބިގެން ބަލްގޭރިއާ އެވެ. މި ގްރޫޕްގެ ފުލުގައި އޮތީ3ޕޮއިންޓާއެކު މޮންޓެނެގްރޯ އެވެ.\nކޮސޯވޯގައި ރޭ ކުޅުނު ކޮލިފައިންގެ ފަހު މެޗުގައި އިންގްލަންޑް ޓީމަށް ލަނޑުތައް ޖަހައިދިނީ ޒުވާން މިޑްފީލްޑަރު މޭސަން މައުންޓް އާއި ކެޕްޓަން ހެރީ ކޭން އާއި މިޑްފީލްޑަރު ހެރީ ވިންކްސްގެ އިތުރުން ފޯވަޑް މާކަސް ރަޝްފޯޑެވެ. މީގެ ތެރެއިން މައުންޓް އާއި ވިންކްސް ޖެހި ލަނޑުތަކަކީ ގައުމީ ޓީމަށް މި ދެކުޅުންތެރިން ކާމިޔާބުކުރި ފުރަތަމަ ލަނޑުތަކެވެ.\nރޭގެ މެޗުގައި ޖެހި ލަނޑާއެކު ހެރީ ކޭން ވެފައިވަނީ 1908 ވަނަ އަހަރު ޖޯޖް ހިލްސްޑޮން އަދި 1927 ވަނަ އަހަރު ޑިކްސީ ޑީންގެ ފަހުން އެއް އަހަރު ތެރޭ ގައުމީ ޓީމަށް 12 ލަނޑު ހަމަކުރި ފުރަތަމަ ކުޅުންތެރިއާ އަށެވެ. 2020 ޔޫރޯ ކޮލިފައިންގައި އިންގްލަންޑް ކުޅުނު ހުރިހާ މެޗެއްގައިވެސް ލަނޑު ޖަހައިފައިވާ ކޭން ވަނީ ގައުމީ ޓީމަށް މިހާތަނަށް ކުޅެދިން 42 މެޗުގައި 31 ލަނޑު ޖަހައިދީފައެވެ.\nޔޫރޯ ކޮލިފައިންގައި ރޭ ފްރާންސް ވެސް ވަނީ ގްރޫޕް އެޗްގައި އަލްބޭނިއާ އާއި ދެކޮޅަށް އެޓީމް ކުޅުނު މެޗު 2-0ގެ ނަތީޖާއަކުން ކާމިޔާބުކޮށްފައެވެ. އަލްބޭނިއާގައި ކުޅުނު މި މެޗުގައި ފްރާންސަށް ލަނޑުތައް ޖަހައިދީފައިވަނީ ކޮރެންޓިން ޓޮލީސޯ އާއި އެންޓޮއިން ގްރީޒްމަން އެވެ. މި މޮޅާއެކު ފްރާންސުން ޔޫރޯ ކޮލިފައިން ނިންމާލީ ދިހަ މެޗުން 24 ޕޮއިންޓް ހަމަކޮށްގެން ގްރޫޕްގެ އެއްވަނައިގައި އޮވެ އެވެ. މިގްރޫޕްގެ ދެވަނައިގައި އޮވެ ޔޫރޯ އިން ޖާގަ ހޯދި ދެވަނަ ޓީމަކީ ތުރުކީ އެވެ. އެގައުމުން ވަނީ ދިހަ މެޗުން 23 ޕޮއިންޓް ހޯދައިފައެވެ.\nޑެމްބެލޭ އަށް ޔޫރޯގައި ނުކުޅެވުމުގެ ބިރުހީވެއްޖެ


مسائل الجاهلية7: އާރާއިބާރުގެ އަހުލުވެރިންގެ ގޮތަކީ ޙައްޤު ކަމުގައި ޤަބޫލު ކުރުން – ޖަމްޢިއްޔަތުއް ސަލަފް\nمسائل الجاهلية7: އާރާއިބާރުގެ އަހުލުވެރިންގެ ގޮތަކީ ޙައްޤު ކަމުގައި ޤަބޫލު ކުރުން\nތާރީޚް: 23:49 10 ފެބްރުއަރީ 2019\nކެޓަގަރީ: Uncategorized @dv,ޚަބަރު,ދީނީ ލިޔުން\nޖާހިއްލިޔަ ޒަމާނުގެ މީހުންގެ އުޞޫލުތަކުގެ ތެރޭގައި، ބުއްދިއާއި، ޢަމަލީ މަސައްކަތުގެ ކުޅަދާނަކަމާއި، ވެރިކަމާއި މާލާއި ޖާހުގެ އަހުލުވެރިންގެ ގޮތަކީ ޙައްޤުކަމުގައި އެމީހުން ޤަބޫލު ކުރެއެވެ. އެމީހުންނަށް ރައްދު ދެއްވައި މާތް ﷲ ވަޙީކުރައްވާފައިވެއެވެ. ”وَلَقَدْ مَكَّنَّاهُمْ فِيمَا إِنْ مَكَّنَّاكُمْ فِيهِ“ (الأحقاف 26) މާނައީ: ”އަދި ހަމަކަށަވަރުން، ތިމަންރަސްކަލާނގެ އެކަންކަމުގެ ބާރު ތިޔަބައިމީހުންނަށް ދެއްވާފައިނުވާ ކަންކަމުގައި، އެއުރެންނަށް ތިމަންރަސްކަލާނގެ ބާރުދެއްވީމެވެ.“\nއަދިވެސް މާތް ﷲ ވަޙީކުރައްވާފައިވެއެވެ. ”كَانُوا مِنْ قَبْلُ يَسْتَفْتِحُونَ عَلَى الَّذِينَ كَفَرُوا فَلَمَّا جَاءَهُمْ مَا عَرَفُوا كَفَرُوا بِهِ“ (البقرة 89) މާނައީ: ”އޭގެ ކުރިން، އެއުރެން، ކާފަރުވެގަތް މީސްތަކުންގެ މައްޗަށް ނަޞްރު އެދޭކަމުގައި ވިއެވެ. ދެން އެއުރެންނަށް އެނގިފައިވާ ޙައްޤު ގޮތް އެއުރެންނާހަމަޔަށް އައިހިނދު އެއަށް އެއުރެން ކާފަރުވިއެވެ. ފަހެ، ކާފަރުންގެ މައްޗަށް ﷲ ގެ ލަޢުނަތް ހުށްޓެވެ.“\nމާތް ﷲ ވަޙީކުރައްވާފައިވެއެވެ. ”يَعْرِفُونَهُ كَمَا يَعْرِفُونَ أَبْنَاءَهُمْ“ (البقرة 146) މާނައީ: ”އެއުރެންގެ އުފަންދަރިން ދަންނަ ފަދައިން އެކަލޭގެފާނު (އެބަހީ: محمدގެފާނު) ދަންނާނެތެވެ.“\n] ޖާހިލިއްޔަ ޒަމާނުގެ މީސްތަކުގެ ގޮތްތަކުގެ ތެރޭގައި، ޙައްޤުގެ މަގު ދެނެގަތުމުގައި ބަލަންޖެހޭނީ، ބުއްދީގެ ބާރާއި، ޢަމަލީ މައިދާންތަކުގައި ކުޅަދާނަކަމާއި، މުދަލާއި ދުނިޔޭގެ މަޤާމު ލިބިފައިވާ މީހުން އުޅެމުންދާ ގޮތުގެ މައްޗަށްކަމުގައި އެމީހުން ދެކެއެވެ. ތަނަވަސްކަމާއި މުއްސަނދިކަމުގެ އަހުލުވެރީންގެ ގޮތަކީ ރަނގަޅު ގޮތްކަމުގައި ޤަބޫލު ކުރެއެވެ. އަދި ނިކަމެތިންނާއި ފަޤީރުން އުޅޭ ގޮތް (އެއީ ތެދުމަގު ކަމުގައިވިޔަސް) އެއީ ބާޠިލުކަމުގައި އެމީހުން ދެކެއެވެ.\nމިޒަމާނުގައިވެސް، ޓެކްނޮލޮޖީއާއި، ދުނިޔެވީ ތަރައްޤީއާއި، އިޤްތިޞާދީ ބޮޑެތި ބާރުތައް އޮތީ ޣައިރު މުސްލިމުންގެ އަތުގައެވެ. އެހެންކަމުން ދުނިޔެވީ ވިސްނުމަކުން ވިސްނާ ކޮންމެ މީހަކަށް ހީވާނީ، ދިރިއުޅެންވީ ގޮތަކީ އެއީ ކަމުގައެވެ. އެބައިމީހުންގެ ތަރައްޤީ އާއި މުއްސަނދިކަމާއި އާރާއިބާރު ފެނުމުން، އެމީހުންވަނީ ޝިރުކާއި ކުފުރުގެ މަތީގެ މަތީގައި ކަން ހަނދާންނެތިދެއެވެ.\nމި އުޞޫލުގެ ބާޠިލުކަން ބަޔާން ކުރައްވަމުން މާތް ﷲ ވަރަށް ގިނަ އާޔަތްތައް ވަޙީކުރައްވާފައިވެއެވެ. ކުރީގެ އުއްމަތްތަކުގެ ތެރެއިން، މާތް ﷲ އަށް އުރެދި ކާފަރުވީ ޤައުމުތަކުގެ މީހުންނަކީވެސް ތަނަވަސްކަމާއި، އާރާއިބާރުގެ އަހުލުވެރީންނެވެ. އަދި ބުއްދިއާއި ވިސްނުންވެސް ދެއްވާފައިވާ މީހުންނެވެ. ނަމަވެސް މާތް ﷲ އަށް އީމާންނުވާ ކަމަށްޓަކައި، އެމީހުންގެ ކުރިއެރުމާއި ތަރައްޤީއިން އެމީހުންނަށް ވީ ފައިދާއެއް ނެތެވެ. އެހެނީ އެމީހުން ތިބީ ބާޠިލުގެ މަތީގައެވެ.\nއެފަދަ ބަސްފުޅުތަކުގެ ތެރޭގައި، މާތް ﷲ ވަޙީކުރެއްވި މި ބަސްފުޅު ހިމެނެއެވެ. ”وَإِذَا تُتْلَى عَلَيْهِمْ آيَاتُنَا بَيِّنَاتٍ قَالَ الَّذِينَ كَفَرُوا لِلَّذِينَ آمَنُوا أَيُّ الْفَرِيقَيْنِ خَيْرٌ مَقَاماً وَأَحْسَنُ نَدِيّاً“ (مريم:73) މާނައީ: ”އަދި އެއުރެންނަށް ތިމަންރަސްކަލާނގެ އާޔަތްތައް ބަޔާންވެގެންވާ ގޮތުގައި ކިޔައިދެވޭހިނދު، ކާފަރުވި މީހުން، އީމާންވި މީހުންނަށް ބުނެތެވެ. (ތިމަންމެން) ދެބައިމީހުންކުރެ ދަރަޖައިގެގޮތުން އެންމެމޮޅީ، އަދި މަޖްލިސްގެ ގޮތުން އެންމެރަނގަޅީ، ކޮންބަޔެއްހެއްޔެވެ؟“\nއެބައިމީހުންގެ މި ބަހަށް ރައްދުދެއްވައި މާތް ﷲ ވަޙީކުރެއްވިއެވެ. ”وَكَمْ أَهْلَكْنَا قَبْلَهُمْ مِنْ قَرْنٍ هُمْ أَحْسَنُ أَثَاثاً وَرِئْياً“ (مريم:74) މާނައީ: ”އަދި ތިމަންރަސްކަލާނގެ އެމީހުންގެ ކުރިން ކިތައް ކިތައް އުއްމަތް ހަލާކުކުރެއްވިން ހެއްޔެވެ؟ މުދާވެރިކަމުގެ ގޮތުންނާއި، ފެންނަ ފެނުމަށް އެމީހުން މާރަނގަޅެވެ.“\nމާތް ﷲ ވަޙީކުރައްވާފައިވެއެވެ. ”أَوَلَمْ يَسِيرُوا فِي الْأَرْضِ فَيَنْظُرُوا كَيْفَ كَانَ عَاقِبَةُ الَّذِينَ مِنْ قَبْلِهِمْ وَكَانُوا أَشَدَّ مِنْهُمْ قُوَّةً وَمَا كَانَ اللَّهُ لِيُعْجِزَهُ مِنْ شَيْءٍ فِي السَّمَاوَاتِ وَلا فِي الْأَرْضِ إِنَّهُ كَانَ عَلِيماً قَدِيراً“ (فاطر:44) މާނައީ: ”އެއުރެން ބިމުގައި ދަތުރު ފަތުރުކޮށް، އެއުރެންގެ ކުރިން އުޅުނު މީހުންގެ ނިމިގެންދިޔަ ގޮތް، ފަހެ، އެއުރެން ނުބަލަނީ ހެއްޔެވެ؟ އަދި އެއުރެންނަށްވުރެ (އެބަހީ: މައްކާގެ އަހުލުވެރިންނަށްވުރެން) ބާރުގަދަ ބަޔަކު ކަމުގައި އެއުރެންވޫއެވެ. އަދި އުޑުތަކުގައިވިޔަސް، ބިމުގައިވިޔަސް، ﷲ ނުކުޅައްދާނެ އެއްވެސް އެއްޗެއް ނުވެތެވެ. ހަމަކަށަވަރުން، އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ކަލާނގެ ކަމުގައިވެއެވެ.“\nއަދިވެސް ވަޙީކުރައްވަފައިވެއެވެ. ”وَكَمْ أَهْلَكْنَا قَبْلَهُمْ مِنْ قَرْنٍ هُمْ أَشَدُّ مِنْهُمْ بَطْشاً“ (قّ 36) މާނައީ: ”އަދި އެއުރެންގެ ކުރިން، ތިމަންރަސްކަލާނގެ ކިތައްކިތައް އުއްމަތްހަލާކުކުރެއްވިން ހެއްޔެވެ؟ އެއުރެންނަށްވުރެ، އެ އިހުގެ މީހުން ބާރުގެ ގޮތުން މާގަދަފަދައެވެ.“\nއަދިވެސް ވަޙީކުރައްވާފައިވެއެވެ. ”أَلَمْ يَرَوْا كَمْ أَهْلَكْنَا مِنْ قَبْلِهِمْ مِنْ قَرْنٍ مَكَّنَّاهُمْ فِي الْأَرْضِ مَا لَمْ نُمَكِّنْ لَكُمْ وَأَرْسَلْنَا السَّمَاءَ عَلَيْهِمْ مِدْرَاراً وَجَعَلْنَا الْأَنْهَارَ تَجْرِي مِنْ تَحْتِهِمْ فَأَهْلَكْنَاهُمْ بِذُنُوبِهِمْ وَأَنْشَأْنَا مِنْ بَعْدِهِمْ قَرْناً آخَرِينَ“ (الأنعام 6) މާނައީ: ”އެއުރެންގެ ކުރިން ތިމަންރަސްކަލާނގެ ހަލާކުކުރައްވައި ނެތިކުރެއްވީ ކިތައްކިތައް އުއްމަތުގެ މީހުންކަން އެއުރެންނަށް ނޭނގެނީހެއްޔެވެ؟ ތިޔަބައިމީހުންނަށް، ތިމަންރަސްކަލާނގެ ނުދެއްވާ ތަނަވަސްކަމާއި، ބާރު، ތިމަންރަސްކަލާނގެ އެއުރެންނަށް ބިމުގައި ދެއްވީމެވެ. އަދި ބޯކޮށްވެހޭ ވާރޭ އެއުރެންނަށް އުޑުން ތިމަންރަސްކަލާނގެ ފޮނުއްވީމެވެ. އަދި އެއުރެންގެ ދަށުން ހިނގަހިނގާ ހުންނަ ފެންކޯރުތައް ތިމަންރަސްކަލާނގެ ލެއްވީމެވެ. ދެން އެއުރެންގެ ފާފަތަކުގެ ސަބަބުން ތިމަންރަސްކަލާނގެ އެއުރެން ހަލާކު ކުރައްވައި ނެތިކުރެއްވީމެވެ. އަދި އެއުރެންގެ ފަހުން ތިމަންރަސްކަލާނގެ އެހެން ޖީލެއްގެ ބަޔަކު އުފެއްދެވީމެވެ.“\nމި އާޔަތްތަކާއި އަދި މިނޫންވެސް މިފަދަ ބަސްފުޅުތަކުން ދޭހަވަނީ ބައެއްގެ ކިބައިގައިވާ ބާރާއި، މުއްސަނދިކަމާއި ތަނަވަސްކަމަކީ އެމީހުން ހެޔޮ މަގުގައި ތިބިކަމުގެ ދަލީލެއް ނޫންކަމެވެ. ބާޠިލު ގޮތުގައި ތިބި ބައެއް ނަމަ، އެބައިމީހުންގެ އަތުގައިވާ ބާރާއި މުދަލާއި ތަނަވަސްކަމުގެ ފައިދާއެއް ނެތެވެ. ކާފަރުންނަށް އެފަދައިން ދެއްވަނީ އެބައިމީހުންގެ މައްޗަށް ހުރި އިމްތިޙާނެއްގެ ގޮތުގައެވެ. މާތް ﷲ ވަޙީކުރައްވާފައިވެއެވެ. ”فَلَمَّا نَسُوا مَا ذُكِّرُوا بِهِ فَتَحْنَا عَلَيْهِمْ أَبْوَابَ كُلِّ شَيْءٍ حَتَّى إِذَا فَرِحُوا بِمَا أُوتُوا أَخَذْنَاهُمْ بَغْتَةً فَإِذَا هُمْ مُبْلِسُونَ فَقُطِعَ دَابِرُ الْقَوْمِ الَّذِينَ ظَلَمُوا وَالْحَمْدُ لِلَّهِ رَبِّ الْعَالَمِينَ“ (الأنعام:45،44) މާނައީ: ”ދެން އެއުރެންނަށް ހަނދާންކޮށްދެއްވި ކަންތައް، އެއުރެން ހަނދާންނައްތައިފި ހިނދު (އިމްތިޙާނެއްގެ ގޮތުން) ހުރިހާކަމެއްގެ ދޮރުތައް ތިމަންރަސްކަލާނގެ އެއުރެންނަށް ހުޅުއްވައިދެއްވީމެވެ. (އެބަހީ: ހުރިހާ ގޮތަކުން ތަނަވަސްކަމާއި ތިޔާގިކަން ދެއްވީމެވެ.) ދެން އެއުރެންނަށް ދެއްވި ކަންތަކާމެދު އެއުރެން އުފަލުގައި ތިއްބާ ކުއްލިއަކަށް ތިމަންރަސްކަލާނގެ އެއުރެން ހިއްޕެވީމެވެ. އެހިނދު އުއްމީދު ކެނޑިފައިތިބި ބަޔަކު ކަމުގައި އެއުރެންވިއެވެ. * ދެން އަނިޔާވެރިވީ މީހުންގެ އެންމެފަހު މީހާއަށްދާނދެން ނެތި ކުރެއްވިއެވެ. ޙަމްދުހުރީ، ޢާލަމްތަކުގެ ވެރި ﷲ އަށެވެ.“\nއަދިވެސް ވަޙީކުރައްވާފައިވެއެވެ. ”وَلا يَحْسَبَنَّ الَّذِينَ كَفَرُوا أَنَّمَا نُمْلِي لَهُمْ خَيْرٌ لِأَنْفُسِهِمْ إِنَّمَا نُمْلِي لَهُمْ لِيَزْدَادُوا إِثْماً وَلَهُمْ عَذَابٌ مُهِينٌ“ (آل عمران: 178) މާނައީ: ”ތިމަންރަސްކަލާނގެ އެއުރެންނަށް (ޖަޒާ ދެއްވުމުގައި) ލަސްކުރެއްވުން އެއީ، އެއުރެންގެ އަމިއްލަ ނަފްސުތަކަށް ހެޔޮގޮތެއްކަމަށް ކާފަރުވި މީހުން ހީނުކުރާހުށިކަމެވެ! ތިމަންރަސްކަލާނގެ އެއުރެންނަށް އެކަން ލަސްކުރައްވާކަން ކަށަވަރީ، އެއުރެންގެ ފާފަ އިތުރުވުމަށެވެ. އަދި، އެއުރެންނަށް އިހާނަތްތެރިކަން ދެނިވި ޢަޛާބުހުށްޓެވެ.“\nމާތް ﷲ ވަޙީކުރައްވާފައިވެއެވެ. ”وَيَوْمَ حُنَيْنٍ إِذْ أَعْجَبَتْكُمْ كَثْرَتُكُمْ فَلَمْ تُغْنِ عَنْكُمْ شَيْئاً وَضَاقَتْ عَلَيْكُمُ الْأَرْضُ بِمَا رَحُبَتْ ثُمَّ وَلَّيْتُمْ مُدْبِرِينَ“ (التوبة: 25) މާނައީ: ”އަދި حُنين (ހަނގުރާމައިގެ) ދުވަހު، ތިޔަބައިމީހުންގެ ބައިގިނަކަމުގެ ސަބަބުން، ތިޔަބައިމީހުން ހެއްލުންތެރިވީހިނދު، ހަނދުމަކުރާށެވެ! ފަހެ، އެ ބައިގިނަކަން، ތިޔަބައިމީހުންނަށް އެއްވެސްކަމެއް ފުއްދައެއްނުދިނެވެ. އަދި (އެހިނދު) ތަނަވަސްކޮށް އޮތް ބިން، ތިޔަބައިމީހުންނަށް ދަތިވެގެންދިޔައެވެ. ދެން ތިޔަބައިމީހުން، ފުރަގަސްދީ، ފިލާން ދުއްވައިގަތީމުއެވެ.“ މިއީ ވަރަށް މުހިންމު ބާބެކެވެ. ގިނަ ބަޔަކުވަނީ މި ވާހަކަތަކާމެދު ޣާފިލުވެފައެވެ. ބައެއްގެ އަތުގައިވާ ބާރާއި، ތަނަވަސްކަމާއި މަޤާމަކީ އެމީހުން ރަނގަޅު މަގުގައި ތިބިކަމުގެ ދަލީލެއް ނޫނެވެ. ދުނިޔޭގެ ކުރިއެރުންތައް ހޯދަމުންދާ މީހުން އެތިބީ އެންމެ ހެޔޮ ގޮތުގައި ކަމުގައި ދެކެނީ ކިތައް މީހުން ހެއްޔެވެ؟ އަދި ދުނިޔެވީ ތަރައްޤީ އާއި ކުރިއެރުންތައް ހޯދަމުންދާ މީހުންނަކީ ޙަޤީޤަތުގައި ކާމިޔާބުގެ އަހުލުވެރިންކަމުގައި ބަލައިގަނެ، އެމީހުންގެ ޙަޟާރަތާއި ބުއްދިއާއި ވިސްނުމަކީ އެންމެ ހެޔޮ މަގު ކަމުގައި ދެކެވި، އެބަމީހުންގެ ކާފިރުކަން ނުފެނި، އީމާންކަމުގެ އަހުލުވެރިންގެ ތެރެއިން މަގުފުރެދިގެންދަނީ ކިތައް މީހުން ހެއްޔެވެ؟


Amitabh ge kaafa dharifulhu, Agstya Nanda Bollywood ah nukunnanee\nއަމީތާބު ކާފަ ދަރިފުޅު އަގަސްތާ ނަންދާ ބޮލީވުޑަށް ނުކުންނަނީ\nއަގަސްތާ އާއި އޭނާގެ ދައްތަ ނަވްޔާ\nއަމީތާބު ބައްޗަންގެ ކާފަ ދަރިފުޅު އަގަސްތާ ނަންދާ ބޮލީވުޑަށް ނުކުންނަން ތައްޔާރުވަމުންދާކަން ޔަގީން ވެއްޖެ އެވެ. އަގަސްތާ އަކީ އަމީތާބުގެ އަންހެންދަރިފުޅު ޝެވޭތާގެ ދެ ދަރިންގެ ތެރެއިން ފިރިހެން ދަރިފުޅެވެ. އަގަސްތާގެ ދެ ފަރާތުގެ އާއިލާއަކީ ވެސް ހިންދީ ފިލްމު އިންޑަސްޓްރީގައި ވަރަށް ނަން ހިނގާ އާއިލާ ތަކެވެ. އަގަސްތާގެ ބައްޕަ ފަރާތުގެ މާމަ އަކީ ރާޖް ކަޕޫރުގެ ދަރިއެކެވެ.\nއަގަސްތާ، 20، ކިބައިގައި ފިލްމު އެކްޓަރަކަށް ބޭނުންވާ އެންމެ މުހިއްމު ސިފަ މިހާރު ވެސް އެބަހުއްޓެވެ. ހެދިހުރި ދިގު އިސްކޮޅަކާއި ސިފައިގެ ރީތިކަމެވެ.\nދާދިފަހުން މާމަ ޖާޔާ ބައްޗަން އާއެކު އަގަސްތާ ނަގާފައިވާ ފޮޓޯތަކެއް ސޯޝަލް މީޑިއާގައި ވަރަށް ވައިރަލް ވިއެވެ. އަދި އޭނާ ފިލްމުކުޅެން ތައްޔާރުވަމުންދާ ކަމުގެ ޚަބަރުތައް އޭރުއްސުރެ ދިޔައީ ފެތުރެމުންނެވެ. ފިލްމު އިންޑަސްޓްރީގައި މަސައްކަތްކުރާ ބައްޗަން އާއިލާގެ ގާތް މީހަކު ވަނީ އަގަސްތާ ފިލްމު ކުޅެން ފަށަން އުޅޭކަމުގެ ޔަގީންކަން ދީފަ އެވެ.\nކުރިން ގިނަ ބަޔަކު ހީކުރީ ފިލްމު ކުޅެން ފަށަން އުޅެނީ އަގަސްތާގެ ދައްތަ ނަވްޔާ ނަވޭލީ ކަމަށެވެ. ނަމަވެސް މިހާރު ބެލެވެނީ ނަވްޔާ އަށް ވުރެ ކުރިން ފިލްމީ މަސައްކަތް ފަށާނީ އަގަސްތާ ކަމަށެވެ.\nއަގަސްތާ ޒުވާން ވަމުން އަންނަ ވަރަކަށް އޭނާގެ ރީތިކަން އިތުރުވަމުން ދާތީ މިހާރު ވެސް ބޮލީވުޑްގެ ފިލްމު އުފައްދާ ވަރަށް ގިނަ ބަޔެއްގެ ލޮލުގައި އަގަސްތާ ވަނީ އަޅައިގެންފަ އެވެ. އަދި އޭނާއަށް ފިލްމުތަކުގެ ފުރުސަތުތައް ދަނީ ހުށަހެޅެމުންނެވެ. ނަމަވެސް އަވަސް އަރުވާލައިގެން ފިލްމެއް ކުޅެން ސޮއި ކުރުމުގެ ބަދަލުގައި ލިބޭ ފުރުސަތުތަކަށް ރަނގަޅަށް ވިސްނާފައި ނޫނީ އަގަސްތާ އެ ފިލްމެއް ނުކުޅޭނެ ކަމަށް ވެސް އިންޑިޔާގެ ނޫހަކަށް މައުލޫމާތު ދިން ފަރާތުން ބުނެފައި ވެއެވެ.


Argentina ge Messi ai Barca ge Messi haasbai thafaathu\nއާޖެންޓީނާގެ މެސީ އާއި ބާސާގެ މެސީ، ހާސްބައި ތަފާތު\nމިދިޔަ ހުކުރު ދުވަހުގެ ރޭ އާޖެންޓީނާ އާއި ވެނެޒުއެލާ ކުޅުނު މެޗަކީ، މިދިޔަ އަހަރުގެ ވޯލްޑްކަޕަށް ފަހު އާޖެންޓީނާގެ ގައުމީ ޓީމަށް، ކެޕްޓަން ލިއޮނަލް މެސީ އެނބުރި އައި މެޗެވެ. އެ މެޗަށް މެސީ އެނބުރި އައީ، ސްޕެނިޝް ލީގްގައި އޭނާ ދައްކަމުން އަންނަ މޮޅު ކުޅުމާއެކު އޭނާއަށް ތައުރީފް ބަނޑުން ކޮށްލާފައިވާ ވަގުތެއްގަ އެވެ.\nމިދިޔަ ހަފުތާގައި، ރެއާލް ބެޓިސްއާ ދެކޮޅަށް މެސީ ހެދި ހެޓްރިކާއި، އޭނާ ޖެހި މޮޅު ލަނޑަށް، އިދިކޮޅު ބެޓިސްގެ ސަޕޯޓަރުންގެ ތަރުހީބުގެ އަތްތިލަބަޑިން މުޅި ސްޓޭޑިއަމް ގުގުމާލި އެވެ. މެސީގެ ކިބައިގައި ހުރި އާދަޔާ ހިލާފު އެ ރޫހު ގައުމީ ޓީމުގައި ފެނިގެނެއް ނުދެ އެވެ. ބާސާ އާއި އާޖެންޓީނާގެ ގައުމީ ޓީމުގައި މެސީ ހާސްބައި ތަފާތެވެ.\nބެޓިސްގެ މެޗުގައި، މެސީ ޖެހި މޮޅު ގޯލް ޖަހަން، ލުއިސް ސުއަރޭޒް ފުރުސަތު ތަނަވަސް ކޮށްދިން ގޮތަށް، އާޖެންޓީނާގެ ޑިފެންޑަރު ޑަރިއޯ ބެނެޑޭޓޯ ވެސް ހަމަ އެ އޭންގަލުން ވެނެޒުއެލާ މެޗުގައި މެސީއަށް ފުރުސަތު ތަނަވަސް ކޮށްދިނެވެ. ބެޓިސްގެ މެޗުގައި ފަރިތަ ކަމާއެކު އެ ބޯޅަ ވައްދާލެވުނު ނަމަވެސް ގައުމީ ޓީމުގައި މެސީގެ ފަރާތުން ފެނުނީ ބީރައްޓެހި ކަމެވެ.\nއާޖެންޓީނާގެ ގައުމީ ޓީމުގައި، މެސީގެ ފަރާތުން ފެނުނު ތަފާތާއި ބާސާގައި ފެންނަ ތަފާތު އަޅައި ކިޔައި ވާހަކަ ދެއްކީ މެކްސިކޯގައި 1986 ވަނަ އަހަރު ބޭއްވި ވޯލްޑްކަޕު އާޖެންޓީނާއަށް ހޯދައިިދިނުމުގައި އެހީތެރިވި ޑިފެންޑަރު ޑެނިއަލް އެވެ. އޭނާ ބުނީ، މެސީއަކީ ވަރަށް މޮޅު ކުޅުންތެރިޔެއް ކަމަށާއި ކޮންމެ ޓީމަކަށްވެސް އޭނާ ބޭނުން ކުރެވިދާނެ ކަމަށެވެ. އެހެންނަމަވެސް ބާސާގައި މެސީގެ ތޫނުފިލިކަން މާ ފުރިހަމަ ކަމަށް ބުންޏެވެ.\n"ބައެއް ފަހަރު އެހެން ދިމާވެސް ވާނެ، ލޯބިވާ ޓީމަކަށް ވަރަށް މޮޅަށް ކުޅެވޭނެ،" މެސީ އާ ބެހޭގޮތުން ވާހަކަ ދައްކަމުން ޕަރަސޭލާ ބުންޏެވެ. "އެހެންނަމަވެސް އެ އިހްސާސް އެ ޓީމެއްގައި ނުކުރެވެންޏާ ކޮންމެވެސް ކަހަލަ އުނދަގޫތަކެއް ކުރިމަތި ވާނެ، އަހަންނަކަށް ނޭންގެ ކޯއްޗެއް ކަމެއް، ނަމަވެސް އެ އިހްސާސް ވާން ޖެހޭނީ އެތެރެއިން ހިނގާ އިހްސާސަކަށް."\nވެނެޒުއެލާ މެޗުގައި، މެސީއަށް ކޮންމެވެސް ވަރެއްގެ އަނިޔާއެއް ކުރިމަތިވެ އޭނާ ވަނީ އާޖެންޓީނާގެ ޓީމާ ވަކި ވެފަ އެވެ. އަންނަ އަންގާރަ ދުވަހުގެ ރޭ މޮރޮކޯގައި ކުޅެން ހަމަޖެހިފައިވާ މެޗަށް އޭނާ ދަތުރު ނުކުރާނެ އެވެ. ފަރުވާ ހޯދުމަށް އޭނާ ވަނީ ބާސެލޯނާއަށް އެނބުރި ގޮސްފަ އެވެ.\nމެސީ ބާސެލޯނާ އާޖެންޓީނާ


Raees Solih, Raees Yameen ah ingili dhikkuravvanee fail vefaivaakan foruvan: Jameel - One Online\nކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު --- ވަން ފޮޓޯ/ މުހައްމަދު އައުޒަމް\nރައީސް ސޯލިހު، ރައީސް ޔާމީނަށް އިނގިލި ދިއްކުރައްވަނީ ފެއިލްވެފައިވާކަން ފޮރުވަން: ޖަމީލު\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، ކުރީގެ ރައީސް އަބުދުﷲ ޔާމީން އަބުދުލް ގައްޔޫމަށް އިނގިލި ދިއްކުރައްވަނީ ރައީސް ސޯލިހު އަމިއްލަފުޅަށް ފެއިލްވެވަޑައިގެންފައިވާކަން ފޮރުވުމަށް ކަމަށް ރައީސް ޔާމީންގެ ގާނޫނީ ޓީމުގައި ހިމެނިވަޑައިގަންނަވާ އިސް ގާނޫނީ ވަކީލު އަދި އެމަނިކުފާނުގެ ފުރަތަމަ ނާއިބު ރައީސް ޑރ. މުހައްމަދު ޖަމީލު އަހުމަދު ވިދާޅުވެއްޖެއެވެ.\nމިދިޔަ ބުރާސްފަތި ދުވަހު ހަވީރު، ހއ. ހޯރަފުށި އެއާޕޯޓް ހުޅުވައިދެއްވުމަށްފަހު ދެއްކެވި ވާހަކަފުޅުގައި ރައީސް ސޯލިހު ވަނީ، ކުރީގެ ރައީސް އަބުދުﷲ ޔާމީން އަބުދުލްގައްޔޫމަށް ވަރަށް ބޮޑަށް ފާޑުވިދާޅުވެފައެވެ.\nއެމަނިކުފާނު ވިދާޅުވީ، ރައީސް ޔާމީންގެ ވެރިކަމުގައި ނުއަގުގައި ރިސޯޓް ހެދުމަށް ދޫކޮށްފައިވާ ކަމަށާއި ވެރިކަމުން ފައިބާވަޑައިގެންނެވީ އެރަށްތައް ވިއްކާފައި ލިބުނު ފައިސާކޮޅުވެސް ހިފައިގެން ކަމަށެވެ. އަދި ރައީސް ޔާމީން ވެރިކަމާ ހަވާލުވެވަޑައިގެންނެވި އިރު ދައުލަތުގެ ދަރަންޏަކީ 26 ބިލިއަން ރުފިޔާ ކަމަށާއި އެމަނިކުފާނު ދައުރު ނިމުނުއިރު ދައުލަތުގެ ދަރަނި ހުރީ 60 ބިލިއަން ރުފިޔާގައި ކަމަށް ވެސް ވިދާޅުވިއެވެ.\nމިކަމާ ގުޅިގެން ޑރ. ޖަމީލު މިއަދު ކުރެއްވި ޓުވީޓެއްގައި ވިދާޅުވީ، "ރައީސް ޔާމީނަށް އިނގިލި ދިއްކުރައްވަނީ އަމިއްލަފުޅަށް ފެއިލްވެފައިވާކަން ފޮރުވަން،" ކަމަށެވެ. ރައީސް ސޯލިހުގެ ވެރިކަމުގެ ކޮންމެ ދިމާލަކުން ނާގާބިލުކަން ފެންނަމުންދާ ކަމަށްވެސް ވިދާޅުވިއެވެ.\n"މުޅި ގައުމު ފަގީރުވެއްޖެ. އަމިއްލަ ޕާޓީތެރޭގައި ވެސް ހުޅު ރޯވެފައި. އަސްލު ވެރިމީހާ ހުންނެވީ މަޖިލީހުގައި. މަނިކުފާނު ހަމައެކަނި ވަގުތު ގުނަނީ،" ޖަމީލު ވިދާޅުވިއެވެ.\nޖަމީލު އިތުރަށް ވިދާޅުވީ، ދައުލަތުގެ ފައިސާގައި ރައީސް ސޯލިހު ޖެހިވަޑައިގެންފައިވާ ކަމުގެ ތުހުމަތުތަކަކީ ސީރިއަސް ތުހުމަތުތަކެއް ކަމަށެވެ.\n"އަދީބުއާއެކު މިހާރުވެސް އަޑިނޭނގޭ އެއްބަސްވުން އެކުލަވާލަނީ ކޮމްޕްރޮމައިޒްވެފައި ހުންނެވުމުން ކަމަށް ތުހުމަތުކުރެވޭ. ޓެކްސް/ޖޫރިމަނާގެ ނަމުގައި ނަންގަވާ ފައިސާއިން ސީދާ ކޮރަޕްޝަން ހިންގަވަނީ،" ޑރ. ޖަމީލު ވިދާޅުވިއެވެ.\nއެ ތުހުމަތުތަކާ ގުޅޭގޮތުން މީގެ ކުރިން ރައީސް ސޯލިހު ވިދާޅުވީ ކުރީގެ ނާއިބު ރައީސް އަހުމަދު އަދީބު އަބުދުލްޣަފޫރާ ބައްދަލުކުރައްވާފައިވާނެ ކަމަށާއި ނަމަވެސް ހިޔާނާތުގެ ފައިސާގައި ޖެހިވަޑައިގެންފައިނުވާނެ ކަމަށެވެ.\nގުޅޭ ޓެގު ރައީސް ޔާމީން ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހްމަދު\nމިދިޔަ 24 ގަޑިއިރު ތެރޭ ރާއްޖޭގައި ކޮވިޑަށް ޕޮޒިޓިވްވީ 17 މީހުން، ޖުމުލަ އަދަދު 13،000 އިން މައްޗަށް


ޤަޟާޙާޖާކުރާމީހާ ފަރުވާތެރިވާންޖެހޭ އަދަބުތައް – Ilm\nޤަޟާޙާޖާކުރާމީހާ ފަރުވާތެރިވާންޖެހޭ އަދަބުތައް\nޤަޟާޙާޖާކުރާމީހާ ފަރުވާތެރިވާންޖެހޭ އަދަބުތަށް ދެނެގަތުމަކީ ކޮންމެމީހަކަށްވެސް ވަރަށް މުހިއްމު އަދި އެހާމެ ބޭނުންތެރި ކަމެކެވެ. އެގޮތުން ކަޑައެޅިފައިވާ އަދަބުތަށް ތިރީގައިއެވަނީއެވެ.\n1- ﷲގެ އިސްމުފުޅު ލިޔެވިފައިވާ އެއްވެސް އެއްޗެއް އޭނަގެ އަތުގައި ނުވުން. އެކަމަކު އެއްޗަކީ އަގުބޮޑު ނުވަތަ ގެއްލިދާނެކަމުގެ ބިރުއޮތް އެއްޗެއްކަމުގައިވާނަމަ ނުފެންނަގޮތަށް ޖީބުފަދަ ތަނެއްގައި ބޭއްވިދާނެއެވެ.\n2- މީސްތަކުންގެކިބައިން ދުރަށް ދިއުމާއި މީސްތަކުންނަށް ނުފެންނަގޮތަށް ފޮރުވިގެން އިނުން. ޚާއްސަގޮތެއްގައި ބޮޑުކަމުދާހިނދުގައެވެ.\n3- ފާޚާނާއަށް ވަންނަމުން ފާޚާނާއަށް ވަންނައިރުކިޔާ ދުޢާ ކިޔުން. މިދުޢާ ކިޔާނީ ފާޚާނާއަށް ވަނުމުގެ ކުރިންނެވެ. އެބަހީ ބޭރުގައި ހުރެފައެވެ. މާތްﷲ ރުއްސުންލެއްވި އަނަސްގެފާނު ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ފާޚާނައަށް ވަދެވަޑައިގަންނަވާހިނދު މިފަދައިން ވިދާޅުވަކަމުގައި ވިއެވެެ [ بِسْمِ اللهِ] اللَّهُمَّ إِنِّي أَعُوذُ بِكَ مِنَ الْخُبْثِ وَالْخَبَائِثِ މާނައީ: “މާތްﷲގެ އިސްމުފުޅުގެ ބަރަކާތުން ވަންނަމެވެ. އޭ ހައްދަވާބޮޑުކުރެއްވި ރަސްކަލާކޮ! ނުބައިވެގެންވާ ފިރިހެންޝައިޠާނުންނާއި ނުބައިވެގެންވާ އަންހެންޝައިޠާނުންގެ ކިބައިން ރައްކާތެރިކޮށްދެއްވުމަށް އެދި މިއަޅާ އިބަﷲގެ ޙަޟުރަތަށް ދަންނަވަމެވެ.”\n4- ޤާޟާޙާޖާކުރަން އިންނައިރު އެއްވެސް ވާހާކައެއްނުދެއްކުން. މީހަކު ސަލާމް ގޮވިޔަސް ސަލާމުގެ ޖަވާބުވެސް ދީގެން ނުވާނެއެވެ. ބަންގޮގޮވާއަޑު އިވުނަސް ބަންގިއަށް ދުލުން އިޖާބަދީގެން ނުވާނެއެވެ. ހިތުން އިޖާބަ ދިނަސް އެންމެރަގަޅެވެ. އަދި ކިނބިއްސެއް އެޅިއްޖެނަމަ ﷲއަށް ޙަމްދުކުރާނީވެސް ހިތުންނެވެ. މާތް ﷲ ރުއްސުންލެއްވި އިބުނުޢުމަރުގެ ކިބައިން ރިވާވެގެންވެއެވެ. އެކަލޭގެފާނު\nވިދާޅުވިއެވެ. “އެއްދުވަހަކު ރަސޫލު صلى الله عليه وسلم ކުޑަގެފިލި ކުރައްވަން އިންނަވަނިކޮށް މީހަކު ދަމުން ސަލާމް ގޮވާލިއެވެ. ފަހެ އެކަލޭގެފާނު އޭނައަކަށް ސަލާމުގެ ޖަވާބެއް ނުދެއްވިއެވެ.”\n5- ޤިބްލައަށް ކުރިމަތިލައިގެން އިނދެ އަދި ޤިބްލައަށް ފުރަގަސްދީގެން އިނދެ އެކަން ނުކުރުން. މާތްﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ތިޔަބައިމީހުންކުރެ މީހަކު ޤަޟާޙާޖާކުރަން އިށީންނަހިނދު ފަހެ އޭނާ ޤިބްލައަށް ކުރިމަތިނުލާހުށިކަމެވެ. އަދި ފުރުގަސްވެސް ނުދޭހުށިކަމެވެ. ފަހެ މިއީ އެއްވެސް ހުރަހެއްނެތް ހުސްބިމެއްގައި ނުވަތަ ހަނަފަސް ޞަޙަރާއެއްގައި ޤަޟާޙާޖާކުރާ ނަމައެވެ. ބިނާއެއްތެރޭގައި ކުރާކަމުގައިވާނަމަ މައްސަލައެއްނެތެވެ.\n6- އެކަން ކުރުމަށްޓަކައި މަޑު އަދި އަޑިތަނެއް އިޚްތިޔާރުކުރުން. އެއީ ގަޔަށް ބުރާފާނެތީ އެކަމުން ރައްކާތެރިވުމަށެވެ.\n7- ހަރުހަރަށް އެކަންނުކުރުން. އެއީފަހަރެއްގައި އެއިން ހަރެއްތެރޭގައި ވިހަގަދަ ދިރޭ ސޫތްޕެއް އިނުން އެކަށީގެންވެއެވެ.\n8- މީސްތަކުން އަރާމުކޮށްލަން މަޑުކުރާ ހިޔާގަނޑުގަނޑަށާއި، މީސްތަކުން ހިނގާބިނގާއުޅޭ މަގުމަގަށާއި، މީސްތަކުން ވާހަކަދެއްކުމަށް ޖަމާވާ ތަންތަނަށް އެކަންނުކުރުން.\n9- ފެންވަރާތަނަށް ކުޑަކަމުނުދިއުން. އަދި ހުއްޓިހުންނަ (ދައުރުނުކުރާ) ފެންގަނޑުގަނޑަށްވެސް އެކަން ނުކުރުން.\n10- ކޮޅަށްހުރެގެން ކުޑަކަމު ނުދިއުން. އެއީގަޔަށް ބުރާފާނެތީ އެކަމުން ރައްކާތެރިވުމަށެވެ. އަދިހަމަ އެއާއެކު ކޮޅަށްހުރެގެން ކުޑަކުމުދިއުމަކީ މުރުއްވަތްތެރިކަމާ އަދި ރިވެތި އާދަތަކާ ޚިލާފުކަމެކެވެ. ގަޔަށް ބުރުމުން އަމާންވެގެންވާނަމަ ކޮޅަށްހުރެގެން ކުޑަކަމުދިއުން ހުއްދަވެގެންވެއެވެ.\n11- ޤަޟާޙާޖާކޮށް ނިމުމަށްފަހު ދެދޮރު (ކުޑަކަމުދާ ދޮރާއި ބޮޑުކަމުދާ ދޮރު) ރަނގަޅަށް ސާފުކުރުން. އަދި ނަޖިސްފިލުވުން.\n12- ކަނާތުން އިސްތިންޖާ ނުކުރުން. އެއީ ހަޑިއެއްޗެހީގައި ބީހުމުން އެއަތް ރައްކާތެރިކުރުމަށްޓަކައިއެވެ.\n13- އިސްތިންޖާކޮށް ނިމުމަށްފަހު ބިންމަތީގައި އަތްފޮހެލުން. ނުވަތަ ސައިބޯނިފަދަ އެއްޗަކުން ދޮވެލުން. އެއީ އަތުގައި ނަޖިހުގެ ވަސްހުރެއްޖެނަމަ އެވަސް ފިލުވައިލުމަށްޓަކައެވެ.\n14- ފާޚާނާކޮށް އަވަދިވެ ޠާހިރުވުމަށްފަހު ފޭރާމުން، ޢައުރަގުނަވަނާދިމާލަށްވާ ތަނަށް ފެން ވިހުރުވައުލުން. އެއީ ކުޑަކަމުދާއެއްޗެހި ގަޔަށް ބުރާފައި ހުރެދާނެކަމުގެ ޝައްކު ފިލުވުމަށްޓަކައިއެވެ. އޭރުން އެދިމައިން ތަނެއް ތެތްކޮށްހުއްޓައި ފެނިއްޖެނަމަ އެއީ ފެންވިހުރުއިލި ތަނޭ ބުނެވޭނެއެވެ.\n15- ފާޚާނާއަށް ވަންނައިރު ވާރުފައި އިސްކުރުމާއި ނިކުންނައިރު ކަނާތުފައި އިސްކުރުން. މިއެވެ.\n(މިއީ އައްޝައިޚް މުޙައްމަދު އިބްރާހީމް (ނައިފަރު) ލިޔުއްވާފައިވާ ‘ކިތާބުއް ޠަހާރާ’ މިފޮތުން ނަގާފައިވާ ނުކުތާތަކެކެވެ.)


SunOnline: Yaameen ah 1 million dollar hoadhan goacheh vikkin: Zameer\nޔާމީނަށް އެއް މިލިއަން ޑޮލަރު ހޯދަން ގޯއްޗެއް ވިއްކިން: ޒަމީރު\nނަޖާހު މަސްއޫދު 03 Sep 2019, 14:38\nކުރީގެ ޓޫރިޒަމް މިނިސްޓަރު މޫސާ ޒަމީރު ޝަރީއަތުގައި މިއަދު ހެކިބަސް ދެނީ --\nކުރީގެ ރައީސް ޔާމީން އަބްދުލްގައްޔޫމް އެއް މިލިއަން ޑޮލަރު ބޭނުންފުޅުވެގެން ވިދާޅުވުމުން، އަމިއްލަފުޅު ގޯއްޗެއް ވިއްކަވައި އެއް މިލިއަން ޑޮލަރު ދެއްވި ކަަމަށް ކުރީގެ ޓޫރިޒަމް މިނިސްޓަރު މުސާ ޒަމީރު ވިދާޅުވެއްޖެ އެވެ.\nރައީސް ޔާމީންގެ މައްޗަށް ތުހުމަތު ކުރެވޭ މަނީ ލޯންޑަރިންގެ މައްސަލައިގެ ހެކިބަސް ނެގުމުގެ އަޑުއެހުމެއް މިއަދު އޮތެވެ. މިއަދުގެ އަޑުއެހުމުގައި އޮތީ ދައުލަތުގެ ފަރާތުން ހުށަހެޅި ހަތަރު ހެކިވެރިއެއްގެ ހެކިބަސް ނެގުމެވެ.\nމިއަދު ނަގާފައި ވަނީ ޒަމީރާއި، ބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފާއި، ބީއެމްއެލްގެ ކުރީގެ ބޯޑު މެމްބަރު މުހައްމަދު ލުވެއިޒް އާއި ވިޔަފާރިވެރިޔާ މުހައްމަދު ވަސީމް އިސްމާއިލްގެ ހެކިބަހެވެ.\nމި ހަތަރު މީހުންގެ ތެރެއިން ޝަރީފް ފިޔަވައި ދެން ތިބި ތިން މީހުންނާާ ދިފާއުން އެއްވެސް ސުވާލެއް ނުކުރެ އެވެ. ދިފާއުން ބުނާ ގޮތުގައި އެ ހެކިވެރިންނަކީ މައުލޫއާ ގުޅުންހުރި ހެކިވެރިންނެއް ނޫނެވެ.\nމިއަދު އެންމެ ފުރަތަމަ ނެގީ ޝަރީފްގެ ހެކިބަހެވެ. ޝަރީފް ހާޒިރުކޮށްފައި ވަނީ އޭސީސީއާ ރައީސް ޔާމީނާ އެކު ބީއެމްއެލްގައި އެސްކްރޯ އެކައުންޓެއް ހެދިކަން ސާބިތު ކުރުމަށެވެ.\nޝަރީފު ވިދާޅުވީ، އެސްކްރޯ އެކައުންޓު ހަދަން ފުރިހަމަ ކުރަން ޖެހޭ ކަންކަން އޭރުގެ އޭސީސީގެ ރައީސް ލުތުފީއަށް ކިޔައިދެއްވި ކަމަށެވެ. އެކައުންޓު ހުޅުވުމަށް ފަހު އެކައުންޓަށް ރައީސް ޔާމީން ފައިސާ ޖަމާ ކުރައްވަން ބޭނުންފުޅު ވާތީ އެކައުންޓުގެ ކޮންޓެކްޓު ޕޮއިންޓަކަށް ބީއެމްއެލްގެ ސީއީއޯ އޭނާ ހަމަޖެއްސެވި ކަމަށް ވިދާޅުވި އެވެ.\nބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފު ޝަރީއަތުގެ މަޖިލީހުގައި ހެކިބަސް ދެއްވަނީ --\nދައުލަތުގެ ވަކީލު: "ކޮންޓެކްޓު ޕޮއިންޓަކަށް ހެކިވެރިޔާ ހަަމަޖެއްސުމަށް ފަހު އެސްކްރޯ އެކައުންޓަށް ފައިސާ ޖަމާ ކުރުމާ ބެހޭގޮތުން އެއްވެސް ފަރާތަކުން ހެކިވެރިޔާއާ ބައްދަލުކޮށް ނުވަތަ ވާހަކަދައްކާފައިވޭތޯ؟"\nޝަރީފު: "ފައިސާ ޖަމާ ކުރުމާ ބެހޭގޮތުންނެއް ނޫން އެކަމަކު ފައިސާ ޖަމާ ކުރި ކަމުގެ ލިޔުމެއް ބޭނުންފުޅުވާ ކަމަށް ރައީސް އޮފީހުގެ އޭރުގެ މިނިސްޓަރު ވިދާޅުވި. ރައީސް ޔާމީން ބޭނުންފުޅު ވަނީ އެކައުންޓު ހުޅުވިފައިވާ ކަމުގެ ކޮންފަމޭޝަންއޭ؟"\nދައުލަތުގެ ވަކީލު: "އެއީ ކޮން ބޭފުޅެއްކަން ވިދާޅުވެދެވިދާނެތޯ؟"\nޔާމީންގެ ފައިނޭންޝަލް ޓްރާންސެކްޝަނަކާ ބެހޭގޮތުން އެއްވެސް ފަރާތަކުން މުއާމަލާތެއް ކުރިތޯ ސުވާލު ކުރުމުން ލުވެއިޒު ވިދާޅުވީ، ރައީސް ޔާމީންގެ އަމިއްލަފުޅު ޓްރާންސެކްޝަނެއް ކުރަން ބޭނުންފުޅުވާ ވާހަކަ ދެއްކެވި ކަމަށެވެ. ބޭންކުގައި ތިބޭ އެގްޒެކެޓިވް ބޯޑު މެމްބަރުންނާ ގުޅިގެން އެކަން ކުރުމަށް އާޒިމާ ގާތުގައި ވިދާޅުވި ކަމަށެވެ. އަދި އެކަމުގައި ފަހުން އުޅުއްވީ އޭރުގެ ސީއީއޯ އާއި ޝަރީފް ކަމަށް އޭނާ ވިދާޅުވި އެވެ.\nދައުލަތުގެ ވަކީލު: "އެއީ ކިހިނެއް ހިނގައިދާނެ ކޮން މުއާމަލާތެއް ކަމުގެ މައުލޫމާތު ހެކިވެރިޔާއަށް އާޒިމާ ދެއްވާފައިވޭތޯ؟"\nދައުލަތުގެ ވަކީލު: "އާޒިމާ ފިޔަވައި އިތުރު އެއްވެސް ފަރާތަކުން ހެކިވެރިޔާއާ ކޮންޓެކްޓުކޮށްފައިވޭތޯ؟"\nމޫސާ ޒަމީރާއި އެންސިސް ވަސީމް ހާޒިރު ކޮށްފައި ވަނީ، އެސްކްރޯ އެކައުންޓަށް ޖަމާ ކުރީ ރައީސް ޔާމީންގެ އިސްލާމިކް ބޭންކް އެކައުންޓަށް ޖަމާވި އެމްއެމްޕީއާރްސީގެ އެއް މިލިއަން ޑޮލަރު ނޫން ކަމަށާއި، އެއީ ޒަމީރު ވިޔަފާރީގެ މުއާމަލާތަކުން ހޯއްދެވި އެއް މިލިއަން ޑޮލަރުކަން ސާބިތު ކުރުމަށެވެ.\nދައުލަތުގެ ވަކީލު ކުރެއްވި ސުވާލުތަކަށް ޖަވާބު ދެއްވަމުން ޒަމީރު ވިދާޅުވީ ރައީސް ޔާމީންގެ އެކައުންޓަށް އެއް މިލިއަން ޑޮލަރު ޖަމާކުރެއްވި ކަމަށެވެ. އެއީ ރައީސް ޔާމީން އެދިވަޑައިގެން ހޯއްދެވި އެއް މިލިއަން ޑޮލަރު ކަމަށް އޭނާ ވިދާޅުވި އެވެ.\nދައުލަތުގެ ވަކީލު: "ފައިސާ ހޯއްދެވީ ކިހިނެއްތޯ؟"\nޒަމީރު: "އަޅުގަނޑުގެ މުދަލެއް ވިއްކައިގެން،"\nއެ ފައިސާ ހަމަޖެހުނީ ރައީސް ޔާމީން ބޭނުންފުޅުވި ވަރަށް ވުރެ ލަހުން ކަމަށް ޒަމީރު ވިދާޅުވި އެވެ. އަދި ފައިސާ ލަސްވެގެން އާޒިމާ ގުޅުއްވި ކަމަށް ވިދާޅުވި އެވެ. އޭނާ ވިދާޅުވީ، އެ ފައިސާ އަކީ ކޮން ކަމަކަށް ހޯއްދަވާ ފައިސާއެއް ކަމެއް ޔާމީން ވިދާޅުވެފައި ނުވާ ކަމަށެވެ.\nޔާމީންގެ ފަރާތުން ވާހަކަ ދެއްކެވި ވަކީލު ވިދާޅުވީ، ޒަމީރުގެ ވާހަކަފުޅުން ޔާމީންގެ ތެދު ނިޔަތް ސާބިތުވެފައިވާ ކަމަށެވެ. ޔާމީންގެ ފަރާތުން ޒަމީރާ ސުވާލުކޮށްފައެއް ނުވެއެވެ.\nމި މައްސަލައިގައި މިއަދު ހެކިބަސް ދިން ވަސީމް ވިދާޅުވީ 2018 ވަނަ އަހަރުގެ ތެރޭގައި އޭނާ މޫސާ ޒަމީރުގެ ގޯއްޗެއް ދެ މިލިއަން ޑޮލަރަށް ބައްލަވައިގެންނެވި ކަމަށެވެ. އަދި އެއްބަސްވުމުގެ ފެށުމާ ހަމައިން 1.08 މިލިއަން ޑޮލަރު ޒަމީރަށް ޖަމާ ކުރެއްވި ކަމަށް ވިދާޅުވި އެވެ. އޭގެ ފަހުންވެސް 15 މިލިއަން ރުފިޔާގެ މުއާމަލާތެއް ޒަމީރާ އެކު ކުރެއްވި ކަމަށް ވަސީމް ވިދާޅުވި އެވެ.\nވިޔަފާރިވެރިޔާ މުހައްމަދު ވަސީމް އިސްމާއިލް ޝަރީއަތުގެ މަޖިލީހުގައި ހެކިބަސް ދެއްވަނީ --\nމިހާރު ދައުލަތުގެ ފަރާތުން ހުށަހެޅި ހެކިވެރިންގެ ތެރެއިން ހެކިބަސް ނެގިފައި ނުވަނީ ހަމައެކަނި އޭސީސީގެ ކުރީގެ ރައީސް ހަސަން ލުތުފީގެ އެވެ. ލުތުފީ ވަނީ ހެކިބަސް ދޭން އިއުތިރާޒްކޮށް ފުލުހުންނަށް އަންގައިފަ އެވެ. އޭނާ އެކަން ރަސްމީ ގޮތުން ލިޔުމުން އަންގަން ފުލުހުން ވަނީ އެދިފަ އެވެ. އޭގެ އިތުރުން ހެކިބަސް ދޭން އިއުތިރާޒުކޮށް ލުތުފީ ވަނީ ކްރިމިނަލް ކޯޓަށްވެސް ސިޓީއެއް ލާފަ އެވެ. އޭނާ ވިދާޅުވާ ގޮތުގައި އޭނާ ފުލުހުންނަށް މީގެ ކުރިން ބަޔާން ދީފައި ވަނީ ނުފޫޒު ފޯރުވައިގެންނެވެ.\nދައުލަތުން މިއަދު ބުނީ ލުތުފީ ފުލުހުންގެ ތަހުގީގަށް ބަޔާން ދިންއިރު ނަގާފައިވާ އިންޓަވިއުގެ ވީޑިއޯ ރެކޯޑިން ދައުލަތުން ބަލާފައިވާނެ ކަމަށެވެ. އެ ވީޑިއޯއަށް ބަލާއިރު އެފަދަ އެއްވެސް ކަމެއް ފާހަގަ ނުވާކަމަށް ދައުލަތުން ބުންޏެވެ. އަދި ނުފޫޒެއް ނެތްކަން ސާބިތު ކުރަން ދައުލަތުން އެދިފައި ވަނީ ޝަރީއަތުން އެ ވީޑިއޯ ބެލުމަށެވެ. ލުތުފީ ހެކިބަސް ދޭން ބޭނުންފުޅު ނުވާ އިރު އޭނާގެ އަމިއްލަ އިހްތިޔާރުގައި ނޫން ގޮތަކަށް އޭނާ ހާޒިރު ކުރެވޭނެ ގޮތެއް ދައުލަތަށް ނެތްކަން ދައުލަތުގެ ވަކީލު ފާހަގަކުރެއްވި އެވެ. ދިފާއުން ލުތުފީ ހާޒިރު ކުރަން ބޭނުންވެ އެވެ.\nދެން މި މައްސަލައިގައި އޮންނަ އަޑުއެހުމެއްގައި ލުތުފީގެ ވީޑިއޯ ބެލުމާ މެދު ގޮތެއް ކަނޑައަޅުއްވާނެ ކަމަށް މައްސަލަ ބައްލަވާ ގާޒީ އަހުމަދު ހައިލަމް ވިދާޅުވި އެވެ.


BREAKING: Aniyaakoh Ehllaalaafai Oi Meehaku Addu City In Fenijje - Vaguthu\nއަނިޔާކޮށް އެއްލާލައިފައި އޮތް މީހަކު އައްޑޫ ސިޓީން ފެނިއްޖެ\nއެއްލާލައިފައި އޮއްވާ ފެނުނު މީހާ - ވަގުތު އިމޭޖްސް\nއަނިޔާކޮށް އެއްލާލައިފައި އޮތް ދިވެހި ފިރިހެނަކު އައްޑޫ ސިޓީން ފެނިއްޖެއެވެ.\nމީގެ ކުޑައިރުކޮޅެއް ކުރިން އެ މީހާ ފެނިފައި ވަނީ މަރަދޫ ފުއްޓަރު ފަރާތުންނެވެ.\nއެ ސަރަހައްދުގައި ހުރި މީހަކު ބުނީ، އޭނާ ފެނުނުއިރު އެއްވެސް ހަރަކާތެއް ނެތް ކަމަށެވެ.\n"ވަރަށް ބޮޑަށް އަނިޔާކޮށްފައި އޮތީ" މައުލޫމާތު ދިން މީހާ ބުންޏެވެ. އެނގިފައިވާގޮތުން އެ މީހާއަކީ އައްޑޫ ސިޓީއަށް ނިސްބަތްވާ މީހެއް ނޫނެވެ.\nއެ ސަރަހައްދުގައި މިހާރު ފުލުހުން ދަނީ ހަރަކާތްތެރިވަމުންނެވެ.\nފުލުހުންގެ މީޑިއާ އޮފިޝަލް ވިދާޅުވީ، މަރަދޫ ފުއްޓަރު ފަރާތުގައި ޒަހަމްތަކަކާއެކު މީހަކު އޮތް ކަމުގެ މައުލުމާތު ފުލުހުންނަށް ލިބުނީ، މިއަދު މެންދުރު ފަހު 15:30 ހާއިރު ކަމަށެވެ.\nއަދި އެ މީހާއަށް ހޮސްޕިޓަލްގައި ފަރުވާދެމުން އަންނަ ކަމަށް މީޑިއާ އޮފިޝަލް ވިދާޅުވިއެވެ.\nމިޑީއާ އޮފިޝަލް ވިދާޅުވީ، އެ މައްސަލައާ ގުޅިގެން މީހަކު ހައްޔަރުކޮށްފައި ނުވާ ކަމަށެވެ. އަދި އެ މައްސަލަ ތަހުގީގު ކުރަމުން އަންނަ ކަމަށް ފުލުހުން ވިދާޅުވިއެވެ.\nއަދި ތީފެށުން ކުރިޔަށް އޮއިތާނަގަށް ދެންފެންނާނީ އިންޑިޔަން ސްޓައިލަށް ރޭޕްކޮއްލާފަށް މަގުމައްޗަށް އެލާފަށް އޮއްނަށްތަން މީ އަދި ފެށުން މިހާރު ހުރި ކިބޫލާގެ ދުރު ވިސްނުން މިފެއްނަނީއެވެ.??\nއޮގަސްޓް 27, 2019 18:50\nހޫން ޔާމީނު ވެރިކަމުގަ ވަޅިޖަހާފަ މީހަކު ނުމަރައޭ މީހުން ވަގަކަށް ނުނަގައޭ މީހުން ގެއްލުވައެއް ނުލައޭ ވައްކަމެއް ނުކުރެއޭ!!!! އަނގަތަޅާތި ތިބެގެން.. އެއަށްވުރެއް ނުރައްކާ ބިރުވެރި5އަހަރު މިޤައުމު ނުދެކެ.. ޕޯޗުޤީޒުންނާ ހޮޅިން ވެރިވެގެން ތިބިއިރުވެސް އެވަރެއް ނުވޭ\nއޮގަސްޓް 27, 2019 20:17\nކެކެކެ. ކަލޭ ކަރުގަ ވަޅި ޖައްސާފަ ހުންނައިރުވެސް އަނގައިން ހިފެހެއްޓޭތޯ ބަލާތި. ލަދުހަޔާތް ނެތުނީމަ ކަނުވެ ބީތާވެސް ވާނެ. އަޅެ ދެރަވޭ. ހެހެ\nއޮގަސްޓް 27, 2019 17:19\nހެހެހެހެ ރަނގަަޅަށް ވައްކަން ކުރެވުނު ތަ؟؟\nއޮގަސްޓް 27, 2019 23:09\nމި ނޫސްވެރިންނަކީ ވެސް ރާއްޖެތެރޭ މީހުން ވީމަ އައްޑޫ މީހުނަށް އެއްޗެހި ކިޔާފަ އޮތިއްޔާ އެއެއް ޖަހާނެ އެކަމުގެ ދިފާއުގައި އެއްޗެއް ބުނެފިއްޔާ އެއެއް ނުޖަހާނެ! އަދި އައްޑޫމީހަކު ގޯސްކަމެއް ކޮށްފިއްޔާ އެމީހެއްގެ ނަމާއި ރަށާއި ހުރިހާ އެއްޗެއް ލިޔާނެ! ޢެހެން އަތޮޅެއް ނުވަތަ މާލެމީހަކު ކިތަންމެ ގޯސް ކަމެއް ކުރިއަސް އެމީހެއްގެ ނަމެއް ރަށެއް ނުޖަހާނެ!\nއޮގަސްޓް 27, 2019 17:20\nދުލަކުން ބުންޏަކަސް ތިހުންނަނީ ވަރަށް ގޯސް ކަންތަށް ހެޔޮނުވާނެ އެލެކުނިއްޔާ އެކަން ކުރިބައެއްގެ ހިތެއްވެސް ނެތީތަ އަޅެ\nއޮގަސްޓް 27, 2019 17:21\nސިހުރު ސިޓީގައި ތިފަދަ ކަންކަން ހިނގުމަކީ ހައިރާންވާންވީ ކަމެއްނޫން. ތި ސިޓީގެ ރަށްތަކުން އެ ނުބައި އަމަކު ހުއްޓުވަން ރައްޔިތުން ބޭނުންނަވާހާ ހިނދަކު ތިފަދަ އަނިޔާވެރި ކަންކަން ފެންނާނެ. އަދި ގެދޮރު ފަޅުވާތަނާއި މުރުތައްދު ވާމީހުން ގިނަވާނެ. ފާހިޝްއަމަލުތައް ހިންގާނެ.. އެކަކު އަނެކަކައް ސިހުރު ހަދަމުން އަވަދިވެފައިވާ ތަންތާގައި އަނިޔާވެރިކަން ފެންނާނެ.\nއޮގަސްޓް 27, 2019 19:39\nޢައްޑޫ މީހުނަށް ރާއްޖެތެރޭ މީހުން ކޮން ސިނގު ރުޅިއެއް ޢަރަނީ !ގޯސް މީހުން ގޯސް ހުރިހާ އަތޮޅެއްގައިވެސް އައްޑޫ ގަދަމީހުން އުޅޭތީ ޖެލެސް ވެފައި ތިބިއަސް ތިޢީ ބޮޑުވަރު ?\nއޮގަސްޓް 27, 2019 20:25\nމިއަހަރަށް ލައިގަތްފަހުން މެދުޒިޔާރަތްމަގުގަ މުންނާރު ކުރިމަތިން ހުންނަ ގަދީމީ އިމާރާތެއްތެރޭ ކޮންމެ ރެއަކު ދުން މުޖުމަރާއަށް ކިޔަވަނީވެސް މިމީހުންތާ ދޯ؟ ކަލޭވެސް ތިވާހަކަ ބުނެދޭން ތިހުންނަނީ މިކަހަލަ ކަމެއް ދިމާވީމަ ވިއްޔަ\nއޮގަސްޓް 27, 2019 20:32\nކޮން ސިހުރެއް ކިޔާކަށް.ގަޅި ވާހަކަ ނުދައްކާ\nއޮގަސްޓް 27, 2019 18:54\nއެސޮރުގެ ޙާލަތު ލިޔެލާފަ އޮތްނަމަ. މަރު ވީތޯ ނޫންތޯ. ނޫނީ ޚާލު ސީރިޔަސް ތޯ ނޫންތޯ\nއޮގަސްޓް 27, 2019 20:23\nނެޝަނަލް ސެކިއުރިޓީއައްޓަކާ ތިޔަޒާތުގެ ވާހަކަތައް އެންމެހައި މިފަދަ ހާދިސާތަކުން ވަނީ އުނި ކުރެވިފައެވެ.\nއޮގަސްޓް 27, 2019 20:02\nހެހެހެ..އަސްލު ސިފަ މި ފެންނަނީނު.\nއައްޗީޑި. ހާދަ ނާތަހުޒީބު އަމަލެއް.\nއޮގަސްޓް 27, 2019 20:14\nޖަޒީރާ ވެފަ. ސުއޫދާ ހަވާލުކުރޭ. އޭނައަށް އެނގޭނީ ތިމީހާއަށް ވީގޮތެއް.\nއޮގަސްޓް 27, 2019 21:09\nއައްޑު އަތޮޅުގައި އެންމެ ގަމާރު އެންމެ ނާތަހުޒީބު ގަޅިން ތިބި ރަށް ތިޔަ މަރަދޫ އަކީ. އެރަށު މީހުން ގައިގަަ ހުންނަނީ ވެސް ރީނދޫ ކުލައިގަ ލޭ\nއޮގަސްޓް 28, 2019 00:02\nތިގޮތައް ހަދާލައިފިއްޔާ ދެން ނުރެރޭނެ ވައްކަންކުރާކައް. ބަރާބަރު\nއޮގަސްޓް 28, 2019 08:53\nކަޔެމެން ސިޔާސީނުވެ ނުވާނެ އެއްގޮތްވެސް ނުވާނެދޯ.\nހަމަ ހުސް ބޯބުރާންތިން. ވިސްނަ ބަޔަ ތިކުރެވޭ ކަމާމެދު.


ޗުއްޓީ އެންމެ ހެޔޮގޮތުގައި – Ilm\nޗުއްޓީ އެންމެ ހެޔޮގޮތުގައި\nޗުއްޓީ އަކީ ފަހަރެއްގައިވެސް މުސްލިމަކު އޭނާގެ ޢަމަލުން ދުރުވެގެން ހުންނަންޖެހޭ ހުސްވަގުތެއްކަމުގައި ބަލައިގެން ނުވާނެއެވެ. މުސްލިމުން މަސައްކަތުން ޗުއްޓީވާނީ މަރުވާ ހިސާބުން ފެށިގެންނެވެ. ﷲ ތަޢާލާ ވަޙީކުރެއްވިއެވެ. ﴿ يَا أَيُّهَا الْإِنسَانُ إِنَّكَ كَادِحٌ إِلَىٰ رَبِّكَ كَدْحًا فَمُلَاقِيهِ ﴾ މާނައަކީ؛ “އޭ އިންސާނާއެވެ! ހަމަކަށަވަރުން، ތިބާއީ، ތިބާގެ ވެރިރަސްކަލާނގެ حضرة އަށް ދިޔުމަށް ވަރަށްބޮޑަށް ގަދައަޅައި މަސައްކަތްކުރާ މީހެކެވެ. ފަހެ، ތިބާ (އެ މަސައްކަތާއިގެން) އެކަލާނގެއާ ބައްދަލުވާނެތެވެ.”\nއެއްވެސް ޗުއްޓީއަކީ ނުބައިކަންކަމާއި ފާޙިޝް ކަންކަމަށް އަރައިގަތުމައް އޮތް ފުރުސަތެއްކަމުގައި ހަދައިގެން ނުވާނެއެވެ. ﷲ ތަޢާލާ ދެއްވި ރިޒްގު ކައިގެން، އެކަލާނގެ ބިންމަތީގައި އުޅެމުން، އެކަލާނގެ އުޑުދަށުން ހިޔާ ލިބިގެން، އެކަލާނގެ މިންވަރު ކުރެއްވި ސާފު ވައިން ނޭވާލައިގެން ތިބޭހިނދުގައި ކުޑަހިނދުކޮޅަކަށް ނަމަވެސް އެކަލާނގެއަށް އުރެދުން ހެޔޮވާނީ ކިހިނަކުން ހެއްޔެވެ؟\nޗުއްޓީ ތަކުގައި ވަރަށްގިނަ އަޚުންނާއި އުޚްތުން އެކި ގައުމުތަކަށާއި ރަށްރަށަށް ދަތުރުކުރެއެވެ. މިކަމަކީ މިއީ އިސްލާމީ ތަރަހައިގެ ތެރޭގައި ކުރެވިއްޖެނަމަ އުފާވެރިކަން ލިބުމުގެ އިތުރުން ދަތުރުގައި ބައިވެރިވާ އެހެން މީހުންނާ ވަރަށް ގާތްގުޅުމެއް އުފެދޭނެ ހެޔޮ ކަމެކެވެ.\nމުސްލިމުންގެ ހުރިހާ ކަމެއްގައި ނަބިއްޔާ ޞައްލަﷲ ޢަލައިހި ވަސައްލަމް ގެ ގޮތްކޮޅުން ނަމޫނާ ލިބިގަންނަ ފަދައިން، މިހުރިހާ ދަތުރުތަކެއްގައިވެސް އެކަލޭގެފާނު ޞައްލަﷲ ޢަލައިހި ވަސައްލަމް ގެ ސުންނަތުގައި ހިފުމަކީ ޝައްކެއްނެތް ގޮތުގައި ކާމިޔާބު ހުރިކަމެކެވެ.\nރަސޫލުﷲ ޞައްލަﷲ ޢަލައިހި ވަސައްލަމް ގެ ދަތުރުފުޅުތަކާ ބެހޭ ގޮތުން އިބްނުލް ޤައްޔިމް ރަޙިމަހުﷲ ވިދާޅުވެފައިވެއެވެ. “އެކަލޭގެފާނު ޞައްލަﷲ ޢަލައިހި ވަސައްލަމް ދަތުރެއްކުރައްވަން ޤަޞްދުކުރައްވާ ހިނދު އިސްތިޚާރާގެ ދެ ރަކްޢަތް ކުރައްވައެވެ. އަދި މިދުޢާ ވިދާޅުވެއެވެ.”\n((اَللَّهُمَّ إِنِّي أَسْتَخِيرُكَ بِعِلْمِكَ وَأَسْتَقْدِرُكَ بِقُدْرَتِكَ وَأَسْأَلُكَ مِنْ فَضْلِكَ الْعَظِيمِ فَإِنَّكَ تَقْدِرُ وَلاَ أَقْدِرُ وَتَعْلَمُ وَلاَ أَعْلَمُ وَأَنْتَ عَلاَّمُ الْغُيُوبِ اَللَّهُمَّ إِنْ كُنْتَ تَعْلَمُ أَنَّهَذَا اْلأَمْرَ (އެދަތުރު ކުރައްވަން ބޭނުންފުޅުވާ ތަނެއްގެ ނަން ވިދާޅުވެއެވެ) خَيْرٌ لِيْ فِيْ دِيْنِيْ وَمَعَاشِيْ وَعَاجِلِ أَمْرِيْ وَآجِلِهِ، فَاقْدُرْهُ لِيْ وَيَسِّرْهُ لِيْ، وَبَارِكْ لِيْ فِيْهِ ، وَإِنْ كُنْتَ تَعْلَمُهُ شَراًّ لِيْ فِيْ دِيْنِيْ وَمَعَاشِيْ وَعَاجِلِ أَمْرِيْ وَآجِلِهِ، فَاصْرِفْهُ عَنِّيْ وَاصْرِفْنِيْ عَنْهُ وَاقْدُرْ لِيْ الْخَيْرَ حَيْثُ كَانَ ثُمَّ رَضِّنِيْ بِهِ )) މާނައީ: އޭﷲ! އަޅު ތިޔައިލާހުގެ ޙަޟުރަތުން މަޝްވަރާއަކަށް އެދެމެވެ. އަދި ތިޔަ އިލާހުގެ ޙަޟުރަތުން އަޅުވާގިވެރިކަމަށް އެދިދަންނަވަމެވެ. އަދި ތިޔައިލާހުގެ މަތިވެރި ފަޟުލުވަންތަ ވެރިކަމަށް އެދި ދަންނަވަމެވެ. ތިޔައިލާހުއީ މޮޅަށް ދެނެވޮޑިގެންވާ ކުޅަދުންތަ އިލާހުއެވެ. ފަހެ ކުޅަދުންވަންތަވެރި ފަރާތަކީ ތިޔައިލާހެވެ. އަދި ރަނގަޅަށް ދެނެވޮޑިގަންނަވަނީ ވެސް ހަމަތިޔައިލާހެވެ. ތިޔައީ ޣައިބުތައް މޮޅަށް ދެނެވޮޑިގެންވާ އިލާހެވެ. އަޅަކީ އެއްވެސް ކަމެއްގެ ކުޅަދާނަކަން ލިބިގެންވާ މީހަކީމެއް ނޫނީމެވެ. އަދި ކަންކަމުގެ ޙަޤީޤަތް ދެނެގަނެވޭ މީހެއްވެސް ނޫނީމެވެ. އޭﷲ! އަޅުގެ މިކަމުގައި (އެދަތުރުކުރައްވަންބޭނުންފުޅުވާ ތަނެއްގެނަން ވިދާޅުވެއެވެ) އަޅުގެ ދީނާއި ދުނިޔޭގެ ދިރިއުޅުމާއި އާޚިރަތާއި އަދި ކަމުގެ އާޚިރު ނަތީޖާއާމެދު ހެއުކަމުގައްޔާއި ރަނގަޅުކަމުގައި ތިޔައިލާހަށް ފެނިވޮޑިގަންނަވާނަމަ އަޅަށް މިކަމުގައި މަގުފަހިކޮށް ދެއްވައި ލުއިކޮށްދެއްވާނދޭވެ. އަދި އޭގައި ބަރަކާތް ލައްވާނދޭވެ. އަޅުގެ ދީނާއި ދުނިޔޭގެ ދިރިއުޅުމާއި އާޚިރަތާއި އަދި ކަމުގެ އާޚިރު ނަތީޖާއާ މެދު، ނުބައި ކަމުގައްޔާއި ރަނގަޅުނޫން ކަމުގައި ތިޔައިލާހަށް ފެނިވޮޑިގަންނަވާނަމަ އަޅަށް މިކަމުގެ މަގުފަހިކޮށްނުދެއްވައި މިކަމާ އަޅާ ދުރުކުރައްވާނދޭވެ. އަދި އެކަމުގައި ބަރަކާތް ލައްވާނދޭވެ. އަދި ކޮންމެ ތާނކުގައި ވީނަމަވެސް އަޅަށް ހެއުގޮތް ލައްވާނދޭވެ. އަދި އެކަމަކަށް ތިޔައިލާހު ރުހިވޮޑިގަންނަވާނދޭވެ.”\nއަދި އެކަލޭގެފާނު ޞައްލަﷲ ޢަލައި ވަސައްލަމް ދަތުރުކުރައްވަން ޤަޞްދު ކުރައްވާ އުޅަނދަށް އަރައި ވަޑައިގަންނަވަމުން ތިންފަހަރު ﷲއަކުބަރު ވިދާޅުވެއެވެ. އެއަށްފަހު ދަތުރު ދުޢާ ވިދާޅުވެއެވެ. ( سُبْحانَ الَّذِي سَخَّرَ لَنَا هَذَا وَمَا كُنَّا لَهُ مُقْرِنِينَ * وَإِنَّا إِلَى رَبِّنَا لَمُنقَلِبُونَ ) މާނައަކީ؛ “. މިސަވާރީ ކިޔަމަންތެރިކުރެވޭ ބަޔެއްކަމުގައި އަޅަމެން ނުވާޙާލު މިސަވާރީ އަޅަމެންނަށް ކިޔަމަންތެރިކޮށްދެއްވި ފަރާތުގެ ހުސްޠާހިރުވަންތަކަމާއެވެ! އަދި އަޅަމެން އެނބުރިދިއުންވަނީ އަޅަމެންގެ ވެރިރަސްކަލާނގެ ޙަޟްރަތަށެވެ.[” އަދި ވިދާޅުވެއެވެ. ” اللَّهُمَّ إِناَّ نَسْأَلُكَ فِيْ سَفَرِناَ هٰذَا الْبِرَّ وَالتَّقْوَى، وَمِنَ الْعَمَلِ ماَ تَرْضَى، اللَّهُمَّ هَوِّنْ عَلَيْناَ سَفَرَناَ هٰذَا، وَاطْوِ عَناَّ بُعْدَهُ، اللَّهُمَّ أَنْتَ الصاَّحِبُ فِي السَّفَرِ، وَالْخَلِيْفَةُ فِي الأَهْلِ، اللَّهُمَّ إِنِّي أَعُوْذُ بِكَ مِنَ وَعْثاَءِ السَّفَرِ، وَكَآبَةِ الْمَنْظَرِ، وَسُوْءِ الْمُنْقَلَبِ فِي الْماَلِ وَالأَهْلِ”\nމާނައަކީ؛ އޭ ހައްދަވާބޮޑުކުރެއްވި ރަސްކަލާކޮ! މިދަތުރުގައި އަޅަމެން އިބަﷲގެ ޙަޟްރަތުން ހެވަށާއި ތަޤުވާވެރިކަމަށް އަދި އިބަﷲ ރުއްސަވާ ޢަމަލަށް އެދެމުއެވެ. އޭ ހައްދަވާބޮޑުކުރެއްވި ރަސްކަލާކޮ! މިދަތުރު އަޅަމެންނަށް ފަސޭހަކޮށްދެއްވާނދޭވެ! އަދި ދަތުރުގެ ދިގުކަން ކުރުކަމުގައި އަޅަމެންނަށް އިޙުސާސްކޮށްދެއްވާނދޭވެ! އޭ ހައްދަވާބޮޑުކުރެއްވި ރަސްކަލާކޮ! ދަތުރުގައި އަޅަމެންގެ އެކުވެރިއަކީ އިބަﷲއެވެ. އަދި މިއަޅާގެ (ގޭގެ) އަހުލުވެރިންގެ ޚަލީފާއަކީ (އެބައިމީހުންގެ ކަންތައްތައް ބަލަހައްޓަވައިދެއްވާ ފަރާތަކީ) ވެސް ހަމަ އިބަﷲއެވެ. އޭ ހައްދަވާބޮޑުކުރެއްވި ރަސްކަލާކޮ! ދަތުރުގެ އުނދަގޫކަމާއި، ހިތާމަކުރުވަނިވި މަންޒަރުން އަދި މުދަލާއި އަހުލުވެރިންގެ ތެރެއަށް އަންނަ ނުބައި ބަދަލަކުން ރައްކާތެރިކޮށްދެއްވުމަށް އިބަﷲގެ ޙަޟްރަތުން އެދިދަންނަވަމެވެ.”\nއަދި ސަވާރީން ފައިބާ ވަޑައި ގަންނަވާ ކޮންމެ ފަހަރަކު “ބިސްމިﷲ” ވިދާޅުވެއެވެ. ދެން އަރައި ވަޑައި ގަންނަވާއިރު “އަލްޙަމްދު ލިﷲ” ތިންފަހަރު އަދި “ﷲއަކުބަރު” ތިންފަހަރި ވިދާޅުވެއެވެ.\nވީމާ ފްލައިޓަކަށް އެރިކަމުގައި ވިޔަސް އަދި ބަހަކަށް އެރިޔަސް ޓެކްސީ އަކަށް ނުވަތަ ރޭލަކަށް އެރި ކަމުގައި ވިޔަސް އަދި ފައިބައިފައި އެރި ކަމުގައި ވިޔަސް މި ސުންނަތުގައި ހިފުމަކީ ދަތުރާއި ތިމާ ޢުމުރުގެ ދުވަސްތަކުގެ މާތްކަމާއި ބަރަކާތް ލިބޭނެ ކަމެކެވެ.\nއަދި ދަތުރަށް ނިކުންނަވަމުން، ތިމާގެ އަހުލުވެރިންނާއި ގާތްތިމާގެ މީހުންނާއި ރައްޓެހިންނާ ސަލާމް ކުރައްވަމުން “أَسْتَوْدِعُكُمُ اللهَ الَّذِيْ لاَ تَضِيْعُ وَدَائِعُهُ” “އަހުރެން، ތިޔަބައިމީހުން މާތްﷲއާ ހަވާލުކުރަމެވެ. އެފަރާތަކީ އެފަރާތާ ހަވާލުކުރެވޭ އެއްޗެއް ގެއްލެނި ނުކުރައްވާ ފަރާތެވެ.” އަދި މީގެ ޖަވާބުގައި ދަތުރުވެރިޔާއަށްޓަކައި ކޮށްދިނުން ސުންނަތް ވެގެންވާ ދުޢާއަކީ؛ ެ.(( أَسْتَوْدِعُ اللهَ دِيْنَكَ و أَماَنَـَتَكَ و خَواَتِيْمَ عَمَلِكَ )) ވިދާޅުވެއެވެ. މާނައަކީ؛ “ތިބާގެ ދީނާއި، ތިބާގެ އަމާނަތާއި،(ތިބާގެ އަހުލުވެރިންނާއި، ތިބާ މީސްތަކުންނާ ހަވާލުކޮށްފައިވާ އަމާނާތް) އަދި ތިބާގެ އެންމެފަހުގެ ޢަމަލު، އަހުރެން މާތްﷲއާ ހަވާލުކުރަމެވެ.”\nއެކަލޭގެފާނު ޞައްލަﷲ ޢަލައި ވަސައްލަމާއި މާތްﷲ ރުއްސުންލެއްވި ޞަޙާބީން، ދަތުރުފުޅުގައި އުސްތަނަކަށް އަރައި ވަޑައިގަންނަވާ ހިނދު ތަކުބީރު ވިދާޅުވެއެވެ. އަދި އަޑިތަނަކަށް ފައިބާ އިރު ސުބުޙާނަﷲ ވިދާޅުވެއެވެ.\nވީމާ އަޅުގަނޑުމެންވެސް ދަތުރު ކުރާއިރު މިޙާލަތްތަކުގައި މި ސުންނަތްތަކުގައި ހިފުމަކީ ވަރަށް ބޭނުންތެރި ކަމެކެވެ.\nޢާއްމުކޮށް ހުރިހާވަގުތެއްގައި އަދި ޚާއްސަކޮށް ރޭގަނޑުގެ ވަގުތުތަކުގައި އެކަނި ދަތުރު ކުރުމަކީ އެދެވިގެންވާ ކަމެއްނޫނެވެ.\nދަތުރުގެ މަންޒިލަށް ނުވަތަ ދަތުރުގެ މެދު ތެރޭގައި މަޑުކުރާ ތަންތަނަށް ވާސިލުވުމުން (( أَعُوْذُ بِكَلِماَتِ اللهِ التَّاماَّتِ مِنْ شَرِّ ماَ خَلَقَ)) މާނައަކި؛ ” “މާތްﷲގެ ފުރިހަމަވެގެންވާ ކަލިމަފުޅުތައް މެދުވެރިކޮށް، އެކަލާނގެ ހެއްދެވި އެންމެހައި މަޚުލޫޤުންގެ ނުބައިކަމުން މިއަޅާ (އެކަލާނގެ ޙަޟްރަތުން) ރައްކާތެރިކަމަށް އެދެމެވެ.” މިފަދައި ކިޔުމުން އެތަނެއް ދޫކޮށް އެނބުރި ދަންދެން އެއްވެސް ގެއްލުމަކާ ކުރިމަތި ނުވާނެ ކަމަށް މުސްލިމްގައާއި ތިރުމިޛީގަ ރިވާވެގެން ވެއެވެ.\nމާތް ނަބިއްޔާ ޞައްލަﷲ ޢަލައި ވަސައްލަމް ދަތުރު ކުރައްވަމުން ވަޑައިގަންނަވާ އިރު އެ ސަހަރަށް ނުވަތަ ރަށަށް ވަންނަމުން ކުރާދުޢާ.”اللَّهُمَّ رَبَّ السَّمٰوَاتِ السَّبْعِ وَماَ أَظْلَلْنَ، وَرَبَّ الأَرْضِيْنَ السَّبْعِ وَماَ أَقْلَلْنَ، وَرَبَّ الشَّياَطِيْنَ وَماَ أَضْلَلْنَ، وَرَبَّ الرِّياَحِ وَماَ ذَرَيْنَ، أَسْأَلُكَ خَيْرَ هَذِهِ الْقَرْيَةِ، وَخَيْرَ أَهْلِهاَ، وَخَيْرَ ماَ فِيْهاَ، وَأَعُوْذُ بِكَ مِنْ شَرِّهاَ، وَشَرِّ أَهْلِهاَ، وَشَرِّ ماَ فِيْهاَ“ މާނައަކީ؛ “އޭ ހައްދަވާބޮޑުކުރެއްވި ރަސްކަލާކޮ! ހަތްއުޑާއި އެއުޑުތައް ހިޔާވަހިކަންދިން ހުރިހާއެއްޗެއްގެ ވެރިރަސްކަލާކޮ! އަދި ހަތްބިމާއި އެބިންތައް އުފުލި ހުރިހާއެއްޗެއްގެ ވެރިރަސްކަލާކޮ! އަދި ޝައިޠާނުންނާއި އެޝައިޠާނުން މަގުފުރެއްދި ހުރިހާބައެއްގެ ވެރިރަސްކަލާކޮ! އަދި ވަޔާއި އެވައި ވިއްސުވައިލި ހުރިހާއެއްޗެއްގެ ވެރިރަސްކަލާކޮ! މިއަޅާ އިބަﷲގެ ޙަޟްރަތުން، މިރަށާއި، މިރަށުގެ އަހުލުވެރިންނާއި، މިރަށުގައި ވާހައި އެއްޗެއްގެ ހެވަށް އެދެމެވެ. އަދި މިއަޅާ އިބަﷲގެ ޙަޟްރަތުން، މިރަށާއި، މިރަށުގެ އަހުލުވެރިންނާއި، މިރަށުގައި ވާހައި އެއްޗެއްގެ ނުބައިކަމުން ރައްކާތެރިކަމަށް އެދެމެވެ.”\nދަތުރު ނިންމަވާ ލެއްވުމަށްފަހު އެނބުރި ރަށަށް ވަޑައިގެން މި ޛިކުރު ކުރައްވައެވެ. “لاَ إِلَهَ إِلاَّ اللهُ وَحْدَهُ لاَ شَرِيْكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَيْءٍ قَدِيْرٌ. آيِبُوْنَ، تاَئِبُوْنَ، عاَبِدُوْنَ، لِرَبِّناَ حاَمِدُوْنَ. صَدَقَ اللهُ وَعْدَهُ، وَنَصَرَ عَبْدَهُ، وَهَزَمَ الأَحْزَابَ وَحْدَهُ”\n“ﷲމެނުވީ އަޅުކަންވެވުން ޙައްޤުވެގެންވާ އެހެންއެއްވެސް އިލާހަކުނުވެއެވެ. އެކަލާނގެ އެއްކައުވަންތައެވެ. އެކަލާނގެއަށް އެއްވެސް ބައިވެރިއަކު ނުވެއެވެ. އެންމެހައި ވެރިކަމަކާއި އެންމެހައި ޙަމްދު ތަޢުރީފެއް ލިބިވޮޑިގެންވަނީ އެކަލާނގެއަށެވެ. އަދި އެކަލާނގެއީ ހުރިހާކަމެއްގެ މައްޗަށް ކުޅަދުންވަންތަވެ ވޮޑިގެންވާ ރަސްކަލާނގެއެވެ. (އަޅަމެންނީ ދަތުރު ނިންމާފައި) އެނބުރި ދާބަޔަކީމުއެވެ. ތައުބާވާ ބަޔަކީމުއެވެ. އަޅުކަންކުރާ ބަޔަކީމުއެވެ. ހަމައެކަނި އަޅަމެންގެ ވެރި އިލާހަށް ޙަމްދުކުރާ ބަޔަކީމުއެވެ. މާތްﷲ އެކަލާނގެ ވަޢުދުފުޅު ތެދުކޮށްދެއްވައިފިއެވެ. އަދި އެކަލާނގެ އަޅާއަށް ނަޞްރުދެއްވައިފިއެވެ. އަދި ދުޝްމިނު ޖަމާޢަތްތައް ގިނިކަންޏާ ބަލިކުރައްވައިފިއެވެ.”\nއަދި ދަތުރު ނިންމާފައި އެނބުރި އައުމަށްފަހު ތިމާގެ އަހުލުވެރިންގެ ގާތަށް ދިޔުން ލަސްނުކުރުމަށްވެސް މާތް ނަބިއްޔާ ޞައްލަﷲ ޢަލައިހި ވަސައްލަމް ވަނީ އިރުޝާދު ދެއްވާފައެވެ.\nސަޕްރައިޒް ދިނުމުގެ ބޭނުމުގައި އަހުލުވެރިންނަށް އެންގުމަކާނުލައި ކުއްލިޔަކަށް އައުމަކީ ގޯސްކަމެކެވެ. މިހެނީ ދަތުރުވެރިޔާ އެނބުރި އަންނައިރު ވާންޖެހޭ ތައްޔާރީތައް ހުންނާނެތީއެވެ. އަދި އަންނަވަގުތު އަންގާފައި އައުމަކީ މިކަމުގެ އެންމެ ރަނގަޅު ގޮތެވެ.\nވީމާ ދަތުރާއި އަދި ތިމާގެ ދިރިއުޅުމުގެ އެންމެހާ ކަމެއްގައި އިސްލާމީ ޝަރީޢަތުގައި އެކަމެއް އޮންނަގޮތް ބަލައި،އެގޮތަކަށް އެކަމެއް ކުރުމަށް މަސައްކަތް ކުރުމަކީ ދެދުނިޔޭގައި ކާމިޔާބުވުމުގެ އިތުރުން، މިއަދު އަޅުގަނޑުމެންގެ މުޖުތަމަޢުގައި ހިނގާ ލާދީނީ ޙަރަކާތްތަކާއި ދެކޮޅަށް ތިމާޔަށް ކުރެވޭ ޖިހާދެއްކަމުގައި މެނުވީ ނުވާނެއެވެ.


ނެޓްވާރކް ސްވިޗްތަކުގެ ސިސްކޯ ސްމާރޓްނެޓް ސަރވިސް ލައިސަންސް އައުކުރުމަށް.\nމިސަރވިސްގެ ނެޓްވާރކް ސްވިޗްތަކުގެ ސިސްކޯ ސްމާރޓްނެޓް ސަރވިސް ލައިސަންސް އައުކުރުމަށް ބޭނުންވެގެން ކުރި މިސަރވިސްގެ ނަންބަރު 171H3(PU)/IUL/2015/49 އިޢުލާނާ ގުޅިގެން އެކަށީގެންވާ ތަރުޙީބެއް ލިބިފައި ނުވާތީ، މިއަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 01 މާރިޗު 2015 އިން ފެށިގެން 2015 މާރިޗު 04 ވާ ބުދަ ދުވަހުގެ ނިއަލަށް، ބަންދުނޫން ކޮންމެ ދުވަހެެއްގެ 10:00 އިން 11:00 އަށް މި ސަރވިސްގެ ފައިނޭންސް ޑިޕާރޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/200ރ (ދުއިސައްތަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕރޮޖެކްޓްގެ ބިޑް ޑޮކިއުމަންޓްސް ކުރިން ބައްލަވައިގެންފައިވާ ފަރާތްތަކުން އަލުން ބިޑް ޑޮކިއުމަންޓްސް ގަންނަވަން ޖެހިވަޑައެއް ނުގަންނަވާނެއެވެ. ނަމަވެސް ދެންނެވިފައިވާ މުއްދަތުގެ ތެރޭގައި ބިޑަށް އަލުން ނަން ނޯޓް ކުރައްވަންވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 މާރިޗު 08 ވާ އާދީއްތަ ދުވަހުގެ 11:30 ގައި، އިސްކަންދަރު ބިލްޑިންގައެވެ.\nމި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 މާރިޗު 05 ވާ ބުރާސްފަތި ދުވަހުގެ 16:00 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ.\nބީލަން ހުޅުވުން އޮންނާނީ 11 މާރިޗު 2015 ވާ ބުދަ ދުވަހުގެ 11:30 ގައި މިސަރވިސްގެ ފައިނޭންސް ޑިޕާރޓްމަންޓް ގައެވެ. ބީލަންތައް ހުންނަށްވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\nސުންގަޑި: 11 މާރިޗު 2015 1130


ފިރިހެނުންވެސް ޓައިޓްކޮޅާ ބޮކްސާލުން ހުއްދައެއް ނޫން! - ފެތުންތެރިންނާ ބޮޑީބިލްޑަރުން ބިރުވެތިވެ ތައުބާވޭ!: މުފްތީ މެންކް\nޙިޖާބް އެޅުމާއި އަޢުރަ ނިވާކުރުމުގެ ވާހަކަ ދައްކައިފިނަމަ އަބަދުވެސް މާނަކުރަނީ އަޢުރަ ނިވާކުރުމަކީ ހަމައެކަނި އަންހެނުން ކުރަން ޖެހޭ ކަމެއް ކަމަށެވެ. އެއީ ވަރަށް ނުބައި ވިސްނުމެކެވެ. ފިރިހެނުންނަށްވެސް އަޢުރައެއް ވެއެވެ. އަޢުރަ ޖެހޭނީ ނިވާކުރާށެވެ!\nޓައިޓްކޮޅެއް ލައިގެން ނުވަތަ ބޮކްސާއެއް ލައިގެން އުޅުން ހުއްދައެއް ނޫނެވެ. އެގޮތަށް ހުންނަ ފިރިހެނަކަށް ބެލުން ހުއްދަ ނޫނީ ހަމައެކަނި އަންހެނުންނަކަށްވެސް ނޫނެވެ. ފިރިހެނުންނަށްވެސް އެގޮތަށް ހުންނަ ފިރިހެނުންނަށް ބެލުން ހުއްދައެއް ނޫނެވެ. އަންހެނަކު ކުރި ނަމަވެސް ނުވަތަ ފިރިހެނަކު ކުރި ނަމަވެސް އަޢުރައަށް ބެލުމަކީ ޙަރާމް ކަމެކެވެ. ބެލުންތައް ތިރިކުރަން ﷲ ތަޢާލާ ފުރަތަމަ އަމުރުފުޅު ކުރެއްވެވީވެސް ފިރިހެނުންނަށެވެ.\n"މުއްމިން ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ ފަރުޖު ތައް ރައްކާތެރިކުރުމަށް ކަލޭގެފާނު ވިދާޅުވާށެވެ! އެގޮތް އެއުރެންނަށްޓަކައި، ޠޯހިރު ކަން ބޮޑެވެ. ހަމަކަށަވަރުން، ﷲ އީ، އެއުރެން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ." (އައްނޫރު: 30)